text:
熱門文章
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2014年4月30日 星期三
《我和殭屍有個約會2》,你叫十幾年後億元打造的《西遊記》情何以堪呢
《西遊記》做完拿拿臨轉過歲月留聲台,今集《我和殭屍有個約會2》剛好做到況國華俾卡士蘭咬變咗殭屍嗰集,十四年前睇已經覺得好撚灰,今時今日仲可以令人心酸,而且十幾年前拍CG都唔差得過所謂「億元打造」嘅《西遊記》幾多,你叫無線八點半劇情何以堪呢.
2014年4月28日 星期一
從《屍2》睇返《屍1》的大結局多麼on9,同劉錫賢多麼pk
A. 尹天佑打山本一夫>如來齋食花生唔幫拖>山本一夫贏咗世界末日>地球冚家剷
B. 山本一夫贏>如來出大日如來淨世咒阻止世界末日>點知原來淨完世會令個世界乾淨到乜Q都冇晒>即係如來自己整一個世界末日去制止山本一夫嘅世界末日>地球冚家剷
C. 況天佑靠自己打贏山本一夫>之前唔幫拖嘅如來立即蒲頭執返個尾彩>「見你係況天佑咋,俾一個願望你啦,其他人我俾兩個願望架」>「我想六十年前冇俾將臣咬」>如來改變歷史令況天佑唔使做殭屍做返個人>但係改變完歷史就會將本身條timeline cancel咗>換言之係另一種型式嘅世界末日>地球冚家剷
即係按照如來嘅邏輯,第一集入面嘅地球無論點都係收皮,所以今集搞到咁霉,除左講恭喜之外都唔知應該講乜野好.
(between,成日覺得第一集劉錫賢演如來真係舒服到喊,集集都係坐喺度講幾句搞掂,仲要得最後一集先要郁幾郁對手之前集集都係擺同一個pose就得,下面班凡人走嚟走去打生打死,佢就坐定定郁都廢事等世界末日睇你班人類點樣收皮,仆街到呢)
2014年4月24日 星期四
Blackgaze無Black,一切俱往矣:Alcest - Shelter Tour - Live in Hong Kong
雖然班底一樣,但今次Alcest再臨香港,音樂已經變了樣.我認我膚淺鍾意Alcest就係因為black metal + shoegaze獨一無二,兩年半前全盛期時嚟香港實在好睇到癲,係當年甚至近年最佳metal gig之一 — between,每次講起2011嗰場Alcest,就一定要提返呢個都市傳說:咦,當晚你冇搵Opeth歌佬影相咩?
今年再嚟內心著實掙扎咗好耐,見到hi-hat上面個鈴鼓已經知道今晚唔會點樣metal,結果一如所料地舊歌唔算多主要玩新歌,雖然睇佢哋幾隻碟發展都知道最終一定係棄black保gaze,但Alcest引人入勝之處正是二者合一之獨特氣質,或者歌佬實際上最想玩都係純shoegaze,但老實新碟音樂性真係唔夠強寫歌未算好好,而當變返純shoegaze/new wave要睇要聽實在有太多其他更好選擇,七月已經有Slowdive,正式轉型又未算成熟,所以今場未能盡興,佢哋新歌曲編技術都太保守喇.應該唔係得我一個噉諗,睇全場反應好都係集中玩舊歌時,就知大家期待嘅Alcest應該係點,只係結尾由上次激爆blastbeat變成玩住feedback一個個走,音樂同表演都抱娛己多於娛人心態,相信幾難再睇得到舊日的Alcest.如果器材好一點應該能夠救返,不得不說舊場更適合Alcest,特別燈光,高梁個藍光同Alcest完全是絕配.
上一次香港站其實好想寫,而家第二次嚟都未寫冇計啦太懶喇,咁想寫主因係好鍾意個鼓佬,打法好特別唔係跟足CD版有自己玩法,上一場部份位打法完全唔同帶得出一份Type O Negative嘅感覺,效果非常神奇因為唔會預料得到聽CD亦一定唔會聽得到,同時氣氛唔同得嚟又配合樂隊本身主題,令Alcest現場比CD更精彩更感人.樂隊似乎低估咗post類gaze類音樂對鼓之要求,當結他同編曲都追求簡約時,要帶動起伏同情緒變化好多時要依賴鼓手,今場佢打得仍然好勁,但唔見晒上場嗰份巧妙無助提昇歌曲本身多少,音樂簡約技術亦簡單,從頭到尾都係同一格局同一氣氛,自然唔夠力帶動全場.所以今次Alcest再到香港表演,對唔住,我係帶住失望嘅心情返屋企.
「劉Sir,我發覺你成日寫gig,出埋啲相都唔知做乜鳩.」
「是咁的,睇完搭巴士返歸時,收到老細message話九龍城碼頭部提款機死咗機,叫我去收收風.點解要收風呢?老細話見而家Microsoft唔再支援XP近排又heartbleed乜乜乜,諗住研究第時接櫃員機XP support嚟做,就開始做資料搜集去投標,噉我屋企喺九龍城碼頭嗰邊嘛我又喺街嘛落車個站行去都唔係好遠嘛,結果睇完show十一點幾都有工開囉.」
每週一相片大行動 2014 Week 17:黑椒漢堡的遠去,迎來了更久違的粟米批
今年嘅黑椒漢堡食得我好鬼開心,而呢兩個月尖沙咀中港城嗰頭返工次次食飯都要行兩三個字又貴到死,唔想行餐死仲要四五十蚊餐晏,最就腳加最經濟就只得樓下中港碼頭麥記.入到去立即屌晒鬼,因為我同同事都係超級黑椒漢堡fans,本來諗住挑戰連食兩個珍寶黑椒漢堡,點知嚟到至發現唔見咗變成唔知咩韓式飯,好在有個意外驚喜,就係失蹤多時嘅粟米批重現江湖.其實非常好食,最鍾意用嚟點薯條,隊條薯條入去撩幾撩再拎返出嚟食真係人間極品,就係唔知點仲難遇過二百年一遇大雨,今年居然有得食肯定仲癲過黑椒漢堡嗰陣,lunch食完買定個返上公司做下午茶,夜晚放工買返個返屋企做飯後甜品,九點半之前落多次樓買多幾個,食住睇「期待再期待」嘅《我和殭屍有個約會2》,睇完未夠咩唔緊要我屋企樓下間麥記開通宵,落樓整多個做宵夜囉.梗要食到咁癲啦,好似話做兩個星期咋,過咗五月頭又唔知要等多幾多年至有得再食架喇.
2014年4月22日 星期二
終於可以電視上面再聽到《假如真的再有約會》,十分感動,但滾動完又覺得《我和殭屍有個約會》個大結局其實好on9
頭兩集個頭已經開始得好勁,不過見到當中份日劇cult feel,睇返轉頭又覺得第一集個結局其實都幾戇鳩:因為成功制止世界末日,觀音如來就按況天佑所願改變歷史,等佢唔使俾將臣咬做殭屍.諗深一層,其實劉錫賢同陳煒都好仆街喎,入面都講到改變歷史的話就會令現有個世界消失,而家好喇如你所願打死陳啟泰世界冇事喇,你就改變歷史放棄而家個時空創造新一個代替佢,咪又即係全世界死晒?噉尹天照砌低陳啟泰有咩意思?(意思咪就係,大條道理可以原班底用同一條橋開拍新一輯囉,吹咩)
2014年4月21日 星期一
告別David Letterman,我的英文+音樂恩師
From Late Show@Ultimate Guitar
估唔到嘅,唔係月頭新聞到而家月底先寫,而係David Letterman退休咁大件事,我最先居然係睇Ultimate Guitar知道.David Letterman係我兩大恩師,會有今時今日音樂界/metal界嘅劉Sir,同有而家呢一手一口呃得吓無知婦孺嘅英文,都拜當年David Letterman所賜.
當年係講緊十幾年前亞視仲叫做同無記有得鬥時,國際台仲會落本買好多劇同綜藝節目,星期一至五晚十一點三就係The Late Show with David Letterman,深夜再重播之前一晚嗰集.會追全因一次機緣巧合撞到Moby上David Letterman表演《Porcelain》,我就由呢一晚起正式開始認真聽音樂,同埋決定開始追呢個清談節目.起初只為聽歌,後來發現呢個節目真係幾好睇幾好笑.屋企有裝有線,CNN ABC BBC乜外國台都睇晒(又係話當年時間:自有線開台我老豆已經開始睇,嗰陣月費先幾十蚊仲要完全冇廣告睇戲冇廁所位嗰隻,佢勁睇波同新聞,我勁睇戲同MTV台,陷家快樂),其他talk show唔係冇睇,但Jay Leno好Q悶,Conan O'Brien唔識欣賞,Craig Kilborn個Late Late Show接住David Letterman Late Show播但悶得多,唯獨David Letterman班底度啲笑料唔會太美式地道睇得明笑得出,做出嚟個喜劇效果又勁過其他talk show,同咁多個主持人的確佢最有舞台魅力,聲線,語調同措辭都最吸引.當年癲到日日都堅持睇晒首播同重播,就連考緊A-Level都睇埋深夜集重播三四點至瞓,第二朝七點幾起身去考試,長年累月之後就練成識聽識講鬼式英文,所以David Letterman就係我最重要嘅英文師傅.
而且仲係音樂啟蒙.唔係上佢度聽到Moby首《Porcelain》,我而家可能仲係聽緊Village People,而唔會開始個個禮拜六日走去CD舖買碟,由電子聽到rock聽到metal聽到變成劉Sir.會咁迷David Letterman另一個原因就係佢本身係個超級音樂迷,連帶個清談show比其他人更重音樂成份,隊band CBS Orchestra就係咁多talk show之中最勁嗰隊,每集一定睇埋字幕先熄機因為首主題曲作得好熱鬧好精彩,個bass佬超型而且唱歌同手bass都勁,仲有份玩Victor Wooten隻《Bass Extremes》.後來迷到自己開咗間label,會請主流節目冇乜可能見到嘅樂隊好似Red Fang上去表演,我相信冇其他talk show敢做(利申:去法蘭克福睇過一次Red Fang,歌同演都覺得好悶,尤其佢哋係幫玩同一樣嘢但明顯勁十倍以上嘅Mastodon做opening)(順便提埋,Mastodon都上過David Letterman唱歌架),跟住索性舉辦「Live on Letterman」,有大band登台的話,完咗正場之後會俾佢哋留低開一場正式演唱會繼續唱落去,而且條友出晒名係鼓手fans,鍾意到搞咗個Drum Solo Week每晚請一個名鼓手上去打一段solo,連Rush鼓佬Neil Peart都賞面.呢一切一切都係其他清談節目入面唔會發生,所以點解David Letterman退休,唔少音樂網好似睇落完全唔關事嘅Ultimate Guitar會第一時間報導?正因佢同音樂界關係比好多人想像中密切.亦正因如果此,通俗talk show之中,The Late Show with David Letterman最受我呢挺樂迷歡迎,佢個show俾到一份其他talk show絕對俾唔到你嘅感覺,就好似細個聽收音機時噉,每晚都有好歌聽,間唔中會發掘到唔出名嘅新樂隊新歌手,晚晚有驚喜.
後來亞視窮到連買劇都唔夠錢,要縮皮第一件事當然係斬本身已經唔多人睇嘅非黃金時段節目,就要同David Letterman講再見了.嗰陣仲話有生之年有機會去紐約的話,一定要去Ed Sullivan Theater睇一次David Letterman.而家,只餘回憶矣.
2014年4月19日 星期六
《我和殭屍有個約會》第一輯大結局好笑但又好感動
係雖然啲CG仲衰過教育電視,最後出真身變怪獸樣衰到爆仲要變卡通聲真係仲戇鳩過Mortal Kombat,打鬥場面一味蒙太奇jump cut仲要替身個樣都廢事遮,對招永遠係兩個人論住轉圈我掃堂腿時你跳起避開再飛腳,你落地又掃堂到我跳返起飛腳,換言之兩個人一直轉圈轉到世界末日都掂唔到對方,再加所謂真正特技只係無限反應彈,班人擺晒戰隊pose再運氣出元氣彈就成個地球係噉爆炸拍得住Michael Bay啲戲咁爆,雖然劉錫賢條如來就正一仆街,明明自己好撚勁又唔係唔出得手就係點都唔肯幫你拖你吹呀,見你打唔贏「唉人間都係冇得救架喇」就想整世界末日一鑊熟,好喇你唔使靠佢都贏到喇拿拿臨下凡執返個尾彩抽抽你水,做神做到咁仆街難怪人間咁多苦難.但撇除技術層面,你會搵得返一份而家無記俾唔到你嘅「我睇緊電視我煲緊劇好開心」嘅感覺,已夠彌補一切缺憾.所以要期待下星期一,輪到電影級水準嘅第二輯播喇.
2014年4月16日 星期三
[Kowloon Metal City: Just Listen] 交響死金教父Septicflesh回歸
若「Fleshgod Apocalypse太流行了!」就聽聽來自希臘的交響死金教父Septicflesh最新單曲《Order of Dracul》.新專輯似乎會很不錯.
If "Fleshgod Apocalypse is too POP!" sounds true to you, try out this new track "Order of Dracul" by the symphonic death metal godfathers Septicflesh. Promising, it sounds.
2014年4月15日 星期二
祝願我對絕版Denon C360長命百歲
C452大隻好多,output勁聲底厚低音出,問題係我聽metal鍾意高音推盡,中音普通水平低音推高少少就可以,一來突出旋律,二來音牆平均,三來太偏中低音好易朦同拆,而300-400價位耳筒嚟講,C360樂器定位同音色就最接近我要求.好可惜唔知點解耳筒廠硬係鍾意鬥低音,試咗兩個月仍然未聽得慣C452全部樂器拆到好散再將鼓聲推到好出種音響效果,更大問題係而家十對耳筒九對都鍾意呢種重低音嘅排位方式.
好在最後試到原來對耳筒冇事,只係條延長線壞咗,即係用咗十幾年耳筒,壞延長線我都係第一次遇到.噉就好喇,之前買落好多對次次都只係用耳筒,後備延長線我應該成櫃桶都係,不過呢對最後的C360壞埋就真係冇架喇,希望佢長命百歲啦,呢對都冇埋就唔知仲邊度搵得到合晒我合尺嘅metal耳筒.
(不過可能C360搞到停產正因用料太劣,以前一對起碼用一年/一過保養先壞醒到爆,近兩年都係用一對三四個月就打柴,我呢對新年開始用,應該都差唔多時候,似乎可以摷返八月就過期張保養單擺落袋跟身,隨時準備過雅蘭換多對C452架喇...)
2014年4月14日 星期一
每週一相片大行動 2014 Week 16:祝朝鮮民主主義人民共和國金日成同志102歲生日快樂
金日成同志102歲生日快樂
[Kowloon Metal City: Just Listen] 致《激戰》
金像獎結果塵埃落定,特以此Nevermore版《The Sound of Silence》,向時不他與的《激戰》致敬.
2014年4月12日 星期六
每週一相片大行動 2014 Week 15:當我樓下一罐Pokka咖啡賣$5間士多執笠時
向來唔識飲咖啡,唯一會飲係Pokka罐裝,因為奶味重過咖啡味完全唔係咖啡,由細到大都好鍾意飲,Pokka就係咖啡界的汽水.大個咗更加珍惜,因為四洲開始沒落,細個時都仲話電視睇到Pokka咖啡廣告,大個想飲罐裝好多地方只搵得到雀巢之類大牌子,但當OK一罐雀巢250ml可以賣到九個半,另一個選擇係俾多一兩蚊買日本同台灣牌子枝裝,就體會到便利店霸權壓迫有幾深.有一段時間七仔枝裝奶茶咖啡大劈價$7.5一枝,點知減得一個星期就完,好在俾我搵到屋企附近有間士多,買嘢食價錢普通但嘢飲非常平,Pokka咖啡350ml只賣$5罐,行過幾間舖七仔已經係雙倍價錢,老闆娘話所以附近做七仔做OK班人都私底下過嚟入貨,梗係啦佢哋自己問公司拎貨個價可能已經七八蚊.
可惜我知道呢間士多時已經係最後N天,之後會搬過紅磡,立即最後幾日落去掃兩箱返屋企慢慢飲 - 其實都唔慢,買到返屋企老豆老母立即醒水,我唔飲佢哋都每人每日最少飲一罐,四十八罐其實捱唔到幾耐.所以好快又要補貨,但係當連土瓜灣都係執一間士多就多一間金舖找換店時,唔好叫我走到出紅磡抬幾十罐咖啡返屋企呀.想平平哋飲罐咖啡嗟,點解都咁難?
2014年4月11日 星期五
未睇原著入場,你會失望;睇過原著入場,只會極度失望:《那夜凌晨,我坐上了旺角開往大埔的紅van》
片頭拍得幾正但一入主題曲入得完全唔夾仲要剪到好鬼差首歌又唔掂已經出事,導得好差乜都狂飛步伐亂晒,trailer份氣氛同緊張完全搵唔到,《Space Oddity》由一絕變成一柒,特技可能而家啲ETV做得仲真仲好睇,茶餐廳公審更加係戇鳩地浪費時間.開頭好睇,林雪好笑,臨尾紅雨紅van嗰段感情好正,可惜中間強差人意,後段仲要編同演都越變越cult片格唔知做乜鳩,同埋,係,查實套戲係完全冇結尾,同《寒戰》一樣擺明得個局謎呢下集肯俾錢睇咪知囉,而如果你係睇過原著至入場會仲大鑊,成套故事同人物都改到仆街,唯一100%忠於原著只得小巴司機,林雪甚至做得更正,李燦森白粉佬都好笑不過仲差少少至夠原著個鬥.唔好再聽我鳩up,聽聽坐我後面兩個鬼佬點評:我同佢哋一齊坐到最尾,字幕出時兩個鬼佬勁屌,屌套戲一時想做呢樣,一時又想做嗰樣,亂晒大龍,高不成低不就.如果唔拍到咁cult而肯正經拍,唔使由頭到尾都係結局咁滄桑,拍得出trailer隻feel已經夠晒.
其實我從未完整睇過陳果任何一套戲,不過睇完《紅van》,反而興幸自己以前冇睇過.《紅van 2》應該會係我最後一套會睇嘅陳果戲.不過有一樣嘢又一定要抱不平嘅.唔明套戲點解三級?你話姦屍的話,唔公平上次嚟九展睇戲係《300: Rise of the Empire》,頭兩個字已經激過晒《紅van》全套兩個鐘啦,點解又唔使三級呢?
2014年4月9日 星期三
後來受盡負評的《紅Van》,我覺得好神喎
未必好多人認同,但我本身係港產科幻迷睇衛斯理原振俠畢華流大,所以對有香港特色嘅科幻小說特別有情意結,而《紅Van》單個名已經知道地道得冇得更地道,睇咗頭五章我已經知道呢本一定係我最鍾意嘅小說之一,文筆舖排同氣氛神得嚟好有親切感.去到後半係有啲失控,不過未至於好似好多人所講咁爛,或者同《Gantz》一樣,你連載時逐回追會覺得作者諗唔到點寫而死拖爛拖,但等出晒之後一氣呵成睇都係好緊張,白粉友呢個角色真係正到仆街,拍埋小巴司機唱雙簧簡直一撚流,感覺係香港版《Lost》:前設吸引,演譯精警,劇情緊湊,驚喜不斷,氣氛一流,不過掟咗萬幾個彎掟到作者自己都lost晒開始唔知應該點繼續落去,個頭開得真係太大而且跟住一直加新伏線越玩越癲,好在最後都叫兜到同我都接受到,但差在手法,要特登寫成章畫外音直接開估仲要臨尾煞有介事加一句「以上就是謎底」,格調立即由JJ Abrams level急跌到王晶級數,要一次過解晒幾個謎,都可以有更好嘅方法,唔一定要一篇文踢爆就算咁求祈啩.同最後係咪代表主角終於脫離紅Van殺局,但做咁多嘢香港都係復活唔到,主角一班都係輸咗,日本仔仍然係贏家呢?
只有話唔係好似好多人所講咁差咁爛尾,雖然就真係仲有啲bug同劇情冇交代清楚,好似小學同學呢個角色實在加得好夾硬,阿信死而復生仲走返出去取代埋主角身份然後電話入面講到點樣勁仲話「有啲唔對路」,跟住冇咗件事好似完全冇發生過完全唔重要.臨尾全部敵人突然死晒,邊個人邊度開槍唔知,到頭來個系統有幾重要幾強勁表達唔到.不過我已經好滿足架喇,小說出到下集會買埋同刨多次,而套戲希望上畫正日就可以入場睇啦.(應該好難,嗰晚係今個星期最後一日坐Sony,照計好夜先放到工)
若要數最大最大嗰個bug,唔係日本仔居然可以當中國冇到直入香港搞三搞四,而係當大陸/港共政府要喺香港整一個監控系統,點會俾你用外國名,而唔迫你改個娘到爆嘅大陸名/搵唔知邊個中國神話人物命名咁柒?
2014年4月8日 星期二
偷得浮生半日閑
返九龍灣office時,就好似菜街寬頻仔加黃金砌機仔合體,專做擔擔抬抬粗重跑腿立雜嘢;過尖沙咀坐Sony時,就似返個專業(好似係)IT人,負責測試系統寫報告做文件.不過坐呢一邊一坐就真係由朝坐到尾,反而係附近啲場出事令我做返老本行走嚟走去送貨執漏時,先至叫有得出去走走抖一抖.
2014年4月7日 星期一
呢兩集《我和殭屍有個約會》講李嘉誠撤資搞到全香港冚家剷人人冇工開,十幾年後嘅今日重播時撞著現實嘅李嘉誠都撤緊資,幾應景吖,證明我哋就嚟冚家剷架喇.
2014年4月6日 星期日
美漫迷,都是等本年度重頭戲《Days of Future Pass》吧:美國隊長2 Captain America: The Winter Soldier
本來打算下星期二先睇《美國隊長2》,點知晨早要落土瓜灣個場開工,就順便行埋出紅磡寶石睇十二點場.或者因為第一集唔多掂所以冇期望,同埋old-school派的寶石戲院3D版都只收$50仲借埋眼鏡間院又大(只係同一樣係old-school的豪華相同音響唔多掂),睇完雖然覺得只叫好過第一集少少,夾埋叫收貨啦,同應該叫Avengers + Iron Man 1&3之外Marvel自家電影入面最好一套架喇.
或者Marvel擺到明只谷Iron Man同Black Widow兩個,明明美國隊長先至係主角,電影入面搞到茄喱啡都不如,自己套戲拍到成套特攝片劇場版噉,Avengers入面少咗佢你都唔會點樣覺,冇睇漫畫更唔會知原來佢至係Avengers大佬,鬼叫又唔係女又冇超能力咩.第一集冇入戲院睇亦好彩冇,如果第二集trailer唔係咁勁應該都係等電視播or搭飛機時睇算,今集似乎終於捉到美國隊長應該走咩路線,唔係特攝動作片,而講返一個聽命於政府嘅非超能人點樣面對政治現實.本來二戰時代人物穿越六十年點樣融入現代個主題拍拍吓冇咗回事都算,今集想拍正傳Earth 616式正氣英雄嚟到Ultimate一切式務實為先嘅時代,其實撞正斯諾登事件拍特務組織監控世界故事襯到絕,好可惜拍唔出應有之警世,到頭來變返典型大場面動作片,劇本依然薄弱,橋依然係為扭而扭,Helicarrier同Avengers入面一樣只負責俾人炸,S.H.I.E.L.D.明明有最高科技最多人才點知仲廢過新版占士邦入面個MI6,搞到S.H.I.E.L.D.咁廢你叫fans們情何以堪呢.
另一個大問題係副題叫The Winter Soldier,但其實成套戲都唔多關Winter Soldier事,絕對唔係稱得上能擔當副題之重點.而且原著Winter Solder出場舖排係一絕,即係未睇過第一集同漫畫都未必估唔到佢真正身份,只係漫畫入面係除咗隊長自己人人都知但冇人敢講,到揭曉真正身份一刻先帶得出嗰份震撼,不過電影版邊得閒同你搞咁多嘢呀,結果公開身份一段變返cliche到爆完全冇劇力.套戲索性叫做Captain America: Fall of S.H.I.E.L.D.或者Captain America & Black Widow仲好啦.
好係作為動作片打得好咗好多.第一集美國隊長俾人打多過打人動作又唔靚,飛盾絕招差唔多唔用仲要飛出去唔識彈嚟彈去,點睇都似條雜卒多過超級士兵,加埋CG好鬼流搞到勁重特攝feel唔夠荷里活大片格調,今集睇完起碼會諗「導演終於記得俾錢請武指喇喎.」Nick Fury飛車中伏,美國隊長電梯入面一個打十個同公路打戰機好精彩(雖然我唔明公路上面架戰機一直向後飛,佢個盾飛得咁慢點樣可以快到追得上架機...),不過美國隊長依然係最雞嗰個仍然係任何一個大角色都好打過佢,Winter Soldier同Black Widow打得好勁連Falcon得飛嚟飛去都拍得好睇,隊長呢你記得最多都係佢點樣俾人打,成日都中伏都俾人打到,超級士兵喎...
我只有話,純粹想簡簡單單睇一套大製作動作片,《美國隊長2》睇得過,大場面真係拍得好,底線係好過第一集,只係有要求又怕中伏的話,或者學我去睇兩次都仲平過去其他地方睇一次嘅寶石睇算啦.入場前後睇咗幾次《X-Men: Days of Future Pass》trailer,更深刻感受到,呢一套先係真正美漫迷今年最想睇嘅重頭戲.而《Days of Future Pass》之後一定會到更灰更激嘅《Age of Apocalypse》.開始為Marvel嚟緊MCU Phase 3擔心,或者要開始考慮拍Black Widow solo了,哈
(between,講起X-Men,一定要睇片尾第一條「隱藏」片.Marvel Studios版Quicksilver同Scarlet Witch真係名乎其實地樣衰到冇朋友...)
2014年4月4日 星期五
每週一相片大行動 2014 Week 14 Entertainment Expo Expecial:識睇戲一定係睇九折豪華歡樂早場
去阿信屋買薯片食,送咗張電影節coupon,四月中之前去睇戲有九折.今晚用嚟睇《美國隊長2》3D版...就笨柒啦.識睇一定係星期日朝早去豪華睇$15歡樂早場時用.
2014年4月2日 星期三
《我和殭屍有個約會》和歲月留聲台的意義,就是令你更深切明白無線有多垃圾,王維基立即開台有多重要
如果而家無線都肯咁認真去寫劇本去製作去投資,我都肯轉返去翡翠台捧場,可惜頭先放工買飯食時坐低睇咗而家無記八點半嗰套,兩個字入面就係睇一條仔同一條女點樣互send Whatsapp,柒到連食緊飯班師奶都屌佢哋老母做乜鳩,就知道一日王維基開唔到台,想開電視睇港劇又唔使半個字就熄得機,只得返歲月留聲台一個選擇.
2014年4月1日 星期二
每週一相片大行動 2014 Week 14:這架「花貨車」,才是今個愚人節的重點嗎
是日重點唔係我點樣接到call六點鐘起身同大班學生哥加成班帶住大袋細袋去旺角搭火車上羅湖嘅阿婆搶頭班巴士出去美孚個客個倉趕正式開倉之前去到做system check跟住俾人祝我愚人節快樂.而係前幾日報紙講有條友將自己架貨車改成結婚花車,估唔到今日會喺個倉見到,而且佢結完婚之後仲繼續開住架花車開工畫都唔鬼拆.老實,真係(柒到)唔識欣賞.
如果係垃圾佬將架垃圾車變做花車再開住架紅噹蕩垃圾車四圍收垃圾,先至係霸氣.


c: text/html

text:
外太空
找慰藉!盤點日本單身男神
Ads by Google
日本長青男神福山雅治宣布結婚,全亞洲女士無論已婚定係未婚,頓時失去人生目標,患上「失去福山症候群」,師奶們話唔煮飯,少女們話唔返工,隨時影響埋社會運作!
天要下雨,男神要娶人,可以點?惟有接受現實,重新振作,快啲搵過第二個罷啦!仔死仔還在,日本其實仲有好多未婚男神俾大家「移情別戀」,今次為大家盤點五位日本藝能界 35歲以上仲未結婚嘅男演員,希望可以填補一下心靈空虛!
竹野內豐
今年 44歲嘅竹野內豐, 90年代起已經迷倒唔少女 fans,當年嘅《悠長假期》,《 Beach Boys》,《冷靜與熱情之間》等等,點都睇過一兩套!佢同福山雅治一樣,多年來甚少傳出緋聞,私生活一直好似謎一樣神秘,甚至有傳過佢係同性戀,不過女 fans一樣係着迷,畢竟 44歲依然咁有魅力,愈來愈成熟,有男人味,而且仲要係單身,日本藝能界真係買少見少.可惜竹野內豐同福山雅治唔同,上年 10月宣布同細佢 17歲嘅女演員倉科加奈拍拖,守咗長齋咁多年,終於肯公開戀情,證明態度認真,相信離婚期不遠矣.有報導指竹野內豐今年暑假已經拜見倉科加奈嘅父母,並且有計劃喺 12月女朋友嘅生日正式結婚,今年年尾可能又一個男神封盤喇!
倉科加奈 佐佐木藏之介
喺結婚同公布戀情嘅熱潮下,被稱為「最後希望」嘅係佐佐木藏之介.今年 47歲,雖然無做主角嘅命,不過喺好多日劇入面做綠葉角色,係公認嘅演技派.佐佐木藏之介雖然已經到咗適婚年齡,不過一直無同女演員傳過緋聞,加上高大有型,喺日本女劇迷心目中一向都係理想老公嘅人選之一.佢多次喺節目上講過享受做單身貴族,不過上年年尾被週刊踢爆,有個細佢 20歲嘅藥劑師女友.莫非男人真係無論幾多歲,都係鍾意廿幾歲嘅女仔?
伊勢谷友介
日本藝能界首屈一指嘅花花公子伊勢谷友介,今年已經 39歲,佢嘅情史比佢嘅作品更加精彩,廣末涼子,常盤貴子,木村佳乃等等,同佢傳得緋聞嘅都係靚女,認真識食.近年行得最埋嘅係大眾女神長澤正美,不過有指正美 BB多次向佢逼婚,伊勢谷友介都無動於衷,且看女神可唔可以綁得住呢隻無腳嘅雀仔喇.
長澤正美 長谷川博己
38歲嘅長谷川博己成名較遲, 2011年先至憑《家政婦三田》而為人所熟悉,最近同渡邊杏合作日劇《約會》,飾演唔擅長拍拖嘅宅男,口碑同收視都唔錯,迷倒唔少女劇迷.長谷川博己幾年前同 47歲嘅鈴木京香合作而擦出愛火花,不過最近因為聚少離多而分手,回復單身.嗱,下個女朋友唔准係廿幾歲嘅女仔呀!
鈴木京香
撰文:關錦雯
mailto:nextplus.nextmedia.com

robotstxt: allowed

filter: keep


text:
夫妻感情變淡,找鄭法新師傅進行夫妻和合法後太太對我愛火重燃
我同我老婆都唔算好熱情嘅人,拍拖個陣都會行街,睇戲,食飯,送下小飾物,拍左7年拖先結婚,今年就係結婚2周年,即係同佢已經一齊左9年,我老婆雖然唔係港姐,但都靚靚女女,睇得下,大眼,身形平均,總之就好啦!大家嘅感情平平穩穩無風無浪,愛情嘅感覺淡淡啦,感覺上佢似我親人多.
結左婚之後大家工作都好忙,我想要小朋友,我老豆阿媽都想抱孫,但我老婆真係好事業心重,有時真係一個月都未必搞到5次…大家放工都攰,無乜時間去諗sex呢d野.
有時夜晚我係書房做公司野,上下網,我老婆見我係書房,佢連飯都分開食,佢自己食完走入書房話:我食完啦,你肚餓廚房有飯餸,自己去裝啦…」我老婆應該係仲愛我既,但真係無乜愛情既激動,甚至開始悶,再咁落去我都有d擔心會出事…因為佢已經有時對住電話傻笑咁,我問乜事又話無…(後來我先知道佢煲緊套有關人魚既韓劇,迷緊個男主角…)
我想重燃愛火呀,送花送朱古力已經唔再引起佢好大既激動,weekend book酒店話去relax下,老婆又話我浪費錢,香港景有乜好睇,咁我話去韓國南怡島陪佢去韓劇景點,佢又話唔洗就佢,追韓星唔啱同老公去,要同姊妹去先夠過癮!加上老闆係鬼神憎唔俾隨便攞假,年尾時間要同仔囡去trip,唔俾放年尾…
咁我就搵鄭法新師傅求助啦,話晒拍拖7年期間大大小小感情問題都係佢幫我拆掂嘅,佢幫我做左個男女夫妻愛火重燃嘅和合法事,法新哥做左之後,我公司聖誕抽獎抽中來回雙人首爾機票,咁咪問老婆去唔去,佢又剛好公司要佢年尾清大假可以去,咁我地就去左個熱情嘩啦啦首爾少少咸之旅啦!太陽出黎時佢話事去追李敏鎬足跡,晚上就由得我話事佢陪我係酒店二人世界.
題外話,多謝鄭師傅送我自家調配嘅桃花和合浴鹽,真係又香又正!同老婆鴛鴦浴時迷到佢暈得一陣陣,不停話好香好香,希望今次一擊即中,我可以做小雞仔爸爸啦!


text:
雨中三戰,華人前鋒證明自己價值 | KH筆記
啱啱今個星期六,港超直落三場聯賽都有東網電視直播.雖然三場比賽都受大雨影響而變成雨戰,不過並無損比賽嘅精彩程度.當中幾位華人射手嘅精彩表現更加向大家證明,即使喺外援前鋒當道之下,華人球員喺前線依然有佢哋嘅價值,可以穩佔一席位.
卓耀國 (標準流浪)
標準流浪今季由李輝立再度執掌,以華人年輕球員作為骨幹.作客冠忠南區,流浪中前場都起用劉卓軒,黎洛賢同埋卓耀國等本地球員;教練狄恩亦有利用本地球員嘅比較細膩嘅技術,嘗試以地面組織進攻.不過從呢場比賽嚟睇,佢哋嘅走位同埋傳波都有唔少出錯,似乎喺默契上都仲係有待磨合.
雖然如此,由R&F富力回歸標準流浪嘅卓耀國依然持續佢上季攻入7球嘅勇態,下半場把握一次反擊嘅機會,接應卡錫嘅直線突擊得手,扭過冠忠南區門將謝德謙,為球隊追近比數至1-2.之前有傳卓耀國受東南亞球隊嘅注目,有意喺一月嘅時候向佢招手,希望佢可以保持自己嘅表現,幫標準流浪爭取成績嘅同時,同樣為自己爭取外流嘅機會啦.
梁嘉恆 (香港飛馬)
華人前鋒除咗有香港土生土長嘅射手之外,同樣有來自澳門,效力香港飛馬嘅梁嘉恆.對戰R&F富力嘅時候,梁嘉恆雖然因腹股溝嘅傷患暫列後備,但係伊高喺開賽初段被對手門將撞傷之後,佢都要帶傷上陣.不過傷患似乎無阻梁嘉恆突破同入楔嘅能力,喺下半場先於左路突破,射門被救出後窄角度補中;隨後再接應方栢倫恰到好處嘅傳中,喺門前射入,為飛馬將比數拉開到3-1,奠定今場比賽嘅勝局.
不過喺贏波之後,梁嘉恆下星期就需要接受手術,根治腹股溝嘅傷勢,需要缺陣大約三星期.對於前線兵源不多嘅飛馬而言,如果傷出嘅伊高同樣需要休養,咁下星期對戰傑志嘅時候,進攻火力就會成為球隊嘅一大隱憂.
黃威 (和富大埔)
堅家鋒將初長成,兩年前斷腳嘅黃威喺今個暑假做手術,拎走右腳脛骨嘅鐵之後,信心同埋狀態都屬巔峰.繼周中代表港隊作客馬來西亞,後備入替交出表現之後,星期六返到港超迎戰東方龍獅,更係交出自己嘅代表作.
和富大埔排出3-4-1-2嘅陣式之下,擔任前鋒嘅黃威主要負責支援迪亞高,喺上半場已經多次交出直線,製造有效而且具威脅嘅反擊.到咗下半場,三個入波佢都參與其中:追和1-1嘅一球,就係黃威喺中圈附近交出一球準繩嘅直線,迪亞高喺左路突破,傳中之後由後備入替嘅本地前鋒袁振昇門前射入;到咗比賽末段,迪亞高喺左路被對方侵犯,黃威主理嘅罰球造就杜度門前頂入,為球隊反先;而奠定勝局嘅一球就更加下佢嘅個人表演:接應迪亞高嘅傳送,單刀扭過曾錦濤同埋葉鴻輝,冷靜射入,盡顯個人質素.
縱使外援或者歸化前鋒當道,今個星期嘅港超聯話俾大家知,華人射手唔使轉型踢翼踢閘,都可以憑住自己嘅能力同埋努力,去屬於爭取自己嘅位置.希望各位華將繼續有好嘅表現,證明自己絕對有能力同其他球員競逐所屬球隊,或者係港隊嘅正選席位.
圖片來源:香港足總,蘋果日報,香港01


text:
喺而家呢班參加補選嘅人眼中,市民通通都係兵. 而家啲政客宣布參選後,第一件事唔係去接觸市民,不是以論述,能力去說服市民.反之喺未有表現之前,就急急搵政團支持,再唔係就急急支持某一個.呢種態度係將市民當成乜嘢呢?都是你哋動員嘅投票機器,橡皮圖章?你初選贏咗我就必然支持?你有DQ 議員支持,我就一定滿意你表現?
想要我嗰票?張票喺我嘅,唔喺泛民嘅,唔喺青政嘅!要票自己來爭取!唔該你哋務實咁落區見下市民,表述清楚你嘅政綱!一味講「政治倫理」其實同「關鍵一席」冇分別,都喺想勒索市民嘅選票. 作為「策略性」投過梁耀忠,我呢世人都唔會再含淚投票.邊個支持你都冇用,冇料到,冇遠見嘅人,我話知你咩政治倫理,咩大局為重,唔投就係唔投,再嘈我射比保皇黨㖭.
先有張秀賢自己話有青政本記支持,轉個頭又出多個劉穎匡,一開場就話有青政支持.佢地係咁講青政支持咪又係為左所謂嘅政治倫理,又想叫市民含淚睇大局.只不過泛民個大局叫關鍵一席,你個大局叫政治倫理啫.有原DQ 議員支持唔係壞事,但你想憑一句支持就叫其他人為政治倫理收工唔選,其實咪又同泛民當日話「關鍵一席」叫天琦下次先選一樣咁無視市民政見,只叫大家含淚支持
你估其他人唔選,市民就一定要投你?我老奉要投返比青政支持嘅人架?呢半年青政做左啲咩呀?除左做人肉沙包比共產黨練拳之外,有咩值得我地再支持先?仲有到而家青政都未真係開過聲支持任何一個.
咖哩飯又係一味想等初選個結果壓死所有其他人,然後又當市民係兵,任你指投邊個.
幾十歲人仲話自己踢中場,一味想用圍威喂初選贏左就叫香港人含淚投票.連參選宣言都冇篇,第一日冇都算,隔左半個月都未見到;輸左咁多次,點解我仲要投比你?經驗咁豐富,都講唔到自己會做啲咩,有咩改變,咁就想大家含淚投,你收山返屋企啦!射落海都唔益你.
至於袁海文,其他嘢唔講,剩係睇私通領展單新聞後呢個回應「民主黨袁海文:當日飲的是汽水」,咁重要嘅事出啲咁廢嘅答案就知佢根本唔係想說服市民,只係想我地做橡皮圖章印個印仔比佢去再摸多幾次杯底.
兩個政棍都係等緊姚被人DQ,然後叫大家含淚.
眾志又DQ 又坐監咁大個光環,係人都怕左佢啦,最後黨然係唔洗初選就可以出線,但咁係咪等於可以坐係度等運到呢.大家睇下眾志啲文宣一句「重奪DQ 議席」就講完,深入睇份參選宣言來來去去都係賣慘被打壓咁.大佬呀,出得黎行,預左要還啦,如果個政府唔係咁衰,我地洗乜Q 行出黎呀.說到底有咩吸引我去投比周庭先?年輕?比個機會?我上次比左機會啦喎,今次我點都要見成績啦嘛? 然後,仲有支持郭永健個單,眾志嘅支持根本冇講過理由,連民主動力個論壇都未過就出名支持.支持冇問題,但點解支持先?工黨對於香港前途問題嘅睇法同眾志相近?社福,房屋政策相近?係邊樣?唔係你同佢friend 啲就去支持佢架喎,你支持佢都比啲理據說服下市民呀.
眾志本應係一個比泛民有遠見,有理想嘅組織,為何不拿出來呢?周庭本就比一眾泛民企得更前,為何要躲在後面嘅人站台.周庭拿出自己嘅傲骨出黎大概魅力比每一個泛民老鬼更有吸引力.係群星拱照中,周庭身自嘅光芒反而被蓋過去,不能發熱發亮. 補返句,唔似新東啲騎呢怪,周庭係有落區見市民嘅,但內容就欠咁左啲嘢.
不論係泛民定本土,不論係支持人個個定被支持個個都好,個個眼中,市民只係兵,可以畀佢地玩弄於掌印,你話投邊個就投邊個,如同建制派嘅「組織票」.唔該尊重下選民,唔好好似小麗媽媽咁話選民冇左50%Ram 先得架,選民有自主架,唔係畀你當人球咁拋! 香港要嘅係以理服人,唔係以「民主」大招牌勒索市民嘅選票.如果呢班「新秀」仲諗緊行返以前搵李柱銘司徒華站台就會贏嘅模式嘅話,其實大家都係老泛民,咁我地呢啲進步左嘅抗爭者,最後只好射哂落海. 希望,各位候選人拿出自己嘅個人魅力,用心去號召市民出來投票,用心去將議席同社會運動扣連.唔好再沉醉係傳統精英式政治,名人推介;我哋必先以理服人才能建立一個更理性的公民社會.


text:
昨日講過, 海濱南岸 出咗一位叫May Kam嘅業主,濫用業委會個朵撻人,只不過維護佢嘅違泊權利,仲要恐嚇要報警告任何向我報料嘅業主或住戶.當然,得罪我呢位依家人不在香港嘅方丈,佢都幾麻煩,有記者報料俾我,May Kam有幾膠嘅相片.
海濱南岸 嘅至惡老闆車車主
當時記者想觀摩一下,究竟一架點嘅車,搞到阻住個小巴站出現,May Kam遇到記者,立即狂爆粗口,一如我之前講嘅情況,唔知May Kam有無諗過,如果佢啲仔女睇到呢啲失態情況,會點樣睇嘅呢?
海濱南岸 嘅車位,依家係月租3800-4500蚊,May Kam無乜理由係租唔起一個車位,無人叫佢買車位,講真,如果有人認真做報警X,佢每個月有十日食牛肉乾,個車位租金都喺番度,佢依家嘅情況,係仲衰過中環啲老闆車,中環啲老闆車,有啲都話因為中環真係車位極短缺,所以無計要做違泊車主,呢個係政府規劃失當問題.但依家May Kam喺番自己所住屋苑租車位,係唔應該會有任何問題出現嘅.況且,佢對任何執行緊職務嘅記者爆粗,都係一個引發關公災難嘅行為.
呢個禮拜六係業委會AGM,我想知依家反對新小巴線果啲業委,仲可以持乜理由,堅持佢地果啲膠立場,唔好再同我講係乜嘢用路人安全問題,講引發路面安全問題,老闆車呢類死車肯定至係路面炸彈,因為小巴係會開出開入,流動嘅車喺路面上守規矩唔係問題,但亂咁泊嘅死車迫小巴或其他道路使用者搞double parking,就一定會問題嘅來源,唔好再將個龍門搬到上月球.
喺香港,除咗行人路上啲中國乞兒,果啲老闆車都係我針對對象,講句難聽啲,如果老闆車嘅情況太離譜,我呢個人出現同黃腳鱲喺條街度無分別,因為太過份果啲車,我係會影低甚至向警方攞RN Number投訴.而 海濱南岸 呢位膠車主,比好多老闆車車主都要過份,我無開佢車牌同車身顏色已經十分之厚道,如果開埋車牌,我玩全民黃腳鱲果陣,我恐怕佢每日食牛肉乾都食到飽,仲要係十分之飽果隻,我真係食住花生等睇戲.


text:
隨住今日第三十一次電療嘅結束,歷時六個半月嘅癌症治療終於告一段落啦!而家回望真係好似發咗一場惡夢咁啊!以前都睇過人哋嘅抗癌經歷,但到自己置身其中就真係另一番滋味啊!但並不回味.
哩張陪咗我個半月嘅預約咭喺今朝完成最後一次治療就比治療師收返啦!
前兩日亦見咗醫生,今次覆診嘅唐醫生係我第一次喺QE見嘅醫生,當初就係佢幫我決定用邊隻化療藥同電療次數,佢好細心咖!檢查時好緊張咁話我損咗嘅傷口都唔細,擔心會細菌感染,所以開咗好多消毒藥水比我洗傷口,另外又再開過一隻比較好啲嘅藥膏.
上次比啲藥膏都未用晒,而家又一罌,真係有排搽啊!
跟住醫生話要做嘅療程已經完晒嘞!而家只須要繼續食控制荷爾蒙藥,至於電療嘅損傷就要過多兩,三星期先可以慢慢減退,所以佢要我再休息多一個月先可以返工,復工日就定喺八月二號啊!
哩大半年唔停咁喺哩座腫瘤科大樓出出入入,終於可以同佢暫別啦!九月覆診先再返嚟啊!踏出門口嗰刹那真係唔知點解喊咗出嚟呀!
為咗好好慶祝一下,決定要好好拆返餐啊!
菜湯 + 蒜蓉包
豬排沙津
今次真係好感激上天嘅眷顧令我喺治療期間身體唔太差,好多發生喺其他人身上嘅問題如生飛滋,喉嚨痛,發燒甚至感染等都冇喺我身上出現.多謝天主保佑!
除此之外,喺到我好想多謝哩大半年嚟一直慰問,鼓勵,安慰我嘅親朋戚友們,同事們,BLOG友們,如果冇你哋一直喺我身邊嘅支持,喺哩段日子我都唔知點撐落去啊!每當我感到低落,唔開心,好氣餒嘅時候,見到大家比我嘅留言為我打氣或收到慰問嘅電話,立時好似打咗支強心針咁,令我好有力量咁繼續落去啊!尤其老闆,上司,同事們嘅體諒,令我可以好專心同安心咁休假做治療,除咗講多謝之外,真係唔知再可以講啲咩啦!真係好多謝...好多謝你哋啊! I love you all !!
多謝..........多謝


text:
我想多謝吳若曦.
雖然我唔係佢fans,對佢亦無特別感覺,亦唔覺得佢唱歌特別好聽,網民笑佢狙擊佢我都唔會特別留意.只不過佢有首歌真係叫做解救咗我:《我們都受傷》.
第一次聽到呢首歌個陣我因為嚴重嘅抑鬱症狀入醫院,個日係我入去嘅第一晚,精神病房將病人同外界完全隔絕,睇大台係同世界連結嘅最快方法.當時我除咗喊都淨係識喊,唔好問我點解仲有心情聽歌,係因為電視播夾硬傳入耳仔.
最深刻歌詞大概都係副歌幾句:
「那一天我受過傷 所以理解這狀況
迷糊裏 救藥無方的感覺 曾流淚到天光
請不要消失希望 夜長還是有星光
若是你 能挨過沮喪
從前陣痛傷患 不需再講」
其實都係mk歌嘅套路,但對於感覺走投無路,痛苦無處可訴嘅自己嚟講,係一種好大嘅安慰:有人表示理解自己,知道自己過得好痛苦,每呼吸多一下都係一種掙扎嘅難受.雖然無助解決問題,但係有人幫自己表達到小許無法表達嘅說話已經好幸運.
入正題,最近某韓星自殺嘅新聞又令人關注精神健康嘅議題兩日,都咪話唔唏噓,同期有個香港大學生自殺就個個都掉低句rip又或者無嘢解決唔到blablabla,見到呢啲回應都覺得得啖笑.唔係要指責他人嘅同情有錯,而係覺得呢個社會真係唔公平.
點解咁講?Google下以前啲新聞如果有啲咩斬人案會有為數不少嘅人走出來話「有病唔好出街害人」,幾難聽嘅說話都講得出;好喇,到人地發病唔斬人斬自己又叫人「自殺唔好搞到人」,「有冇諗過屋企人會點」.總之千錯萬錯都係病人嘅錯,講到有病係我想咁樣.你生cancer都唔係你想啦!點解人地生cancer想安樂死就值得成全,我有精神病想解決自己就要人諗下屋企人乜乜柒柒;同樣,人地係明星就大把人覺得惋惜,我只係一個普通人就要承受指責.又話生命無分貴賤?唔公平喎師兄.
再講,有啲人會話「無嘢解決唔到,向好個方面諗」.我會建議你打開份報紙,睇下呢個世界其實真係有好多嘢係無解決辦法.好簡單,我份糧連自己都養唔掂就來屎都無得食,係咪一味安慰自己唔緊要啦總有一日會加人工就能夠解決燃眉之急?又例如有院友長期俾老公家暴,係咪向好個面諗就可以解決生命危險?最大嘅問題好多時其實我地已經好習慣活係壓力當中,甚至係已經麻木咗,連諗嘢嘅力氣都無.
嚟到呢到就會有人話我有事要求助,實情卻係求助過但換來對方不屑一顧嘅態度又或者更嚴重嘅後果.俾人家暴向其他親人求助,你估下老一輩有幾多人會叫你報警?學校被欺凌向老師求助,但老師處理過後分分鐘換來更大嘅後果,唔係我地唔揾人幫而係權衡過輕重知道揾「可信任嘅人」只會令事情更糟.又因長期承受巨大精神壓力,人心被黑暗吞噬而覺得萬物無希望,無力扭轉局面先會走上絕路:死亡係一種解脫,我消失就唔會再有人可以對自己唔好,唔需要再受苦.
年尾特別多人放閃又分享自己過得幾快樂,當你見到人地開心唔好陷入孤獨陰影住,拎起電話揾人講幾句先,一年終結但人生無需終結.
香港撒瑪利亞防止自殺會熱線:23892222
撒瑪利亞會熱線:28960000
生命熱線:23820000
社會福利署熱線:23432255
明愛向晴熱線:18288
醫院管理局精神健康專線:24667350
嗱,有嘢就要去睇可靠嘅醫生,尋求專業人士協助.至於無法提供協助嘅人,一個擁抱一句關心已經可以幫到掙扎於生死邊緣嘅人類.


text:
前排響Facebook Page寫左呔仔細細家長會點滴,所謂家長會,其實係去同老師傾幾句.而所謂既Report Card,老師講明數字不能作實,大家唔需要太介意,因為小學學習除左英文數學知識同讀寫程度外,更重要係增加小朋友對學習興趣,同埋德育等多方面發展.因此大仔老師對佢聽書時攪呢攪路(但答到問題架喎!),成日離開坐位等理解於“They are KIDS!” 係,細路就係坐唔定,特別是男仔,需要走動放電,響唔影響同學上堂情況下,老師覺得OK,仲話自己都邊講野邊轉筆,都係一個小行為,唔礙事的.香港既卜友對老師一番體諒非常欣賞!有D嘖嘖稱奇,感嘆香港既家長會,老師們會不停打擊你,話你個小朋友呢樣要改善,果樣要努力,次次見完老師感覺好差,會將壓力轉移比小朋友,因為開到口話你做得唔好,又怎可無改善.相反美國呢邊既教育,老師會不停鼓勵,比信心小朋友,亦比好大信心我,令我覺得原來我個仔OK架喎!可能係呢邊個range比較大,老師接受到小朋友1年級仲要數手指加減,我大仔7歲仲數緊手指.
我從來無比過學習壓力兩個仔,我又從來唔會將佢地同其他小朋友比較,簡單D講我唔係好理人,即係就算人地同我講佢小朋友識D咩呀,幾叻都好,我唔會轉移壓力比兩個仔,覺得佢地唔夠人叻,要催谷等.哇咁攪法好唔得閒架喎!呢個世界大把人叻過你,又差過你,所以老師話無問題,就無問題架喇,無謂庸人自擾啦.我覺得讀書叻當然係好事,但絕對唔係唯一,就等於長大後搵得錢多,係好事,但亦唔係唯一.
咁你可能會問喇,美國咁hea既教育制度,小朋友真係學到野嗎? 一年觀察呔仔細細(加埋我自己中三來美讀至大學畢業),我可以講,呢種絕對係又愉快又成功既學習模式!
輕鬆無重學習,令小朋友好鐘意返學,而成功感同老師既稱讚,會提升學生對學習感興趣.書本以外有好多互動教學,外遊等,大大擴闊小朋友思維,等佢地見識多D思考多D,明白每件事情唔止得一個方式可行,呢個對以後既人生好重要,做人千祈唔好默守成規,唔係好易鑽牛角尖的.學期之初,剛升一年級既呔仔可以話係全無墨水,不能正確讀句子,會跟字頭亂讀亂撞,好事,好多野係撞出黎,最緊要有興趣鐘意睇鐘意讀.我覺得家長唔需要當場不停糾正,咁會挫敗佢覺得讀極都錯,無癮.然後呢一年,我睇住佢日日放學嗌開心,返黎開始自己做功課,D字肉酸到呢(拿係佢爸爸認為咋!本人以藝術角度去睇我覺得幾靚添架!)然後由讀唔出一句句子,無幾耐就自己讀得晒成本故事書,仲開始捉我英文發音錯(係喇係喇,我地呢D港式英文係咁上下啦!) 聽到D唐人同學仔家長,話呢個老師好hea,完全無壓力比小朋友,我反而發現,咁樣既老師先係好老師!原來小朋友,可以響無壓力既情況下學到咁多野!!琴日,呔仔有份功課,係Reading Report,我洗緊碗,叫佢自己做.見佢坐響度睇完一本書,然後開始埋頭做,果大半個鐘無行開過無攪過任何野亦無講過一句說話,對我黎講係異事!至少我7年來無見過佢咁樣,事實我有曾經覺得過佢係咪有活躍症? 點解手不停攪野,口不停講野又坐唔定.之後佢做完行入黎比我睇,我感動了,佢竟然自己完成左一份功課,仲要有紋有路的.好想多謝佢既老師,佢咁hea都有咁大進步,真係令我又驚又喜!哈哈!


text:
(品味遊戲:獨立遊戲展…?食得㗎?)
文:Dixon Cheung
同人漫畫展大家可能就聽得多,但獨立遊戲展你又去過未?
上個星期四(八月三十一號)香港舉行咗一個叫「Game On:香港遊戲試玩日」嘅活動.今次活動召集到本地超過25隊獨立遊戲開發團隊展示作品,算係香港近年最大型嘅一次獨立遊戲聚會.然而今次並非香港首次有人搞獨立遊戲展.其實過去幾年香港都不斷有人嘗試搞,譬如去年香港遊戲創作協會主辦嘅「香港遊戲比賽展覽2016」以及2015年響九龍灣國際展貿中心嘅「Hong Kong Game Expo 2015」.無奈每次搞獨立遊戲活動,到最後總係聽到搞手話大部份到場人士都係業界嘅朋友,偶然有媒體朋友採訪一下已經可以劏雞還神.點解香港搞獨立遊戲展會搞成咁?莫非真係要俾幾千萬請班韓國歌星嚟助陣先可以有普通市民入場?
究竟乜嘢係「Indie Game」
時至今日,香港仲會有人問MC Jin同陳冠希乜嘢係Hip Hop.由此可見,一個新嘅概念要響香港呢個城市落地生根真係非常困難.事實上,點樣去界定乜嘢係「Indie Game」(獨立遊戲)呢件事,業界一直都未有一個明確嘅準則.「獨立遊戲」同「主流遊戲」究竟有乜嘢差別?唔好話一般人未搞得清楚,就算問行內人士亦都各有睇法.
目前外國玩家以及媒體對「Indie Game」嘅定義主要來自「遊戲團隊規模」以及「製作資金來源」兩方面.一般獨立團隊由1~6個人組成,團隊背後無任何投資者,財團,發行商嘅財力或人脈支援.獨立遊戲團隊嘅優點在於創作自由度遠高於主流遊戲團隊,但缺點係開發嘅風險亦同時遠高於穩打穩紮嘅主流遊戲.發展得好嘅獨立遊戲團隊通常都會向主流遊戲嘅方向發展,甚至成為潮流主導嘅一份子.例如《Fate Stay Night》就係一個由Indie Game變成人所共知嘅主流品牌嘅好例子.
盛行之前嘅必經階段
「獨立遊戲」對一般香港人嚟講係一件聽都未聽過,就算聽過都知係乜嘅嘢嚟.呢個情況就好似十幾年前同人活動或者Cosplay未盛行嘅時候,好多香港人會覺得呢班人「搞咩呀?」,感覺比較抗拒同埋唔想作進一步了解.但相比起由零開始慢慢被人認識同接受嘅本地同人漫畫圈子,香港獨立遊戲要面對嘅難題嚴峻得多.因為當中要克服嘅包括咗華人遊戲歷史遺留落嚟嘅負面印象.
由於過往實在有太多中港台遊戲令玩家中伏,唔少見過鬼亦相當怕黑嘅本地玩家,寧可睇唔明都堅持要打日系主流作品.就算唔投向PS4同Nintendo Switch呢類「品質保證」嘅懷抱,目光同注意力都會只會擺響日本嘅手機遊戲身上.單係睇Uwants,高登,連登,QooApp等各個本地遊戲論壇,留言討論嘅話題超過99%都係講主流遊戲大作.能夠成功突圍令玩家接受同討論嘅本地獨立遊戲,印象中最著名嘅就只有C4Cat嘅音樂遊戲Dynamix.(根據上面對「獨立遊戲」嘅定義,《神魔之塔》,《創世星雲》,《天龍八部》呢類遊戲已屬主流遊戲類別)要令玩家願意進入獨立遊戲展,點樣活用已經獲得Fans嘅遊戲吸納更多人接觸其他獨立遊戲係一個重要嘅關鍵.由成功嘅獨立遊戲團隊站台搞活動,吸引更多玩家到場,總好過一次又一次搞完活動發現只係班開發者之間嘅吹水大會.
魚目混珠嘅獨立遊戲時代
無論香港或者海外,獨立遊戲展好多時都會捆綁埋遊戲設計比賽同時進行.呢個係令到活動更多人參與同埋令媒體會比較願意派人到場採訪嘅方法.不過由於業界對「獨立遊戲」一直未有明確準則,呢類比賽往往會出現極大漏洞,平白將一個獨立遊戲展變成大公司旗下團隊嘅免費宣傳場所.
Indie Game俾人嘅印象係冇錢製作,畫面水準比較差,遊戲長度不及主流遊戲但又勝在玩法令人充滿驚喜.呢個特性令好多玩家對獨立遊戲都抱住不妨一試嘅心態,對遊戲做得唔夠好或者可以有進步空間嘅位置亦顯得比較包容.所以有商人就睇準呢一點,趁業界未有對Indie Game定立準則,明明製作團隊背後有投資者或發行商撐腰,但都依然假借Indie Game名義對玩家大聲疾呼:請支持我哋隻獨立遊戲!更甚者係試過有IT 公司同遊戲公司派出員工參與Game Jam活動,以一早商議好嘅企劃贏過即場發揮嘅參加者,奪取「獨立遊戲活動優勝者」呢個銜頭,爭取媒體面前建立名聲嘅機會.(其實玩家同媒體又有幾在乎呢個認識唔深嘅名銜呢…)
對於兩袖清風憑一腔熱血餓住肚皮做獨立遊戲嘅朋友嚟講,參加一個獨立遊戲展,挨更抵夜發現原來大會連龍門都未擺好,仲要面對財力人脈豐厚嘅對手.咁樣嚟陪跑法,真係除咗苦笑中伏之外,都真係冇咩好講啦.俾人搵多一兩次笨之後,根本唔會再傻到浪費時間出嚟陪襯.圈子漸漸只係得番來來去去果班人,其餘嘅咪就係班入世未深嘅同學們囉.
香港嘅同人展響過去十年因為人事以及政策經歷咗相當大嘅變化,但不可否認嘅係,今日香港嘅同人圈子比過去更加活躍,同埋越來越多從未參與過同人活動嘅朋友正透過各種渠道接觸並成為呢個圈子嘅一份子.相反,本地嘅獨立遊戲連最基本嘅定位都未有.即使展覽得以順利舉行,論口碑,聲勢以及本地嘅傳播力度,本地嘅獨立遊戲展依然難以同內地,台灣以及東南亞嘅獨立遊戲展相提並論.就算再搞多十場獨立遊戲展,冇玩家參與得班圈內人圍爐嘅活動對本地嘅獨立遊戲發展有啲乜嘢幫助?一個通街都有人打緊機嘅呢個城市卻竟然係獨立遊戲嘅沙漠,咁嘅情況,實在係非常諷刺.
以上講嘅係一隻手掌拍不響嘅故事.香港而家咁嘅局面,唯有靠本地人出力自救.本土思潮令好多香港人支持番本地嘢,本地嘅遊戲同樣亦需要香港人嘅支持.哪怕只係朋友之間互相傳達本地獨立遊戲嘅信息,又或者係親自走進獨立遊戲展覽當中撐一撐場,呢一分嘅力量對整體整個行業嚟講已經係一個極大嘅鼓舞.作為香港玩家,你可以抽一分鐘Share一下本地遊戲嘅Facebook Page俾你身邊嘅朋友嗎?有上開高登,連登,Uwants嘅你,可以開番一兩個講本地遊戲嘅Post嗎?真係冇時間嘅,幫忙share呢篇文出去,響下面留個言俾我好嗎?感謝各位嘅幫忙.


text:
您现在的位置:网站首页 > > 奇迹sf > 正文
奇迹pk战最低限唔可以畀自己嘅尊严受辱
作者:admin 日期:2017-12-24 23:46:53 人气: 次
要讲玩咗奇迹咁耐呀!仲都未惊过边个呢,喺呢个世界上,冇自己惊嘅,最乱不堪嘅就系仲未开始就已经败咗嘅话,噉都唔得嘅!所以呢,唔理点讲啦!喺噉嘅游戏里面,只要系按照所谓嘅能力嚟讲!一定会有远远唔够你嘅嘢,或者系比你更劲嘅嘢,当然啦,如果好好嘅话呢,唔理喺边战斗,只要畀自己唔好咁衰都系比较好嘅!唔理点话,喺噉嘅世界上!迟早会有自己嘅敌人,而敌人能够见到你个样,噉就系会畀啲噉嘅人,慢慢人筛咗!如果话你能够为人而生嘅话呢,就唔好喺噉嘅条件下面度过系属於自己能力!喺奇迹嘅呢个世界,应该畀自己好嘅感受下我哋处于最高嘅等级,只有喺自己嘅能力方面之后呢,先至会令自己唔咁失望!唔理撞到点样嘅困难,始终系你嘅所有世界里面,变得粗俗乱不堪啫!当然啦,我哋可以见到嘅怪物基本上系系属於自己嘅敌人,而都有好多人,喺我哋呢个世界上,完全唔知自己应该去做啲咩叻仔事!噉嘅嘢,完全系系属於喺你嘅世界里面所沾染嘅气度.所以,不过点都好,我哋都唔输咗我哋自己嘅尊严.
讲到呢度,我真系有好深嘅见解,因为喺呢个世界上,好少会有过嚟冇事做嘅人嚟呢边随便杀人,边日我喺度做任务嘅话呢,唔知喺边叉出嚟个人,唔经意间搞出嚟被动,然后将我连死咗,当系我真系扯晒火咗个样,因为喺度唔理点话始终实在呢边好哋哋搞我嘅嘢,边个都冇谂过会畀人杀咗呀!所以喺度嘅时候,好多嘅只系再噉嘅环境下面,留低咗好多嘢!当然啦,如果能够哋变咗我哋之后嘅呢样,我哋所收到嘅伤害,明显唔喺我哋嘅身上,而系我哋嘅心,当时我就闹佢屋企人,跟住都话咗一句,偷袭算个吊,有本事我哋嚟只抽!结果人哋应承咗,仲讲边个唔去边个系个孙,当时我就知道我唔够佢打,睇佢虽然系剑士,但系万一有连招嘅话,我都唔知点算直接,梗系我既然同人哋好地地转悠当中,所以都系冇太多后悔,打就呀,输咗,又可以点呀!至少唔畀自己嘅尊严受辱!
想了解更多关于奇迹私服的精彩资讯,请大家继续关注 > 奇迹sf!


text:
大家平時出街玩或者返工路上可以留意下,到底香港仲有幾多個人會拎住本書出街睇,我相信如果你見到有三個已經好難得.香港被視為文化沙漠唔係冇原因,除左政府對文化藝術既漠視之外,香港人本身對文化都冇咩興趣.一個藝術家係香港突然興起的話係潮流因素,唔係因為大家真係對佢既作品有咩興趣同了解.明明肚裡毫無半點墨水,點解又要做個偽文青呢?
照我係網上面搵到既偽文青特徵,佢地口中最愛既作家不外乎村上春樹(唔係高登果位向西)同芥川龍之介,但到底有幾多人真係睇過同睇得明呢?我唔知道.另外星巴克亦都係佢地指定既文藝點.買一杯咖啡加多個麵包,係旁邊再不經意咁放一本玄鶴山房,然後影張相放上網就係一個偽文青既目標.佢地想話比人知自己幾咁有品味,當大家放假既下午只係識得行商場買衫買鞋既時候,佢就係咖啡室一角靜靜咁睇住日本文學大師既著作去了解依個世界既醜惡.但問題係一個鍾意睇書既人應該唔會花半個鐘既時間去等一個位黎睇書,而有位坐低之後更加唔會浪費咁多時間同你擺陣影相,就憑你擺陣既時間人地就可能夠時間睇完個序.睇書從來係個人享受,四處話比人知你睇緊書依種事都係少做為妙.
除左態度,唔知幾時文青都有左一套制服:一定要方大同頭加黑框眼鏡再配針織冷衫同淨色TEE下身就窄腳加ALL STAR鞋.如果咁著完就係文青,個個著件醫生袍就係醫生啦,仲洗乜咁辛苦讀咁多書?係你努力將你既外形變到同個文青一樣既時候,你跟本就冇果種文藝既氣色.影完相本書睇唔夠十分鐘就放低去轉珠,成三十二三度你既文青裝仍然係要加件冷衫,拎住包煙話係文青標誌但明明你中學做MK仔果陣已經食緊.或者用黎呃一兩個後生妹覺得你好有書卷味都可以,但萬一去手作市集或者真係係咖啡廳撞到一班真文青既話,你就會發現一個文藝人根本唔會著一件千幾蚊既淨色TEE,更加唔會理個頭係點樣,人地帶眼鏡都只係成日睇書先搞到有近視.
計我話如果你係跟潮流既話就算啦,反正你夜晚去蒲又唔會玩文青LOOK,扮文青拎住本書拎住部單反周街去係而家既溫度黎講直頭係受罪.鍾意睇書咪係屋企睇,好地地唔開半日FACEBOOK睇下書冇壞既.過多排日子有功,到時你係話題同學識方面都多左,大家自然會讀你有見識啦.冷衫?黑框?仲WHO FUCKING CARE咩.
相關


text:
去KFC,識揀,一定係揀家鄉雞.
好多人話KFC係垃圾食物,唔健康又肥,我真係笑而不語,唔通你食嗰啲三文魚又好健康啊?仲有,個人肥就食乜都肥喇,你唔做運動就乜都假!再講,你有無聽過有人食完KFC中禽流感?反而有禽流感政府就即刻殺街市雞.
相反,KFC嘅家鄉雞就以蔗渣嘅價錢,提供燒鵝髀嘅質素,直頭係對香港呢個物質社會嘅一個控訴.點解係家鄉雞?無錯,KFC的確創做左好多個高峰作品,但要揀一種代表作,必然係歷史悠久嘅家鄉雞––KFC嘅靈魂所在.望落去家鄉雞唔顯眼,佢未必有金黃色嘅外表,未必有閃令令嘅油光,甚至連香味都要行近先聞到.但其實咁係因為佢唔中意出風頭,真係識食嘅人係唔會比呢啲外表野呃左.一咬入去, 無細骨,雞髀幼嫩多肉汁,雞胸啖啖肉有口感.先接觸舌尖嘅係雞皮,雞皮上嘅味精配鹽同香料,唔會太咸令人食唔到之餘,佢嘅餘韻保持到去你食雞肉嗰下,形做到一個「啲雞好入味」嘅錯覺,令本來無乜味嘅雞肉突然提升幾個層次.所以食KFC唔食雞皮不如唔好食!
再數,家鄉雞嘅份量不多不少,配其他食物進可攻退可守.餓嘅話可以配飯或者薯容;想再重口味啲嘅可以整多盒巴辣雞粒;再唔係食個葡撻做甜品;如果約埋三五知己就可以召喚家鄉雞桶餐,以更優惠嘅價錢買到之餘,亦可以拉近人與人之間嘅距離(麥記邊有多人套餐,唔計自製).
家鄉雞,係KFC嘅靈魂所在,雖然KFC嘅A1 A2有時會有驚喜,但無論世界點變,做雞嗰個做得幾差都好,we do chicken right,家鄉雞都係實力嘅保証.對比起韓國炸雞貴又難食,雞無雞味,KFC無得輸.


text:
我唔知幾時,香港啲政客竟然興屌柒啲選民,俗稱 屌票黨 ,由熱普城亂咁屌人係港豬,到左膠同自決派係咁屌薯粉,總之選民嘅意向,唔符合班聖人嘅預期, 屌票黨 都可以出手係咁屌人, 有可能香港最大嘅政黨,其實就係 屌票黨 .
懦夫至會做 屌票黨
呢篇文跟住果張圖,係美國人寸聯合航空嘅改圖嚟,用香港語文譯係,我地打柒唔到競爭對手,所以我地打柒啲乘客.當然係諷刺聯合航空果啲差到無朋友,澳洲牛奶公司級嘅無差別劣質服務.但依家 屌票黨 一味只係識鬧選民「唔反省」,但自己又唔反省自己嘅策略有幾差,咁同張圖所講嘅經營方式有乜分別,當自己打唔柒薯片,就打柒啲薯粉,大家有無覺得熱普城同左膠,其實都好適合加入聯合航空公司,因為佢地啲行為同思維方式都完全係一樣.
其實點解會做 屌票黨 ,證明呢啲人都係一啲懦夫,佢地無好好面對點解選民唔支持自己,因此就諉過於選民,一句講晒,就係自己天下無敵,全世界人都係爭咗佢地,以為一切都係老奉嘅,呢個正係 屌票黨 越屌啲票,啲票越走嘅問題.熱普城果班仆街點解死,我無謂教精佢地,但左膠點解死,其實都係幾清楚不過,就係偏離一般平民百姓嘅生活方式.佢地以為佢地好了解民間疾苦,係社會嘅解放者,事實上,佢地對個社會實際運作,同基層實際想要嘅嘢一無所知,佢地對自己嘅一番苦心無人感謝覺得受傷害,所以就走去做 屌票黨 ,屌鳩啲基層,屌鳩啲市民.佢地並唔係真係信奉民主,甚至佢地為咗達致自己諗住嘅烏托邦,可以無惡不作,奧姆真理教可以用沙林毒氣想毒死東京市民,而呢班左膠 屌票黨 ,就可以無視中文大學一直以嚟嘅聯邦精神,走去用全民投票想DQ由書院選出嘅代表會代表,仲要好多人聯署果陣,其實唔知自己係聯署一份全民投票嘅聯署,代表會選委逐個打電話果陣,好多人至知原來係聯署緊一份咁大鑊嘅嘢,啲左膠仲要扮晒可憐.
所以嚟緊嘅選舉,大家可以好放心去清理 屌票黨 ,我們並唔想啲政客,用聯合航空或澳洲牛奶公司果種態度去服務市民或搞民主,香港人並無被虐狂,我們唔想做 Dr. David Dao.


text:
時下好多女人都熱愛運動,甚至無運動不歡;係,你可以話佢哋好多為咗打咭呃Like,但姑勿論出發點係咩,始終佢哋肯穿起運動衫落街跑個步.對比起嚟,其實好多女人係完全唔做運動,可以話係同運動絕緣!呢種女性平日可能係太忙,導致有時間時都用咗去行街Shopping.最近有網民就話自己女朋友愈嚟愈肥,叫佢做運動減肥唔單止唔肯,仲反而畀女朋友鬧佢「係咪嫌棄」.事實上,男定女都好,一到咗某個年紀,其實一唔持續咁做運動就會不斷肥落去,好難返轉頭.但有網民就話,做運動畢竟係個人自己,就算身為另一半都唔可以強求.其實想女朋友做多啲運動,係要花少少心思,畢竟做運動辛苦,食嘢瞓覺好易.
跑步以外
好多一講做運動就係落街跑步,其實未必個個女仔喜歡,不妨同佢試多啲其他運動,例如游水,單車,羽毛球甚至健身,可能會有一樣嘢中;唔理咩運動都好,只求有益!
定下目標
對平日無做開運動嘅人嚟講,突然要做運動確係辛苦,必須提出具體目標,除咗功能性要減肥例如結婚,影Pre-Wedding之外,亦可以定立例如1個月要減幾多嘅目標,咁自然會有多少少動力.
共同嗜好
做運動未必係好享受嘅事(始終唔係Hardcore),所以要令人肯做運動,首先你自己要以身作則,甚至成為佢運動上嘅Teammate,大家每次都一齊去做,自然培養到佢做運動嘅興趣之後,就可以由佢自己去喇.


text:
Japan | April 2016
到婚展睇咗咁多間攝影公司,最後都係選了fei wedding,因為感覺fei wedding職員Hami好nice及好有耐性咁解答我哋既問題,例如唔同地方既景緻及特色,仲俾咗好多唔同既相簿我哋睇,而且感覺收費透明度高,亦唔會急於要客人即時決定.
最後我們選了奈良,一抵達化妝師就聯絡我們了,之後同攝影師講解想要既拍攝風格同效果,第二日早上化妝師帶著大箱飾物及道具來幫我化妝整頭,個妝好自然好靚,亦切合到個人特質,set 頭時頭髮唔夠長,化妝師仲帶埋假髮片幫我駁長~好仔細.
出去影相時,攝影師知我哋唔太習慣影相,選了人流較少既河邊,宇治,油菜花田,沿途景色都好寧靜好靚,心情已經放鬆咗一半,之後教我哋點擺pose會自然d,過程好輕鬆愉快,期間河邊影相時大風,化妝師好細心頻頻幫我補妝同夾番好個頭,最後影到奈良公園,開始日落,但攝影師好專業捱凍仲瞓哂地幫我哋再影多十幾張,之後睇番影出黎日落效果超正 .
另外,服裝部既職員好有禮貌,亦細心,試身時即時幫忙縫好蝴蝶結,選禮服過程十分愉快.
最後番到來約一個月後就收到輯相,fei wedding好貼心咁俾光碟我哋拎返去慢慢選相,發現大部份相都好自然好靚,整個過程非常滿意fei wedding既服務和安排.


text:
劉舒燕 呢條友唔係民主派,我相信呢個本唔係新聞,一個成日積極參與同前海有關活動嘅人,你話佢係民主派,呃我都唔係咁呃啩,只不過,似乎有啲人以為東華選區啲選民都係傻仔,仲要繼續呃落去,呢啲鎅票友仔,真係可以講係無恥無極限.
劉舒燕 claims 自己係進步民主派?食得㗎?
首先,呢件 劉舒燕 喺選舉單張,無交代佢同前海啲活動啲關係,呢樣已經係十分之核突同無恥,因為大家都知,前海果啲嘢,十之八九同土共有關,泛民啲人普遍對前海係無興趣.只不過,佢更無恥係,以為掛住黃絲帶,用埋啲九唔搭八嘅進步民主派嘅朵,就可以呃票,我相信呢條面目模糊嘅友仔,係想呃啲唔係太熟行情,但又可能唔多滿意民主黨果啲人嘅票,所以我話係鎅票鎅得好核突係咁解.
只不過,唔係口話自己係民主派,就係民主派,對中共第五縱隊處處提防嘅人,或者平日防開五毛嘅人,都知道有唔少五毛,都係掛住黃絲帶頭像嘅,而好似馮煒光,湯家驊呢啲人渣,投共之前都係堅持自己係民主派身份.呢幾年啲人,對呢啲核突手段嘅防備高咗唔少,所以我估要鎅百幾票唔多可能,但由於東華選區嘅結果,隨時只係爭果幾十票, 劉舒燕 都係為咗鎅果幾十票保送土共上壘,所以呢,大家要提醒住喺東華選區啲朋友,呢次都係要含淚投民主黨,因為土共多一個議席更唔抵,只有熱普城呢班收咗中共錢嘅人,至會認為民主黨非滅不可,我作為港獨派,都會認為民主黨有佢嘅戰略價值同作用.
東華選區雖然只係一個小區議會選區,但大家要留意,呢次選戰好可能係土共唔少新打法操盤用,特別佢地見民主派勢弱,所以呢場戰爭,好可以判斷到邊啲面目模糊嘅人係鬼,畢竟依家係一個人鬼難分嘅年代,所以我並唔會認為民主黨因為平日佢地膠,就由得佢地死咗佢,民主黨喺打陣地戰仍然係重要.
反而,大家要密切留意香港獨立媒體班友,呢班友喺東華選區競選期間會唔會玩報復,其實好值得關注,都係果句,好多左膠係不顧大局,私怨行頭,佢地對香港民主嘅危害,並唔會弱得過熱普城呢班粉腸.


text:
16 AUGUST 2014(SAT)
一個作病的小朋友,一早起身又咳又變晒聲,所以全日都留係屋企休息冇得去街街,原定我地要去會展拎Q嘜親子廚神大賽嘅『網上最受歡迎Q嘜美食照』都冇得去呀!
其實小小豬都只係咳,其他一切都好咁精神,留係屋企都要整啲攪作嘛,所以就同小小豬一齊整綠茶味芝士波波啦~
芝士波波我地都成日整(請按此),所以小小豬都已經係好熟識整嘅過程,不過加入綠茶味都係第一次.其實依個提意係嘉汶表妹講先,佢話坊間某麵包店有出過綠茶味芝士波波,所以我都打算試吓整唔整到啦!
今次小小豬好叻仔,基本上除左份量係我準備之外,全部過程都係佢負責呀!
先將100g糯米粉篩一次~
將半樽芝士粉倒入糯米粉內~
加1隻雞蛋攪勻~
加1茶匙牛油溶液~
再加入70ml牛奶~
最後加入綠茶粉,其實我都係估計份量,所以我今次用左1/4包左右啦~
之後就搓一陣,小小豬開頭都好抗拒,話隻手好皮污衊.不過搓搓吓又冇問題,仲越搓越開出力添呀~
搓到無粉粒,就可以用保鮮紙包好放雪櫃三十分鐘~
三十分鐘後,就可以拎出嚟搓成一粒粒嘅波波.依個環節亦都係小小豬最愛嘅一步驟,當啲麵團係泥膠咁呀~
小小豬搓波波嘅功力又進步了,雖然都仍然係大小不一,但起碼多左好多粒係圓形嘛...哈哈哈~
放入光波爐以一百八十度焗十八分鐘~
出爐啦~
整體上個賣相都尚算OK,口感方面同原味嘅都係一樣,不過味道方面就感覺上綠茶味唔太出,可能係我落得唔夠綠茶粉.我估下次落大半包嚟整一定會出好多,咁就仲好味呀!


text:
前晚10點先放工,返到屋企,啱啱幫佢搞續約嗰個工人姐姐,本來尋日開始放假一早會返菲律賓,原本可以返家鄉探吓2年冇見嘅小朋友,理應好開心,點知坐咗喺廳喺度喊,細問下,原來佢行李超重咗十幾Kg,咁我問佢,你之前成日寄嘢返去,搞乜而家又咁多嘢,原來佢之前托呢個又托嗰個帶嘢比佢屋企人,咁而家就要還人情債,仲要前日佢幾個朋友先拎嘢比佢,咁人哋之前又幫你帶嘢過去,呢次又唔推得,結果都係咁重.
好啦,呢個時候,我班屋企人,呢個一句:「未見過人咁蠢啊,係都早啲知啲朋友有幾多貨要幫手帶」,嗰個一句:「七十幾蚊一Kg之嘛!都係加1千蚊,比囉!!(但因為由馬尼拉再要轉機返佢鄉下,即係變相要2千)」然後我嗰個全宇宙最聰明嘅家姐,仲要Whatsapp單打埋我:「我呢啲聰明嘅僱主就會一早幫佢磅好曬幾重,同埋會叫佢同班同鄉一齊去機場,超重嘅就即刻幫手拎返啲冇咁重要嘅行李走先,你就唔夠經驗囉,應該早啲幫佢搞.」我真係訓喺度都中彈.
嗰一吓,我真心覺得我屋企人真係好涼薄,姐姐第1次出門打工,都叫幫咗我哋2年,我覺得佢都幾正常,幫到手,又有禮貌,點解成班人只係喺度取笑佢,冇人幫佢手,唉!
咁又因為全家都覺得我呢個最細嘅女,又未結婚未有小朋友,事業又冇成,最得閒一定係我,所以而家屋企大小事務都係我搞,好似姐姐續約同買機票都係我,好在,咁就我可以網上就咁幫佢買多啲行李嘅磅數,咁即刻幫佢Online買,15Kg兩程機都係$660,姐姐開心曬啦,佢問我可唔可以放完假,分三個月還返比我,咁我見又唔係大數目,就話當送佢啦.然後,比全家圍攻,話我寵壞佢,話個姐姐一定會得寸進尺.
我年年都R我老細加我多啲人工,加吓年假福利比我,過年貪得意爹吓啲膠層,比多封大利是,唔通又叫寵壞我???唔同公司HR年年搞咁多活動,又出花紅,係為咗寵壞成班日日返公司扮工嘅人咩,唔多唔少都係為咗想你班大帝,比心機繼續留喺度,屈服於公司腦細同膠層嘅淫威之下姐,唉,成班屋企人講完,就轉到Whatsapp屋企Group講,幾個嫁咗出去嘅家姐繼續Whatsapp成晚不斷直線抽擊,樂此不疲!!!
然後任性嘅么女,越比人話就越要對姐姐好,結果尋日神咁早5點鐘已經車到佢去到機場,我就人生第1次過T2嗰邊,陪到佢6點Check完In送佢入閘,之後7點未到已經返到公司食緊早餐,5點收工去教琴,呢輪大部份學生都去咗旅行,我呢2日又要OT,所以呢2日改夜晚教都夠時間,尋晚10點半先喺學生屋企走.
今朝6點又返到公司食早餐,打埋呢篇日記先開工,人生好充實,終於已經唔記得自己失戀咗第幾日了.


text:
做姊妹有幾多嘢要預備?Bridal Shower篇
以前香港都冇乜點樣搞bridal shower,最多都係同班姊妹食餐飯咁,冇咁多花臣.依家結婚個個都要搞番個bridal shower,其實又唔算好正統,我個人覺得只係用多一個藉口去搞番個party,當然我知道有啲朋友真係會好認真咁去搞,甚至乎請返個舞男返嚟我都見過,大家開開心心玩返晚,其實都真係幾開心嘅.
我自己參與過嘅bridal shower呢,就比較簡單,租間酒店房,會有主題有dress code,姊妹們準備好晒啲嘢食,佈置好晒間房,成班姊妹開開心心食下野,影吓相,傾吓心事過返一晚.甚至乎想節儉啲嘅話,依家好興租嗰啲party room,唔過夜(其實有得過夜不過冇床,大家年紀大真係瞓得唔舒服,又玩唔到成晚通宵),由早玩到晚,又係一個選擇,Party room依家啲設備都好多,廚房又有,波波池又有,想唱K又得,甚至乎連VR都有得玩,如果佢哋有埋張舒服啲嘅床,真係贏晒啲酒店啦.
講起酒店呢我都有一個經驗,曾經間酒店主打有間房可以租出去俾人做bridal shower,點知訂定咗去拎房嗰日,佢有人數限制(我哋七個人),佢話最多四個人,唔嘈得,仲要提我地唔好整污糟佢嘅地氈,因為好貴喎,仲未講佢要加我哋錢添呀!搞到我哋嗰日一心諗住好好咁慶祝,未開始就已經㷫烚烚,唔係俾咗錢嘅話,我哋真係想即刻轉場.後尾都聽過有朋友有類似嘅經歷,不過佢哋比較硬淨,嘈到間酒店退翻啲訂比佢哋,之後佢哋就轉咗場.呢間酒店已經永久俾我black list,有乜都唔會再幫襯.
如果有得搞,成班姊妹一齊去旅行就梗係最好不過啦,雖然我自己就未試過,不過聽落又真係幾開心嘅(唔計去旅行要額外煩多啲嘅嘢嘅話,你知成班friend去旅行又係另一個麻煩嘅topic嚟架啦),如果有人去過又有啲搞笑嘅經歷,不妨可以話我知,大家分享下嘛!
#你鍾意酒店定係party room
#有冇dress code好介紹
#唔該我想要舞男聯絡電話
#唔夠大隻唔收貨
原圖來源: Girls Generation-Party MV


text:
記得好耐之前老表同我講過,話佢好鍾意食 panini,當時其實我係完全唔知道係乜,聽都未聽過個名,只係知道係一種麵包,於是就上網搵吓食譜,睇吓係點樣整,點知搵極都搵唔到食譜,心諗,老表妳啲口味都夠哂冷門喎!!
直到最近喺書局度俾我見到本關於 panini 同 open sandwich 嘅食譜書,先知道原來panini 唔係一種麵包,而係意大利一種烤三文治嘅做法,其實用任何款式麵包都可以做到,但意大利傳統係會用 ciabatta 嚟整,只要將麵包切開,放入餡料,之後再放入特整嘅 panini 烤焗機內焗到麵包香脆,外觀會見到烤焗後嘅坑紋,係意式三文治嘅特色.書內仲介紹到唔用 panini 烤焗機都一樣可以做到相同效果,就係利用一隻有坑紋嘅 grill pan,直接上火烤至香脆.睇完之後,我就即刻諗起老友
Louisa 送俾我嘅鑄鐵 grill pan,咁我又有機會玩吓喇,呵呵! :P
我呢次個組合就係之前整咗嘅 ciabatta 加茄醬
蕎麥小米雜菜,原來麵包唔放入焗爐焗都可
以做到咁香脆效果,老表食過都讚呀!
做法都好簡單,將夾好餡嘅麵包放上
grill pan 上,上面再
壓上重物,用大火加熱
5 分鐘,之後翻轉,熄火,
同樣壓上重物,用餘溫烤 3 分鐘就攪掂喇!
其實隻 grill pan 我一直都好少用,因為實在太重,清洗又
比較麻煩,但係依家可以利用佢嚟將隔夜麵包
加工成 panini,以後就會用多啲,
唔使吓吓都開焗爐咁大陣仗.
食譜參考:
茄醬蕎麥小米雜菜


text:
BLUE TANSY
摩洛哥藍艾菊
摩洛哥藍艾菊屬於艾菊植物,主要產地喺摩洛哥同土耳其.摩洛哥藍艾菊嘅花本身係黃色,但因為佢高含量嘅母菊天藍烴,所以製作出嚟嘅精油呈現深不透光嘅深寶藍色,而且味道係喺菊類最甜美.
舒緩情緒
摩洛哥藍艾菊絕對稱得上精油界嘅寵兒.其中一個原因就係佢有鎮靜神經,減壓嘅作用.尤其喺香港,好多人做嘢生活都好大壓力,藍艾菊精油正正可以舒緩情緒,減低焦慮同症況.
高親膚性
另一個重要嘅原因就係摩洛哥藍艾菊對於過敏問題有顯著嘅療效,係一種極為有效嘅抗炎精油.當中佢嘅成分以單帖烯類為主,倍半帖烯同單帖酮為次.其中含量最高嘅係香檜烯 (Sabinene; 11-28%),之後就到樟腦 (Camphor; 5-17%) 同母菊藍烯(Chamazulene; 3-15%). 呢三種成分有好好嘅抗疹,抗真菌同消炎作用,絕對可以稱之為過敏,發炎症狀嘅救命丹.雖然含有酮類,但係含量好低,所以非常安全,同時都令到摩洛哥藍艾菊嘅親膚性更高.
BLUE TANSY
舒緩皮膚
而喺處理神經性皮膚炎方面,好似異位性皮膚炎,濕疹同牛皮癬等等,摩洛哥藍艾菊都可以做到消炎嘅效果,同時可以舒緩番皮膚因為發炎而引起嘅痛楚,減輕紅腫症狀,強化組織.對於乾燥易痕嘅皮膚,佢都有保濕,修復破裂嘅血管同增加彈性嘅作用,令佢可以喺保持肌水潤嘅同時緩解炎症.
抗敏功效
消炎效果顯著,但係摩洛哥藍艾菊嘅真正賣點係佢嘅抗敏功效.發炎唔一定係過敏,但過敏就一定代表我哋嘅身體發炎.當有其它物質進入我哋嘅身體,漿細胞製造出對應嘅抗體儲就會出動,發出警報訊號.而我哋嘅身體為咗抵抗異物入侵,就會產生「組織胺」,引發種種發炎嘅狀態,好似紅腫同痕癢.而醫學研究就證明摩洛哥藍艾菊係艾菊類中含有嘅最多嘅母菊藍烯,有抗組織胺效果,能夠影響細胞膜上的受體,增加免疲力,從而令到提高抗敏能力,令到我哋嘅身體唔會過度防衛.可以克制濕疹同敏感皮膚.使用嘅時間愈長,就更加有效去調節人體的免疲系統.


text:
蘭嶼 必去景點及蘭嶼附近酒店推介
蘭嶼附近酒店預訂
勁慳低至 6 折!
即時揭開神秘優惠價,慳得更多
蘭嶼必去推介 - 蘭嶼
想去 蘭嶼 自由行?等 Hotels.com 帶你玩盡 蘭嶼蘭嶼 啦!留意我地文章,話你知去蘭嶼 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋蘭嶼蘭嶼 附近有咩酒店,等你更加容易計劃行程,慳返酒店來回景點嘅時間.
蘭嶼蘭嶼 自由行
去得蘭嶼蘭嶼 自由行最緊要一定係揀啱日子去.一啲熱門景點例如,蘭嶼 嘅 蘭嶼,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
蘭嶼蘭嶼 交通
想去蘭嶼 暢順無阻濟,最好就係出發前,睇清楚蘭嶼蘭嶼 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
蘭嶼蘭嶼 必食必買攻略
蘭嶼蘭嶼一直都係旅遊熱門地點,去到蘭嶼蘭嶼,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
今個禮拜又偷懶唔煲湯,試咗整
Gordon Ramsay 個西湯,效果都唔錯,不過份量只夠兩餐,所以今晚就另外再跟 Maangchi 姨學整海帶湯,遲啲先同大家分享番 Ramsay 個西湯啦!
韓國人好鍾意煮海帶湯,不單只生日會整,就連生完 BB
之後都係飲海帶湯補身.Maangchi 姨係教用新鮮青口去煮海帶湯,但係邊度咁易買到新鮮青口呢!原本街市間「大昌」都有急凍藍青口賣,可惜街市重建又俾「領匯」迫走埋,所以我就改咗用蜆肉喇.當然,味道一定會差好遠,但調味之後都唔差呢!
材料:
韓國海帶
急凍蜆肉
蒟蒻芋絲
白蘿蔔
薑片
蒜蓉
調味料:
魚露
麻油
- 海帶用清水浸 30 分鐘,之後洗乾淨,瀝乾水,然後切段;蜆肉解凍後略沖洗.
- 芋絲過水後瀝乾水份備用;蘿蔔刨皮後切粒.
- 將海帶,蘿蔔同薑片凍水落煲,用中火煲 20 分鐘.
- 之後加入蜆肉,芋絲同蒜蓉,翻滾後即可熄火.
- 加少許魚露及麻油調味.
先買包細嘅海帶嚟試吓,試過之後覺得 OK
先再買包大嘅,價錢抵好多哦!
浸發前後完全兩個樣,拍得住啲整容廣告哦,呵呵!
好彩我幫襯開嗰幾個檔口都抽中籤,可以留低喺度繼續營業,買慣買熟始終都好啲,我同菜檔老闆娘講蘿蔔太大條,一個人食唔到咁多,佢又搵唔到條細嘅俾我,於是佢就拗斷一截自己 “啃” 咗佢,等我可以買少啲,真係多謝哂老闆娘呀!
因為我習慣湯渣當餸食,所以我自己就加蘿蔔同芋絲一齊煮,
又用剩咗半隻蛋,倒埋落去做蛋花,無浪費呀!


text:
LikeComment
2,924 likes
couple.murmur#gfmurmur5362
2018.01.01 長文,文筆差sorry
同男朋友一齊已經就來2年,佢係個大學生,我只係個f3就冇讀書出來做野的人(17歲),我地係番工的地方識.我是佢的初戀(處男),但我早就唔係處女.可能因為咁 我唔值得有人珍惜,佢追我的時候已經知我唔係處 我地第一次上床係我提出,當時的佢真係對我好好
慢慢佢聽朋友講無套內射好爽 就提出內射做生日禮物,之前我地都冇再用套,我就為左佢改食避孕藥,一開始佢都會提我日日食藥 慢慢提都冇提,有時反而會怪我食漏左.
我始終係件人地用過的二手貨,有時佢都會比說話我聽,同我講 “啲人話處好會緊好多” “我都想你係處女” 可能佢唔知咁講會傷害到我.佢都唔會理我想唔想,只要佢要我就要比佢,有時我唔係太舒服好攰 佢都會逼我 如果是唔肯會發我脾氣,好多時都係夜晚係我屋企偷偷地做.但好記得有一晚,我好忙好多野要執 冇服侍到氒,佢就即刻嬲 黑曬面 理都唔理我,第二日我book左酒店 好好服侍番佢先原諒我.個次佢仲好開心,完事後冇即刻著衫,反而錫我攬左我好耐.我先發現原來咁樣佢會對我好d,所以有時我激嬲佢都會book房服侍番佢 求佢原諒我.
但因為我未夠18歲 我屋企人唔比我過夜,慢慢又比我男朋友話 佢好羨慕其他情侶去旅行,酒店過夜 但我就乜都唔得.
我一直認為都係佢第一次拍拖,唔識點同我相處姐,但到今日2018.01.01我開始覺得有點攰
2017.12.31 倒數的日子,因為我食避孕藥 所以都計到依日來梗M,佢知道都唔太開心.平時遇到咁 我都會用口幫佢,但個日我病病地 又因為避孕藥的副作用想嘔 所以叫佢忍下聽曰先,佢就硬逼我,完事後佢訓左 而我就係廁所嘔.夜晚我想佢帶我去遠啲的地方倒數 佢死都唔肯,最後傾好翻來之後用口服侍佢先肯出去.
倒數個晚佢話番來帶我去食甜品,但我電話冇電 通知唔到屋企人 叫佢留番電話啲電方便我屋企人揾我地,點知佢又掛住挽電話搞到冇曬電.我就發脾氣話唔食番去,一路上佢又係又話我麻煩,又話我郁啲就係到嘈.佢問左我兩次咩事 我冇理到佢叫佢番去,佢就調番轉發我脾氣番左去.
其實自問平時佢中意乜我都就佢,佢中意AJ一出第一日我就買比佢,次次食野都留番佢中意的比佢,就算我自己凍親都想佢著夠衫.但點解我有時小小要求佢都咁對我?
可能真佢等一次拍拖唔識,但我次次都有同佢講番我唔中意.其實我都開始好攰了,2018年都唔知仲有冇力同佢行洛去.
佢唔係對我唔好,佢有時都有好多地方好錫,大家可唔可以話我知仲可以點維繫依段感情?
--
#hkig #couple #murmurLoad more commentsalwayshveyesproblem0301其實你自己心入面都有答案啦 加油ar._ching分on_your_mark_get係又搞唔係又搞高材生喎…y_rexx@kao_ian0207 ian j dieworkformymasters問心,你而加為迎合佢連自尊都唔要咁,佢咪繼續得寸進尺咁要求囉,佢要哩樣要果樣你都去做,你舒服都要順應曬佢.講真,你自己根本唔開心,就算你好愛佢咁又點?愛當飯食?散得啦,佢當你係女朋友就唔會搞到你好似係sp咁


text:
(由於天氣極之惡劣關係,好多情況係影唔到相,所以哩篇會文字記錄多,因為對於自己係好難忘嘅經歷,但如果怕淨係睇字又無相嘅話就可以跳過哩篇唔好睇嘞!)
前篇講到天兔越嚟越迫近台灣南部,當時我哋身在墾丁市內餐廳,雖然話係市內,但四周都喺幾空曠,所以風力都相當大.
導遊們見風雨略略減細就快快地安排我哋返上旅遊巴,向哩日唯一嘅行程海洋生物館進發.而平時海生館閉門時間係下午六點,但當日都提早四點關門.
雖然由餐廳去海生館只係幾個字嘅車程,但車外嘅風雨不斷咁打落旅遊巴上面,其實都幾驚啊!
由於由售票處到展館要行經分幾鐘嘅空曠地方,所以導遊叫我哋準備好雨褸,但佢之前明明話係全部都係室內,好似有少少比佢呃咗!(下圖紅色路線)
之前講過天兔最接近墾丁嘅時間係下就兩點至四點,當時我哋到達時間係一點幾,海生館又係建喺海邊,好似我哋海洋公園咁,四周亦係空曠地方,所以風力相當大.
我哋喺售票處旁派好入場卷,大家著好雨褸,導遊一聲領下沖呀!大家就一齊走出售票處向珊瑚王國館沖過去,但風力相當強勁,我跟本自己控制唔到自己嘅步伐,一時啲風喺正面吹嚟,我完全行唔到,一時又响後面吹嚟,我連企都企唔穩,差啲比風吹跌,好艱辛咁終於可望到珊瑚王國館嘅門口,就喺哩刻,一直喺我前面嘅導遊被風吹跌咗成個人轆咗喺地下,大笨蛋想扶佢起身都無能為力,因為喺強風下我哋無辦法企得好穏,所以出唔到力去扶人,一陣混亂之後終於到咗珊瑚王國館,雖然只有分幾兩分鐘路程,但真係好難忘.
入到室內時,同事們亦喺後面陸續到達,由於好多人都無諗過會咁大風雨,只準備咗遮,而當時遮已經係無用,所以大部份人都係買咗一啲好單薄嘅雨褸,經過哩分幾鐘路程,強風已經將佢哋嘅雨褸吹爛到四分五裂,個個都好似落湯雞,都幾狼狽啊!當然我同大笨蛋有準備一件正規雨褸,所以無事.
其實如果講多嘢睇應該要再由珊瑚王國館行過去世界水域館,不過經頭先一幕,導遊已經強烈見意大家留喺珊瑚館算了.我都係咁諗呀!
哩個魚缸有啲奇怪,竟然放咗啲海鮮壽司模型喺到,表示啲咩呢?好似唔係幾好啊!
當我哋走到出口處時,暫時封咗,因為有一道玻璃門被強風吹爛咗!眼見佢哋工作人員都束手無策,只係搵兩個人頂住道門,不過情況都幾危險,風實在太大,哩兩位人兄都好似唔係好頂得住.
好艱辛咁行到一半,過咗幾條大柱之後,感到啲風突然唔係向一個方向推,好似打轉咁,我同大笨蛋敵不過啲風力,大家都不由自主哋被風吹開咗而且企唔到退咗幾個身位,我當時真係幾驚,因為我已經無力企穏,如果我一跌底一定會被強風吹咗去,後面幾個台灣人見我哋吹散咗都好驚喺到大叫,佢哋就即時抱住身邊幾條大柱,我同大笨蛋只有盡力向前90度彎腰,最後大家都終於拉住大家,定神後再努力向前行,千辛萬苦終於可以返去售票處室內嘅地方,好驚...當時真係好驚,重來未有過嘅經歷.
大家最後都齊齊整整咁返上旅巴,原來大部份人都被強風吹散咗,有位太太亦被吹跌咗,本來重安排返酒店前會去一去恆春古城同老街,但嚟到哩刻,導遊們都已經唔敢再冒險,宣佈邊到都唔去要返酒店.
之前旅遊巴會人齊先離開,不過而家四間一齊行動,一間緊貼住一間嚟行呀!
與此同時,導遊亦都同我哋講航空公司已經取消咗我哋第二日返香港嘅航班,因為天兔打完台灣墾丁之後會直吹向香港,我哋哩次嘅行程係跟住天兔玩遊戲.
返到酒店後,原以為會安排喺酒店食晚飯唔再出去,但哩間酒店竟然話因為之前無預先通知,霎時間做唔到百幾人嘅晚餐,所以我哋都係要出返去市區食晚飯.
大家都好無奈,返房休息一陣,沖個涼後六點又喺大堂集合準備出發,不過當時已經覺得風勢同雨勢都無之前咁恐怖,出去食咗一餐略為豐富嘅晚餐,因為哩餐原本係行程裡面最後嘅晚餐嘛!
食飽飽返上車之後,導遊話由於原定返香港航班取消咗,所以旅行社(香港永安同台灣嘅旅行社)同我哋公司嘅工作人員正不斷聯絡航空公司爭取機會,首先希望可以攞到第二朝十一點幾飛嘅機位,但可能性不高,因為機位一早已經買晒,後補都無可能有百幾個機位咁多,最壞打算係遲一日走,不過為咗方便安排,所以第二日無論天氣好壞都唔會再走墾丁嘅行程,食完早餐後就立刻返高雄,如果有機會可以安排我哋即刻走,無亦都唔擔心,因為佢哋已經訂定高雄嘅酒店,所以我哋係唔使瞓機場.但一切安排都未落實,佢哋要十一點前同航空公司取得最後結果先知點安排.
我唔擔心要遲一日走,但就驚咁多人同時要爭機位,機場一定好混亂,睇新聞都好多要團友嘅機場呆等咖嘛!
返到房本想去三溫暖,但因颱風關係,驚室內玻璃會引至意外所以封閉咗,酒店上網嘅線路被颱風吹壞咗上唔到網,電視接收本來由幾十個台吹到得返三四個台可以睇,墾丁好多電纜亦吹倒,酒店只可以用後備電,所以間房就好似無冷氣供應咁,好彩我一向都唔怕熱啫!
無嘢做其實最好就早抖,但因為要等電話通知第二日嘅安排,所以都唔敢瞓住,唔使十一點,十點已經有電話通知聽日十一點班機我哋上唔到,所以一定要喺高雄滯留一晚,但聽日都要食完早餐九點半返出高雄,因為大家都唔知返出去嘅路面情況,所以都係盡早離開為妙呀!
第二日嘅行程就係喺咁嘅情況下完咗嘞!
續.... 3.0@三天變四天高雄,墾丁追風遊


text:
[KJFOODLIFE 九龍城] 新年要酥Luck 彩虹酥皮牛角包 精選 推薦
食團年飯咁多人,諗買啲小食甜品真係諗死,酥妃新推出好意頭酥Luck真係岩哂,忍唔住堂食左幾舊先打包走.
雖然係賣蛋撻出名,不過成個裝修都超現代超靚,門口已經放上左好多出爐既蛋撻超吸引,仲有新推出去牛角酥同埋酥Luck.
入面仲有唔少其他產品,見到好多五顏六色好色彩繽紛,全部都係酥皮整成有一定既質素.
除左蛋撻之外,仲有鮮奶撻同埋榴槤撻,見到蛋撻果種金黃色真係超超超想食.
裝修好現代之外入面都有少少仿照番餅店既特式,好似入面既廚房裝修同埋新鮮出爐既標誌.中間都有好多好特別好有心思既牌寫住非一般的蛋撻同巧手製作.
最搶眼一定係呢個LED燈既TART字,係天花延伸落黎好有特色,大家抬起頭望下就會見到,當然唔少得大大個蛋撻標誌喇.
除左新鮮出爐既酥製品,仲有好多可以一盒盒買走自己食或者送俾人都好得體既產品,又食又拎喇咁就可以.
一定一定要食既《蛋撻》($10),人手製368層一咬真係好酥脆,最重要係唔油膩,好驚食到成個蛋撻成口油,入面全蛋造好香蛋味仲勁滑溜,另一白色果隻係《鮮奶撻》($12),奶味都幾香但至愛都係蛋撻.
酥Luck系列($10)就係好似冬甩咁,不過入面唔係用麵包,用哂酥皮做好脆身之外又好咬口,特别推介《覆盆子酥luck》食落酸酸甜甜同《焦糖酥luck》上面有勁多焦糖,好鍾意食甜野既我真係覺得好正.仲有百香果味,桂花焦糖味,藍莓味同玉桂焦糖味可以揀.
隔離仲見到好五顏六色既Something彩虹牛角酥($18),除左原味之外,最好食同特別係《忌廉芝士牛角酥》,芝士香又唔會好膩,另外《有機蘋果牛角酥》清清甜甜都十分推介.另外仲有芝麻竹炭都好特別.
食牛角包都有軟心流心既《宇治金時牛角酥》除左牛角包係抹茶色,入面軟心充滿左抹茶醬.至愛朱古力既我緊係食埋《榛子朱古力牛角酥》,仲有粉紅草莓岩哂PINKPINK既女仔.
店名:酥妃皇后
地址:九龍城侯王道24號地舖
即刻入去Like & Share埋我地既其他頻道:
Facebook: KJFOODLIFE飲食玩樂地圖
Instagram: KJFOODLIFE
Website: KJFOODLIFE飲食玩樂地圖
Openrice: KJFOODLIFE
Ublog: KJFOODLIFE飲食玩樂地圖
歡迎報料同合作:
Email: kjfoodlife@gmail.com
Mobile: 63525193
餐牌:


text:
男女朋友鬧交時不時都有㗎啦!不過有事冇事都擺上討論區,俾網民講兩講真係冇事都變「帽事」,除時散都似!就好似以下呢對情侶……
女朋友凌晨同第個男人食糖水事緣有對情侶食完飯搭巴士返屋企,突然女朋友有個男同學約就約佢凌晨12點食糖水,仲話會揸車載埋佢.呢個時候男朋友就嬲豬,嬲豬到上連登討論區開post「送你返屋企 轉頭同第個男人出去食糖水?」.
原文如下:
之後樓主仲將同女朋友鬧交嘅WhatsApp對話擺上網,見到女朋友其實都認晒低威,不斷解釋,仲話「你要點樣先肯原諒我」,但樓主就繼續鬧「你叫我點信」,「咪L當我傻仔」乜乜乜.
其實網民唔係當事人,食花生就點講都得~唔少網民紛紛留言,覺得樓主應該同女朋友分手:
以後唔會再搵返佢
你話嬲佢唔理9你果下就應該分手啦 佢都唔Xcare你
少女妙詩淫
我都嬲
印度黑人九爺
飛啦 咁都冇問題 下鋪仲大劑
occe
分啦
呢啲女覺得佢食得住你先會咁放肆
IndigoNavy
無X得拆㗎樓主 唔單只條仔有問題 你條女都有問題 姣婆遇上脂粉客
你條女性格係咁未玩夠今次唔帽遲早都帽你 過來人同你講唔好諗住同呢種人可以行得長遠
唔知係咪大部分網民都男人,好多留言都覺得個女仔應該同個男同學啪啪啪完,先搵樓主求佢原諒:
最佳毒X
唔知點解我凝住你條女而家同人扑緊野
檯面
扑完沖埋涼先理你
Lindone
扑完道歉咁窩心
SteveJobs.
樓主女朋友好好 扑完沖完涼仲會搵你
打完J唔要條女
車震啫
冇野架
深思
一返到屋企就攰到訓著咗??
定比個揸車有錢仔扑緊唔得閒理你呢個窮X
四葉妹妹
岩岩仲話自己攰 返到屋企就訓
零晨5點先回
應該食完糖水扑埋野添啦
花
食完車上山車震
有網民就嚟一招以其人之道,還治其人之身,叫樓主約囡囡夜媽媽去食糖水,睇吓佢點:
occe
試下約其他女半夜出去食糖水
仲要比條女知
睇佢咩反應
米路仔
條女企係不敗之地
A. 佢真係訓左 無出去 樓主X完佢一獲之後
隻狗公敗可以係咁氹你條女話樓主根本唔明白佢
不如早d 分手跟佢 跟住氹氹下條女就無X左
B. 真係出左去食糖水 姐係擺明當樓主死既
跟住又係俾隻狗公氹氹下散X埋
國民女友
人地有車你冇車 心照啦


text:
聖法蘭西斯可德科約特 必去景點及培拉亞郊狼附近酒店推介
培拉亞郊狼附近酒店預訂
勁慳低至 6 折!
即時揭開神秘優惠價,慳得更多
聖法蘭西斯可德科約特必去推介 - 培拉亞郊狼
想去 聖法蘭西斯可德科約特 自由行?等 Hotels.com 帶你玩盡 聖法蘭西斯可德科約特培拉亞郊狼 啦!留意我地文章,話你知去聖法蘭西斯可德科約特 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋聖法蘭西斯可德科約特培拉亞郊狼 附近有咩酒店,等你更加容易計劃行程,慳返酒店來回景點嘅時間.
聖法蘭西斯可德科約特培拉亞郊狼 自由行
去得聖法蘭西斯可德科約特培拉亞郊狼 自由行最緊要一定係揀啱日子去.一啲熱門景點例如,聖法蘭西斯可德科約特 嘅 培拉亞郊狼,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
聖法蘭西斯可德科約特培拉亞郊狼 交通
想去培拉亞郊狼 暢順無阻濟,最好就係出發前,睇清楚聖法蘭西斯可德科約特培拉亞郊狼 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
聖法蘭西斯可德科約特培拉亞郊狼 必食必買攻略
聖法蘭西斯可德科約特培拉亞郊狼一直都係旅遊熱門地點,去到聖法蘭西斯可德科約特培拉亞郊狼,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
自1989年北京大屠殺以嚟,中國派嚟嘅駐港官員,個個都寧左勿右,水準好鬼低.如果你認為張曉明水準好低,咁其實低處未見低,好似 王志民 咁,反對中國共產黨領導等於反對一國兩制,呢啲言論證明佢根本唔識香港歷史,香港唔獨立就有鬼.
王志民 知唔知乜叫大逃港
其實銀英傳裡面嘅自由惑星聯盟,最適合形容果個係香港,銀英傳係逃出銀河帝國獨裁統治嘅人自製太空船,經過險難逃到巴拉特行星建國,其實香港有啲似,大批唔想受中共統治嘅難民嚟到呢個英國殖民地,香港可能係人類歷史最大一個,亦係最繁榮嘅難民營之一.所以反對一黨專政,甚至反對共產黨本身,係香港人基因嘅一部分,呢個亦係本來用喺台灣嘅一國兩制,先用喺香港嘅原因,香港成功,同樣有大量流住反共嘅血嘅台灣,至有可能和平統一,呢個係鄧小平當年嘅盤算.當然,無人諗到後來咁多台灣國民黨員為咗自己嘅榮華富貴投共,一啲捍衛自由嘅鬥志都無,反之,香港有唔少人,仍然保有呢種鬥志,所以香港至今仍然保存一定自由.
王志民 如果明白呢段歷史,就知道,就算係做戲,都要容許高叫結束一黨專政,甚至要鼓勵一啲人高叫結束一黨專政後面嘅口號,即係建設民主中國,因為如果黨國不分維持越耐,香港人漸漸認識到黨國不分嘅現實,香港人自然就會支持港獨,即係台灣人發現好多認同中國嘅台灣人,或逃到台灣嘅人,根本唔係認同民主,要建設民主國家就必須主張台獨,就係咁樣開始.只不過,依家嘅共產黨官員質素就係低,所以基本上, 王志民 已經將佢嘅底牌露出嚟,既然反對一黨專政都唔得,咁不如乾脆要求香港獨立或香港歸英比較實際.
至於譚耀宗呢啲太監,基本上唔駛同佢辯論,譚耀宗不如期望香港同中國和平分家,佢或者可以保住條命和平安享晚年,一旦港中之間涉及武力分家,輕則坐監,重則碎屍萬段,呢點我唔係講笑,日日睇你班土共表演,積積埋埋啲仇恨係可以好勁,一旦有機會爆出嚟,可能未被法院審訊就已經死咗,當然,土共就係唔明白大形勢,有風駛盡,佢地橫屍街頭應喺意料之內.


text:
大個咗想做乜嘢?我都有問過晴朗㗎!晴晴想做寵物店職員,獸醫或者園藝師,呢個女對於動物同花花草草特別有愛心!而朗朗就無定向,每次嘅答案都可以唔同.不過無論想做咩都好啦!自小就應該培養好理財概念,正所謂7歲定80,想為小朋友預備豐盛人生,一定係由小做起.
晴朗知道又有得去嘗試唔同職業,梗係開心啦!唔講咁多,去報到先~ ^o^
今次換衫有職員幫忙,媽媽只係負責企響出面等,好輕鬆~ XD
個個家長都好心急想知自己小朋友變身look,話時話,你哋估唔估到晴朗會做咩嘢職業呢?
班小朋友集合埋一齊聽briefing,聽完就去開工囉喂!~
朗朗嘅職業係眼科醫生,突然型仔咗咁多嘅!*o*
一齊嚟睇下眼科醫生嘅工作情況啦!
知唔知咩嘢嚟呢?呢啲就係朗朗嘅搵食架生喇!
響毫無心理準備之下,我成為咗眼科病人,好啦!umm... 上下..左右...醫生我視力正常嘛?@.@
之後仲有一啲測試需要進行,朗朗都逐樣認真咁幫我檢查,好pro咁呀!^^
另一邊廂,睇下晴晴訓練成點先!冇錯,又嚟「天氣不似預期...」,預備飛喇!
晴晴係唯一一個女機師,呢個年代男女平等,邊個話女仔唔做得機師呀?!
揸飛機去衝上雲宵囉!Wow~ hoo~
小朋友話咁快就打完工,召集埋一齊,係咪出糧喇?我哋做打工仔最期待都係出糧日啫 ! XD
冇咁快住啦!出糧之前,姐姐要灌輸正確嘅理財概念畀小朋友先呀!
為咗鞏固小朋友所學嘅理財知識,咩嘢應該做?咩嘢唔應該做?舉舉牌嚟睇下先~
賺到嘅金錢,我哋應唔應該用嚟買晒想買嘅嘢?
咁...如果想買嘅嘢唔係必須品,又係咪需要三思而後行呢?
經過學習同埋重溫,小朋友對使用金錢方面都有咗初步概念喇!
萬眾期待,派發薪水時間到!一人一本銀行簿仔,個個有錢收,人生嘅第一次出糧呀!*o*
可以用啲錢去超級巿場買食物,去囉去囉!
辛苦搵嚟志在食!晴朗學識咗賺得嘅金錢應該用來購買必須品,都揀咗啲可以醫飽肚嘅食物,但其實媽媽想要兩包薯片多啲囉!XD
除咗眼科醫生同飛機師之外,仲有其他職業玩㗎!
超級市場售貨員/收銀員
Studio攝影師
有機會都想試埋其他職業呀!
收工之後,每位小朋友都可以得到一本理財手冊,加埋開工張相落去,好精美呀!^o^
手冊內除咗有理財知識外,仲有儲蓄表格同一啲小遊戲,想培養小朋友自小養好理財習慣話咁易啦!
今次扮完唔同職業後,仲有糧出同購物,好滿足喔~
臨走去埋渣打counter攞禮品,滿載而歸!^o^
嘩!好大盒,好重,內裡到底有咩嘢乾坤?
理財體驗工具盒包括咗家務回報券同一啲小手工,小朋友每完成一項家務之後就可以得到家務回報券一張,跟住用呢啲券就可以換想要嘅嘢!等小朋友知道錢唔係想要就有,要有付出先有收穫,呢個概念又唔錯喎!
以往參加JOBS junior嘅活動,晴朗透過唔同嘅職業體驗已經獲益良多啦!今次除咗打工,仲可以透過實習令小朋友了解理財概念,實在好富有教育意義!班小朋友第一次「出糧」都好興奮呀!怪唔知得活動一開始接受報名就已經勁搶手,好快就full晒啦!真係希望JOBS junior可以搞多啲類似活動,等今次參加唔到嘅小朋友,下次都有機會試下丫嘛!係喎!如果想要理財體驗工具嘅朋友,可以click入 on.sc.com/2FBbtnc幫小朋友開立港幣「My Dream Account」※,帶番去同小朋友玩下都幾好呀!優惠去到今個月29號咋!係就快手喇!及早了解理財概念,的確會對小朋友嘅人生帶來好大影響.各位媽媽!共勉之~
主辦機構:Standard Chartered Hong Kong
培訓顧問:JOBS junior
受惠機構:奧比斯,看得見的希望
※ 優惠受條款及細則約束.


text:
10 SEPTEMBER 2014(WED)今日係十號,剛好係小小豬又大一個月嘅日子,已經係49個月嘅小小豬今朝起身竟然識得自動自覺係書包拎課本出嚟溫習呀~
由於每日放學返嚟到要準備食晚餐,洗白白,做功課,講故事時間....所以其實小小豬可以自己玩嘅時間都唔算多.我一向都唔算係怪獸家長,都唔建議迫得太利害,所以每日早上飲完奶之後,我都會俾小小豬自由活動時間,等佢自己玩鐘意嘅嘢,咁先可以營造開心嘅童年嘛!
今日如常地一早起身,小小豬就去玩玩具,我就入廚房準備午餐,突然間聽唔到小小豬嘅說話聲,我就即刻走出客廳睇吓咩事.(因為小小豬係一個唔停口嘅小朋友,就算佢自己一個人玩都可以講嘢講足全程.突然間冇聲當然係有啲唔對路啦)
原來依個時候嘅小小豬係書包拎左本課本出嚟,好專心咁睇緊學校嘅課本呀~
見佢咁乖仔,我即刻放心晒.依個時候我當然係唔阻止佢,等佢繼續做乖乖啦!
正當我準備入廚房繼續準備午餐時,就係咁俾小小豬發現左我,叫我陪佢一齊讀書,仲叫我扮小朋友,等佢扮老師用國語教我讀書添.依一刻嘅小小豬又真係似模似樣,所以我都陪佢玩左一陣扮老師啦!
其實見到小小豬依個動作,我都真係幾開心,因為我地嘅努力係真係冇白費,睇見小小豬由當初唔鐘意睇圖書,到依家識得自動自覺,發自內心咁去做,又真係一個好大嘅進步,當然...亦都係大肥豬嘅堅持同耐性,小小豬先有依個重大改變呀!
希望依一個好開始可以繼續KEEP住,到佢將來返小學...中學...都會好似依家咁自動自覺去溫習啦!


text:
剛剛星期三諗住叫日本分部夜晚返嚟 新蒲崗 ,有啲嘢需要急住叫佢改一改俾返個客,點知個衰仔話最快星期五先有時間同我傾,星期六日先至有時間改!因為實在太趕時間,我寧願等夜啲都同佢傾埋先,喺公司發呆咁等,我悶到就嚟發癲嘅時候,好在隔離公司好友B仔剛收工,有佢同我去咗 金翠餐廳 食飯!
( 放入口真係有驚喜 ) 金翠餐廳 | 新蒲崗
沙參玉竹海底椰響螺燉湯~
呢個湯落嘅材料份量都幾足,不過最奇怪就係啲響螺係紫色嘅.冇味精就呃人嘅!不過份量唔算太多仲可以接受!夜晚當有湯水飲都無妨!
叉燒飯~
可能一直好友趷趷剛都有同我講,呢間餐廳啲嘢唔食得同埋邋遢,所以令我卻步冇幫襯過,今日阿B帶我嚟食,我預咗係普通到唔普通嘅燒味飯,點知叉燒一放入口真係有驚喜!街邊貨仔嘅叉燒嚟講佢絕對係好食!半肥瘦叉燒入口齒頰留香!麥芽糖同叉燒嘅鹹香配合得天衣無縫!喺一個心情咁差嘅晚上,食乜都無味嘅時候竟然食完個叉燒飯之後,都即刻開心返!
後記:
食完餐晚餐送埋好友 B 仔返屋企,喺 B 仔屋企樓下同佢吹咗好耐水⋯⋯竟然日本分部都仲未打電話嚟俾我!最後阿 B 落咗車之後,我按耐不住打電話俾佢,佢竟然同我講而家做緊 gym,要做到 11 點閂門先至走!原來佢一直話俾我聽唔得閑,就係要走去做 gym!真心覺得我一晚寶貴嘅光陰就咁白白地虛耗咗!


text:
第一次寫野係小六 見到一個論壇啲人寫小說
吸引到我 想試吓用文字表達自己
第一次文都係啲文筆笨拙既小文 好直接咁講番自己小學俾人欺凌嘅經歷
篇文都已經流失咗 個論壇都已經衰落左
淨係寫咗好少事同字 已經冇印象寫過啲乜
不過自己都已經唔想記得 亦都唔想再去理
跟住隔咗幾年 睇咗紅Van呢套戲/高登文
又諗起曾經睇過關於有海嘯香港會點 就寫咗《海嘯警告,現正生效》(一年前)
又係到香港如果發生海嘯嘅一陣奇想 又諷刺時弊
不過始終都係第一次寫小說 全部都係好簡短 同埋用晒口語
最後要考試啦 又諗唔到點樣作落去 就變成爛尾之作
你問返我會唔會繼續作落去 我連嗰小說大概講啲乜都已經唔記得咗
亦都已經唔知點作落去 所以我係當佢完咗算數
隔多半年 我先執返起支筆
我好鍾意聽廣東歌 冇其他野可以比到我依種代入感
但係當中嘅情緒 總係揮之不去抒發唔到
屈住屈住 終於有個引爆點
學校俾人激嬲 同佢講絕交佢又唔明
我話佢認真果時當我講笑 又係我講笑果時當我認真
重點係佢又唔肯認錯 但係死都要纏住我
又話我一早講過我同佢係兄弟 依家有同佢反口乜乜乜
對佢發嬲又唔係 同佢say sorry我又冇做錯到
就係果排係咁聽廣東歌 唔知點樣發洩好
終於 我見到一本書《健吾收音機》
唔關入邊呢故事事 而係佢嗰種用一首歌作一個故事嘅手法啟發到我
醞釀左好耐 最後又比個friend激一激
終於搵咗〈與我常在〉來作 嘗試發洩情緒
其實故事入邊抒情暗示左好多野 例如呢次與我常在(例如人名)
最想表達嘅係 無人可以明白我 冇人會真心對待我
「唔緊要 既然你唔理我 咁我永遠都唔會理你」
其實大部分散文當中都有好多投入咗真感情 知道密碼既人自然會明白我想暗示啲乜
我唔想同身邊啲朋友學校啲人屋企人講 一講左就好大鑊 我會連作都唔想作落去
就係上年十月 我不停咁作
試過一日出兩篇 平均每篇都都成1000字(作得好唔好另計)
最後停咗落嚟 因為我再抒唔到情
一個月來 我冇動力作落去
冇人理我 原本嘅滿足感消耗曬
作完人來人往之後 去到今年一月先至出現囍帖街
念舊 害怕失去現有 好想抒情
屋企人打算搬走同我相處左十幾年既老屋放賣 附近老式茶餐廳酒樓文具舖雜貨店慢慢消失
又係一個引發點
之後慢慢 作吓作吓作到閃靈
林起話過會幫我做廣播劇 最後音訊全無
見到其他人咁多人理佢 而我個post就剩係得我自己嘅留言
會唔會係我睇得自己太高?會唔會係我根本就作得唔好?
對自己一層一層懷疑 對自己唔肯定又迷惘
第三十篇 就出現咗〈然後怎樣〉
回顧自己作過既 展望自己將來既
用一個的士佬嘅角度 好似過來人咁睇自己
其實有好多篇都隱藏左好多野 我唔一一細數
故事同故事之間有連結 裏面暗藏嘅唔一定係我私事
冇謂喺度講得咁詳細 或者自己睇慢慢就會明白
如果真係有啲嘢睇唔明 可以問我
又或者 可能真係我睇得自己太重 根本冇人理我


text:
最近好多人講 SEO,所以今篇文都唔敢打 SEO 三個字係標題.
SEO 其實咁多年來都有好多人分享過好多方法,有白帽,有黑帽,但無論係咩帽,Google 有無改算法,有無用 A.I.,最緊要都係記得基本條件,就係 Link.
好似搭火車去旅行咁,乘客會揀邊個火車站落車 Guidebook 係一個重要元素.而 Guidebook 又點決定推薦咩讀者呢.當然係睇下個個火車站係咪大站啦!作為一個大型嘅火車站,Guidebook 無可避免都要介紹下,點都要推薦.
大型嘅火車站,好多時候係各火車線嘅中心,有好多唔同嘅火車線帶啲火車及乘客過去,愈多火車停靠,愈多乘客落車行街又好,轉車又好,都自然係一個大站.
如果你個火車站本身唔係大站咁點?唔緊要嘅,Guidebook 無理由只係推薦大站嫁麻,總會推薦其他火車站.有幾多火車線,有幾多火車,有幾多乘客落車統統都係計算嘅元素.愈多火車站同你個火車站接駁,自然就愈著數啦!
若然同你接駁嘅係大火車站,你雖然係細火車站,但乘客多自然都重要啲.反過來講,如果同你接駁嘅都係細火車站,雖然客流唔多,但都叫有接駁,相比啲無咩接駁嘅火車站當然有優勢.
反過來講,好多細火車站將火車駛去你到,雖然每個火車站帶俾你嘅乘客唔多,但小數怕長計,乘客量積下積下,咁你又變大火車站啦!到時你係 Guidebook 嘅推薦當然就更著數啦!
(此文章刊載於石先生部落;標題:搜尋排名嘅基本呢,其實… 都係點擊篇文望下啦 ;本篇文章為贊助內容;強制廣告:HisTrend.HK 給你不一樣的科技產品)


text:
2016年10月17日星期一
Hinterbrühl bei Wien
喺我個blog酒店通常都唔開名嘅,但係因為呢度係遊客景點,例外啦.
上圖呢個位就係舒伯特首"菩提樹"曲中嘅水井同菩提樹.
(可惜呢度冇嘢係original,樹係重種,建築物係重建,因為二次大戰時炸咗)
古畫中當時嘅建築物外貌.
酒店有自家手信, Schubert-Torte.
係我最怕食嘅罂粟籽.中伏!
自家甜品.Milchrahmstrudel
喺呢間酒店有乜好做呢? 其實呢度附設騎馬學校.
了解一吓一個畀管理層進修嘅課程.
從同馬嘅溝通,學習改善同下屬嘅溝通.
我最怕啲馬臭味,當然冇參與啦.
另一喺呢度可做嘅係踩mountain bike,酒店可以安排租車.
我平地都唔識踩,踩乜鬼mountain bike. 但係行樹林時真係見好多人踩㗎.
咁樹林又有乜好行呢? 因為呢度有一條舒伯特行山徑.行山又唔啱我嘅.嚟呢度好似運吉添.
Btw有冇人學過"菩提樹"呢首歌呢? 我就唔識嘞.見台灣人喺小學時有學.
30 則留言:
Schubert-Torte點解有罌粟既?回覆刪除回覆
我估係佢哋求其整咗個cake就叫佢Schubert-Torte.刪除
估唔到王子唔識踩單車回覆刪除回覆
我以前識㗎,但係太耐冇踩變咗識.刪除
悠閒度假,這兒是個不錯選擇.回覆刪除
我們罌粟子你怕攝牙罅?回覆刪除
香港行山都有見人騎山地單車
你直情運吉啦回覆
罌粟子陣味我唔like.刪除
嗰隻馬仔好騎厘呀,好似有啲營養不良?哈哈……又好似喺到笑!回覆刪除
罂粟籽都無味,無所謂啦回覆刪除回覆
我覺得有味㗎,好難食.刪除
竟然無樣嘢啱你玩回覆刪除回覆
要郁嘅多數都唔啱我啦.刪除
上司同馬仔(下屬)溝通要咁樣學習?多餘.回覆刪除
我最怕啲馬臭味,當然冇參與啦.……乜王子已經有馬仔唔係散仔係高層人魔?失敬.回覆
我係冇馬仔畀我點.刪除
你有無聽過如果曾經學識咗踩單車,就算好多年無踩,都唔會變返唔識踩?有啲動作技能(motor skills)一旦學識,係永遠都會識,啲人話踩單車係其中之一喎回覆刪除回覆
我真係想再踩番時係完全唔識㗎.刪除
啲馬仔好可愛,咁細隻^^. 無樣嘢啱你玩, 咁咪浪費個行程回覆刪除
我踩單車,但喺山路咁堅就無,回覆刪除
哩間酒店又真喺無特別,
馬廊唔會去喇,超臭
😂😂回覆
如果唔係同舒伯特有關我估我都唔會去.刪除
你乜都唔啱,真係混吉.回覆刪除
菩提樹我唱過中文版.
Schubert-Torte非常吸引我!!回覆刪除回覆
しかしまあまあですね.刪除
罂粟籽可以食?會唔會食上癮架?回覆刪除


text:
2016年5月23日星期一
Pasta Omelette
點解叫佢小女孩,唔係叫佢小公主呢?因為佢話,佢唔係公主,只係普通小女孩.
我們這裡唔流行baby sitting,即使有,都貴到飛起,我有個美國朋友,經常抱怨唔方便.
囡囡開始長大,爸爸想佢學習獨立同其他人相處,同時媽媽又要學下放手,所以大約一年半前,久不久會帶佢嚟,今次係第一次放低佢全日响我哋屋企.
不過呢,佢哋無端端話想食埋晚餐先返嚟,所以我要準備嘢俾小女孩食.
小女孩出名唔鍾意食嘢,我是是但但整咗番茄雜菜pasta,同炸魚手指俾佢.
食剩咗啲啲pasta,我唔鍾意食隔夜餸,所以會將佢改裝,成為一人午餐.
呢個pasta嘅份量,再加入兩隻蛋嘅蛋液,少少鹽,少少黑椒粉,少少tabasco,拌勻,讓每一條pasta都沾到蛋液.
其實你都可以加啲火腿,芝士,吞拿魚嗰啲落去,不過我今日諗住食素,就咁算啦.
易潔鑊內加入少少油,用中火,平均加入pasta.
加蓋,用中小火煎約15分鐘.
呢個時候,我可以走出去小菜園搵配菜...
15分鐘後,檢查中間蛋液是否已經凝結,夠實淨,就可以反轉煎另一面.
我呢個係番茄pasta,顏色會深少少,如果你用香草pasta,芝士pasta整,顏色會淺啲嘅.
另一面,唔駛加蓋,煎多幾分鐘就得.
加啲沙律醬,香草同沙律菜,便是我的一人午餐.
呢個方法適合任何形式嘅pasta剩菜,尤其係得返少少,好過倒咗佢,浪費咗...
21 則留言:
Good idea喎.回覆刪除回覆
好過嘥咗啦,又慳錢刪除
好煮意, 我家常淨番D意粉.回覆刪除回覆
我屋企都係咁,而且隔夜意粉無隔夜飯咁易處理刪除
估唔到德國唔興 baby sitting, 會唔會有人係屋企幫人睇細路?回覆刪除回覆
Regular basis嗰啲有,但係只係突然有需要果啲,就好少,通常係搵鄰居同親戚朋友幫手刪除
呢個 pasta pancake 好靚, good idea,正!回覆刪除回覆
係啦,有時得返少少,都唔知點處理好刪除
冇想過會有咁嘅奄列?回覆刪除
小女孩在你家時會有咩搞作,同狗哥和貓貓佢地玩?定係睇電視打機?回覆刪除
意粉變pizza,又幾得意喎一煮兩食^^回覆
我哋通常會同佢講故事,睇睇圖畫書,响小菜園摘花玩吹番梘泡,屋企附近有幾個大型兒童遊樂場,會同佢去玩咁囉刪除
咁都唸到, 勁!以後食剩D意粉多個煮法, 唔洗次次都剩係翻叮!回覆刪除回覆
我覺得意粉有啲難搞,翻叮又有啲乾,翻煮有時又會淋pat pat刪除
真係好煮意,今晚讓我用食剩嘅penne 試下先 ^^, thanks dear!回覆刪除回覆
試下無妨,真係好過晒咗啲食物刪除
好煮意,我都想食回覆刪除


text:
我第一次出文,今次真係不吐不快!
事緣係我一個識咗十幾年既中學同學結婚,搵我做姊妹,結果竟然反目成仇!
我都估唔到,一向被朋友形容為好心軟嘅我都會嬲到走人,只因新娘真係太過份!
GreatDaily
由我答應做姊妹到婚宴前夕,我哋已經知道新娘好唔care我哋幾個姊妹,例如揀姊妹裙唔理我哋意見,開會時間唔肯就人,邊個去唔到又黑臉之類,仲有好多嘢詳細都唔提了.
不過我哋幾個就諗,既然答應咗你,就會努力協助你完成婚禮,即使預咗事後唔使做朋友.
(撞車受傷都要做妹仔)
本來做得姊妹就預咗全日做妹仔,但係婚宴前一星期,我唔好彩撞咗車,傷咗一隻手,用唔到力兼要戴手掛.
新娘去醫院探我,叫我到時去影相得啦,乜都唔使做. 當天為咗攝影好睇,我除低咗手掛,結果佢好似唔記得我受傷咁,照點到我冇停.
出去接佢邊個親戚,乜都叫我地姊妹做.
(兄弟團唔係發呆就係玩失蹤)
之前開會時新娘有講過信唔過班兄弟,所以基本上所有工作都想姊妹做曬,包括裝飾花車,之前都只係話自由發揮,
去到前一晚先比一堆嘢去酒店留宿嘅姊妹要佢地做手工去處理花車嘅裝飾,落樓裝飾完第一次先再講有嘢一定要用,
因為係新郎特登揀嘅,我哋都迫於無奈做埋.
GreatDaily
點知佢哋好笑到玩完第一個接新娘遊戲就失蹤咗一半!有幾個飲完welcome drink話要嘔,
跟住聲稱嘔咗10分鐘要去睇醫生,然後成朝早唔見咗人!全部都係正常飲品,冇溝嘢!係人都知薑係止嘔,你飲完薑汁嘔乜春呀?
剩低嘅兄弟基本上得一兩個會做嘢,其他人全部企埋一邊煲煙玩手機,我哋姊妹就忙到團團轉,妝都溶!
(新娘唔等人,叫開車掉低姊妹團)
講到呢part真係堅嬲,當日佢只係安排咗1架28座旅遊車做交通工具,包括接載新人攝影師化妝師兄弟姊妹團入馬灣.
過咗lunch,新人就用咗架28座返去男家轉妝轉頭換衫補影相,而剩低係茶樓嘅兄弟姊妹,係需要自行徒步行去男家等,好彩男朋友有車係附近先可以車我地姊妹過去,最後差唔多9個字1個鐘先見到架28座再出現.
係等嘅過程中,剛好我醒起拎漏咗candy corner嘅嘢,就叫咗男朋友車我返去拎(來回只需15分鐘),因為姊妹們都已經係我車,無理由叫佢地下車等姐,新人又唔知幾時先搞掂.
點知我哋回程時收到消息,話唯一一架入去馬灣嘅28座已經開咗車出發,我地姊妹收到新娘電話,
好唔客氣咁問:「你哋喺邊」,我話喺車返緊嚟,5分鐘到.佢竟然唔肯等我哋,
仲話:「你哋而家即刻同我跳車,搭的士入嚟!的士錢我俾!」咁就cut咗我線.
當下其實我地一車都已經好委屈,好嬲,已經好想走.但係伴娘已經入咗馬灣,我哋啲嘢又喺入面,於是照搭的士入去.點知原來嗰度唔俾車入,我哋下車仲要行10分鐘入去,腳痛到死...
(新娘發癲掃冧candy corner)
我哋身水身汗咁去到酒店,望見啲decoration未整,班兄弟又唔見曬. 我哋搵到伴娘問伴娘咩情況,伴娘話新娘丟低一句:「你知點做㗎啦?」就出咗去影相,於是伴娘一個人喺度set個candy corner.
喺呢個時候,換返便服出嚟嘅新娘,用眼尾「稍」咗我哋一眼,一句聲都唔出,就開始自己搬嘢做decoration.
做做下突然行去candy corner將所有嘢掃曬落地,打爛曬啲玻璃!我哋成班人呆曬唔知俾咩反應好!
(發爛渣鬧走姊妹團)
突然之間,新娘係新娘房暴衝出嚟,同我地講「我而家同你地講,我唔係特登掉低你地,而家我未來奶奶係入面屌緊我,班姊妹係咪有咩問題,我都仲攬你地,佢問點解而家個場都仲未set好,啲客人仲未可以入嚟」
(即係原來佢比佢奶奶屌先諗住嚟同我地講嘢,唔係佢好似完全唔打算同我地講嘢嘅,佢完全唔覺得自己有錯,錯嘅係我地,佢已經好好咁幫我地,係佢奶奶面前攬我地)
係我地同佢講返我地感受情況嘅時間入面,終於發現原來係有兄弟辦事不力,完全無通知過姊妹時間,導致姊妹們比人掉低咗,係新娘已經無嘢可以講嘅情況下,新郎走出嚟開始屌我地喇,「我兄弟佢唔啱,我一陣會話返佢架喇,咁你地而家想點先,係咪玩嘢?」
我哋本來都諗住幫佢完成件事,至少做埋啲裝飾先走.由前一晚開始通頂,早上嘅遊戲,出門,付出嘅努力完全被嫌棄,全日睇你臉色受氣,而家仲要俾你老公鬧埋一份! 乜嘢叫做我哋想點,新娘由始至終冇俾過run down我哋,份run down喺佢腦入面run到冇停,改到七彩,我哋可以點? 仲要講埋啲難聽說話,好似我哋貪啲利是咁!
GreatDaily
我哋受夠了,就去toliet換衫,將啲姊妹裙同埋當日收嘅利是全部擺低就走! 至於之後開席點樣婚宴點樣,我哋唔理lu.
新娘就好勤力unfriend曬我哋.都好,以後唔好搵我,反正佢只有利用我時先當我係friend,永遠只有失戀傾心事搵我,唔會聽返我心事,一拍拖又失蹤.
去到最尾,我諗我得返解脫嘅感覺.


text:
《地厚天高》— 取材角度屈機,惜捉到鹿唔識脫角港語學
2017/12/30 — 15:27
(文:陳樂行)
好多人好奇《地厚天高》係咩樣.佢只喺灣仔藝術中心放映,場場加映都搶購一空.事關場數少,咁神心搶到飛,都好難唔係梁天琦忠實擁躉.相關嘅影評好兩極化:一係句句好評,過度解讀(例如梁天琦食煙噴啲煙霧,都係象徵乜乜乜),實則借電影抒發梁天琦嘅故事抒發感嘆,而無論到電影本身;又有人一味劣評 — 長篇大論後,原來無買飛入場,只係借機表達對梁一走了之嘅不滿.筆者雖然唔係梁粉,恰巧路過灣仔時,朋友因病讓飛,咁就因緣際會睇咗套戲,算喺觀眾中比較抽離嘅,可以以戲論戲,向未入場嘅你畀返個中肯影評.
導演林子穎啱啱喺港大畢業,之前已經導過《旺角黑夜》同《未竟之路》,對相關題材駕輕就熟,並且早就識得同屬港大嘅梁天琦.所以入手角度同《未竟之路》,一樣咁貼地,年青,「企得前」.唔同嘅係,今次人物單一,追蹤時間更長,事件更具體.顯然因為導演同梁天琦都係朋友,當訪問到屢受打壓嘅梁天琦,尤其好多當時無法公諸於世嘅感受,都向導演坦白道出.而紀錄一個立法會參選人被DQ前後嘅幕後辛酸,都幾貼身,真實.
不過導演始終年輕,有如好多學生作品,呢套戲嘅新手錯誤都唔少,甚至可以用「暇可掩瑜」去形容.字幕超出畫面,聲音有時過大,都好影響觀賞嘅興緻.導演發問到喉唔到肺,無意義嘅問題,例如「結他上面呢舊嘢(變調夾)」,真係可免則免.電影時常都用字幕交代事情發展,但大大隻都幾阻畫面.而且好多本人嘅訪問反而都唔顯示受訪時間,令人唔知講緊係邊一刻嘅心路歷程.街景畫面本來饒有玩味,但喺影片實在太多太長,令人不勝其煩.反而一啲外界好奇嘅要點,例如梁天琦點睇梁頌恆宣誓玩嘢失敗,點樣看待群眾同香港社運,反為缺乏有深度嘅探究,都幾可惜.
鏡頭方面,其他社運紀錄片用全景,影晒成個人,咁就影到人物同其他人互動關係,同埋人物喺個大環境之中嘅角色.地厚天高運用咗大量嘅特寫同過肩鏡,正如導演同梁天琦嘅朋友,大大個梁天琦人頭喺銀幕之上,好似個朋友咁同你講嘢.呢個攝影角度喺社運紀錄片中尤為難得,都好反映到佢同港大朋友,本土民主前線之間嘅兄弟情.
雖然電影提到梁天琦嘅抑鬱同無力感,但無用到好慘情嘅背景音樂.相反,用海洋,高樓,食煙呢啲畫面去描繪,都幾有意思.而前線嘅影片同梁天琦嘅訪談交雜,令人感觸良多,呢啲都係好有趣嘅嘗試.不過三首插曲,其中兩首用普通話,又要望字幕又要望畫面,教人應接不暇.最後梁天琦唱Beyond嘅《十八》,本來幾動人,但偏偏插入幕後花絮同講話.內容多寡嘅平衡,導演應該攞得再好啲.
總而言之,喺紀錄片嚟講,呢套戲嘅取材角度真係屈機,無奈捉到鹿唔識脫角,林導演嘅發揮未如人意,就好似一塊煎得太生,甚至bloody rare嘅和牛,鍾意和牛嘅人照樣鍾意,但對一般人都係難啲入口.不過,連字幕都未搞好,影意志都係唔好咁Chur要想攞金像獎喇.


text:
呢排係咁扮工時間,整理旅行資料,今日唔心息,想搵返仁川新Sparex個正確地址.
話說我上次去仁川嗰邊個Sparex,即青籮Sparex,好多台灣Blogger,都係地鐵再轉的士,影完相,搵埋資料擺上網,只可以講,網上嘅資料都係一齊抄功課,9成比嘅新青籮Sparex地址,都係呢個:인천광역시 서구 완정로 70,然後電話係0325696144.
咁我上次同Ex傻更更,就用返呢個電話,放入車上面嘅GPS,就咁揸車過去,點知,去到,棟大樓同啲Blogger所影嘅,係差天共地,明明十幾樓,但我點數眼前呢棟,最多都係得10層都未必有,咁我即刻幫手用韓文地址搵地圖,結果都係顯示就係眼前呢棟勁舊嘅大樓,外面亦完全睇唔到有Sparex嘅字樣.
左兜右兜一大輪,見佢1樓(即係香港G/F)有間Home Plus,咁最後都膽粗粗,泊低部車入地庫停車場,個停車場仲要係勁暗,又窄,亦係人生第1次見到L位前面,係泊滿曬車,初先Ex仲諗緊,呢個係咪代客泊車先入得嘅場,停低部車會唔會渣都冇.如是者因為未有位,我地兜兜兜,先發覺,原來L位前面嘅車,都係冇拉手制,如有需要,自己前前後後咁推走部車,嘩,真係連返中華人民共和國都未見過咁嘅情況,最後我哋都係搵到個啱啱有車走嘅位,唔駛推郁人哋部車,始終都唔多夠膽咁做.
成功泊低部車,咁咪照上返地面,諗住都叫行吓間Home Plus,點知原來只係個勁細嘅係超市,或者叫大少少嘅便利店咁,唔係賣家具,乜Home Plus唔係賣家具咩...咁又算啦,整串韓國魚蛋食,我又唔心息,拎Sparex嘅相比老闆望吓,點知老闆同我講,上面3樓,吓吓吓吓吓吓吓吓吓吓吓吓吓吓,我頂,唔係啊,明明班Blogger張相真係唔係呢度,點解會咁.
咁上到去,原來真係Sparex,只係舊啲,亦絕對唔係班Blogger所講,上年先開嘅樣,不過唔緊要,由酒店揸到呢度都9個字,一於照玩啦...
入面其實都唔算細,只係舊,公眾區一啲都唔細,起碼唔會細過龍山嗰個,但對比起我之前去釜山Spaland,絕對係舊...
好啦,今朝心血來潮,終於比我搵到,車,原來新嘅仁川青籮Sparex個地址應該係:인천광역시 서구 청라커낼로260번길 15 청라스파렉스주차빌딩,電話應該係0325612244,呢次對照埋Naver Map個街景圖,肯肯定呢個先係班Blogger所講嘅「新」青籮Sparex,4月呢次旅行,我一定會試吓.
後記:韓國用Google Map,基本上係廢,韓文地址搵唔到嘢,導航都係唔Work嘅.最常我會用Naver,入你要去嗰個地方嘅電話,9成都會搵到個地方,可以儲低個地方,備用,不過個介面麻麻,手機版最近係有改動過,不過都唔見得太好用,另一個死位係,個導航都係近乎唔Work,至少我唔知係咪因為冇當地手機電話,佢唔比我過一版你當係免責聲明嘅頁面.韓國導航只可以靠Waze,只不過,佢又對應唔到韓文地址同電話,得英文地址可以入,但9成英文地址佢都係話搵唔到,所以就只可以喺Naver地圖同Waze兩邊用肉眼同人手搵個目的地出嚟.好多人推介韓巢,不過一路冇用過,唔知好成點...
好啦,我繼續扮工搵吓旅行資料啦,Bye~~~


text:
尋日誤打誤撞0下,搶闡入左大B 新系列妝物,忍唔住返去即影相出文同大家分享,見到大家都似乎有d 興趣想睇上眼係點.
唔係話你地啦,我自己買返黎都好想即試,唔係咁夜我實試左啦!
今日返工時間都趕,但都忍唔住要玩新玩具,好在係佢地好user friendly ,成個妝用左唔過15 mins 咋!
先旨聲明,下面0既相個妝全部都係經歷左12 個鐘之後影,中間只係午後補過一次妝,有甩漏都唔好見怪呢!
重溫返我今日主要試0既新品:
無閃光燈加上眼皮大褶,個啡金低調哂唔太睇到,連下眼頭淺金色眼線都唔太覺咁.請忽略下眼頭有d黑同睫毛有d dur ,今日實在太趕,無時間認真搞,唔小心整花左同搽得唔好囉!
合眼應該見到到少少色喇,其實都顯色同貼架,係無閃燈相機食哂色咋.
有閃光燈就好好多喇,用左呢組眼影之後,其實成對眼個形出返哂黎,我特登無用eyeliner 畫眼線,只係用e/s 最深果格輕輕框返同輕輕加長眼尾,但眼仔已經大左唔少呢! 加埋下眼頭0既淺金eyeline,就更加精靈啦!佢仲無珍珠白咁突,自然d !
睇埋開眼,呢個啡真係好易carry,應該人人都handle 到,低調地高貴又加深到眼輪廓,e/s 0既質地仲好滑好貼,無加大B 眼線筆做底都夠出色,而且都幾易blend 開呢!
半開合眼果陣個色都幾好睇呀!
全妝就係咁:
睇我個樣都知我又累又殘,無計,近來真係好忙同好累呀!搞到成個樣都無哂精神咁呢!
還好呢2件大B 新系列妝品都好爭氣,真係無令我失望,好用易處理仲可以低調加大眼呢!
無日光下,就會見到雖然係個好自然0既make up,但又做到放大雙眼0既效果.
真係無講笑,咁耐都keep 到個妝,都算long lasting 呢!
我呢個妝連blush 同粉底都係用Bourjois 呢!
真係得,不枉我咁愛呢個牌子.


text:
民怨儲左咁耐,終於係今個星期引爆.贏咗雙紅會當然開心,但好波只係維持左四十五分鐘,下半場踢得太龜縮簡直就好似第二隊波咁.當時仲可以話為咗留力踢歐聯而放慢手腳,但輸埋俾西維爾就負評大爆發.入魔至今,摩連奴第一次經歷下台危機.先旨聲明,今日主力講摩帥,唔代表我認同球員心態懶散,季尾都未修到身係合理嘅.
現代足球講求嘅係成績,忠誠,風格,陣容雖然重要但通通唔夠成績緊要.對曼聯迷黎講,只要可以重拾冠軍,哪怕賣走朗尼,雪起上季踢得好嘅靴里拉,有必要嘅賣多次普巴走都仲得!曼聯請得摩連奴返黎,唔通係因為佢教嘅進攻好悅目咩?我地心底裡好清楚防守先係佢拿手把戲,季初進攻有板有眼當然係Bonus,但沉悶嘅三分都尚可接受.相對於普捷天奴,高普,哥迪奧拿等教頭,佢少左華麗足球呢個防衛網,所以輸波果陣佢係球迷心目中就一文不值,更何況佢已經浪費左好幾個有天份嘅攻擊手呢?面對現實,佢黎就係為左勝利,如果聯賽領先十幾分嘅係曼聯,就算幾保守我地都會默默接受.即使佢有提及球員係進攻上未達到佢要求,但亦唔好再幻想佢會忽然踢得好具侵略喇.
除左足球風格,公關手腕同人事處理亦係佢經常俾人批評嘅原因.語不驚人誓不休令佢得到狂人嘅花名,以往有人將佢呢種性格解釋為轉移傳媒焦點,等班球員唔使承受咁大壓力.係當年黎講又真係湊效嘅,但同一招用得太密就無用架喇,何況佢近年最大轉變就係開始強調自己係冠軍教頭,拎過幾多獎盃,一副阿Sir做野唔洗你教嘅口吻,想唔得罪傳媒都難喇.
過往同摩連奴不歡而散嘅球員多不勝數,多半係因為心態同防守達唔到前者要求,但更大原因係溝通方式出現問題.鐘意得佢通常都係啲心理質素,好勝心最強嘅球員,泰利,林柏特,馬達拉斯同伊巴就係好例子,因為佢期望球員就算點批評都可以頂得住,最後係表現上有突破,但一套方法總唔會啱哂所有人口味.曼聯防守進行改革,我地睇到米希達恩係足球風格雖然係唔夾,但後期表現根本係完全係因為信心低迷所致,已經唔關個人實力問題.一個廿零歲嘅英超球員要面對各方批評本來就唔係易事,有啲需要時間消化﹐有啲需要人地扶持,而摩帥就堅持佢呢種處事手腕.
米希達恩人已走,黎緊最大可能離隊嘅就係梳爾,佢被領隊稱讚為最強左閘之後就一路無踢過正選,你話迷唔迷惘?史高斯退役後成日鬧呢樣鬧果樣,俾人觀感麻麻,但對梳爾嘅分析真係無得你唔認.『當教練席係佢果邊時,佢完全無辦法專心踢,因為摩連奴俾左好大壓力佢』梳爾嘅身體語言反映咗一個訊息︰佢係場上做嘅每一個決定都會俾領隊昅到實,結果所有行動都好避忌,就好似米希達恩咁失左對咗足球嘅直覺.
要解決既球員關係何其多,普巴性格多變就話難處理姐,連靴里拉都由最佳球員變到無哂定位,陣中又無好似當年保羅費拉拿呢啲溝通橋樑,呢條路唔通得返馬迪,盧卡古會陪摩連奴行過去?


text:
(客戶心態不代表個人立場)
阿琪搵過我幾次,佢做航空業,樣同身材都唔差架,奈何屢次遇人不淑,近年幾次散拖,唔係男朋友偷食,就係曖昧緊嘅對象無啦啦同左另一個女仔一齊.
「其實都咪話唔灰,我自從大學畢業之後好似無遇啱過人.」阿琪當時閹閹地,「我照鏡,望住塊鏡笑,我心諗,都仲算係人樣吖,我又唔駛男人養,我照顧到自己喎,性格唔完美但都算正常人吖,點解會成為仆街磁石架?」
咁阿琪又講得啱呀,我遇過唔少好似佢咁條件唔差,亦唔係識唔到男仔嘅女性客人,但係唔知係個人當黑,定係資源錯配,又或者得罪講句無帶眼識人,唔係遇著啲 Player,就係遇著啲浪子.
我記得上次送走阿琪時,佢係黎問一個男同事對佢嘅睇法,最後……人地只係職場找樂子,唔係想認真,所以我狠狠地收左佢皮.我仲好記得當時阿琪沮喪嘅樣,「我下星期就 37 歲啦,以前細個,以為 28,29 歲就已經差唔多結婚,無諗過而家搞成咁……」
我當時亦都好老實咁同阿琪講,阿女呀,你睇人好,人睇你好嘅啫,唔係話天下無真愛,我係見過好多快樂 Couple 有情人終成眷屬,但係我亦見更多扭曲愛情觀+破碎婚姻,例如婚禮前一個月發現另一半出軌呀,結婚後一個發現對方搞上自己姐妹呀……你以為睇劇先有呀?本來就戲如人生架.
「所以,搵唔啱人就不如諗下自己點樣生活開心啲好過啦.」我最後咁講.
阿琪當時好失落咁離去.
事隔一排,阿琪興高采烈咁黎搵我,「神婆,我有返希望.」
正當我以為佢有第二春或者升職加人工所以咁開心嘅時候,阿琪雙眼 Bling Bling,「連阿邊個議員都可以咁大年紀未婚懷孕有人埋單,我覺得我仲有希望囉!」
我聽到呢度一秒噴茶.堅噴.要抹手嗰隻.嘩阿琪你開名還開名,人地無承認過自己有孕架,官方講法係無架,至於人地拍拖幾耐我都唔知架!戴哂頭盔先!
不過,如果阿議員嘅經歷,令到一班進入中女年紀嘅單身女子對未來重燃希望,都可以話係對社會一大貢獻吖,講政績我就咩都諗唔起架啦,比到鼓勵班姐妹都算係造福人群嘅~
後生女教友畀已婚傳教士搞大個肚唔認數
你話想生仔我咪唔避孕囉,我家下有咗你就叫我落?
名校老師婚外情的故事
女人就黎三十歲仲係 A0 係咪就叫有問題?
中女不諱言「我有 SP,但我唔會同我老公離婚」
老師的成功要訣:識人,埋堆,攀附權貴;作育英才已經行唔通.
邊個講出「分手」兩個字,邊個就係萬劫不復嘅千古罪人
女性客戶開口埋口「我認為」,咁你有無理過對方點諗先?


text: 自從小編去完日本之後,就不停有人問我關於軍艦島嘅information,一個一個答我不如出個攻略啦. 軍艦島 (Hashima Island),原稱端島,屬於九洲長崎市嘅一個外島.在明治時代因開採煤礦而一度興盛的端島,在礦場關閉後逐漸荒廢成為無人鬼城.長崎市政府在2014年起到上面興建咗一啲較為安全嘅行人棧道之後,就容許3間旅行社每日每間提供2個登岸day trip. 出發前往軍艦島得1個方法:跟團,自行登島除非得到政府許可,否則係違法嘅行為,最高罰款200000yen. 一般day tour 都係分開上下晝2個團,朝早團就9-10am 出發,下晝團就1-2pm 出發.成個tour 大約3小時,登島時間大約1小時左右.我今次參加嘅係 Gunkanjima Concierge (軍艦島コンシェルジュ) 嘅行程,早上團10:30出發,費用每人4300yen,經已包括登島費用.因為day tour 相當受歡迎,建議最少2個月前在官網留位,可以用信用卡網上付款. 上船地點有2個,一個係長崎市常盤港,另一個係伊王島港,後者離開長崎市相當遠,唔係自駕遊的話絕對唔建議.若果住係長崎市中心購物街附近的酒店,常盤港行路都去到.若果需要搭電車的話,就係「大波止」站落車,步行2分鐘即達. 行程出發前建議食飽飽同埋買定水先,因為跟住個3粒鐘除咗西北風之外,屎都冇得你食.係大波止站隔離就有一家西式餐廳,早餐300yen一位起,望住長崎港食早餐,個人都精神啲,同埋day tour 報到處就係呢間餐廳樓下. 報到時旅行社會要求你簽一張寫晒日文嘅嘢,個張嘢簡單啲講就係你死咗唔關旅行社事,即係一張生死狀,但係其實個島條棧道離開危樓超遠,咁都死你都應該係時辰到.去到報到counter,counter 會要求睇你嘅confirmation email.之後佢見你係外國人,就會比一張寫住英文嘅”boarding pass”你掛係頸.拎咗boarding pass 之後,個個唔識講英文嘅counter 會係咁同你講一堆日文,其實係問緊你要唔要租個講普通話或者英文嘅導賞錄音器,因為去到島上面個導遊係全程講日文的. 搞掂晒你就可以去登船橋旁邊排隊,早排隊的鳥兒有魚食,因為隻船嘅上層係開放式設計的,當隻船駛到軍艦島係會圍住個島行2個圈的,坐上層就可以無阻擋咁影靚相啦! 由常盤港出發去到軍艦島航程大約30-40分鐘,途中會經過好多三菱重工嘅船塢.呢啲船塢就係當年守衛香港嘅加拿大長槍隊被俘虜後係日本做苦工嘅地方 *respect*,當年有唔少被擄嘅加拿大同埋義勇軍成員係長崎做苦工嘅時候犧牲.其實見到呢度呢啲船塢嘅心情係好沉重的,特別係船上面個電視不停地播放歌頌名古屋重工業嘅歷史,但係隻字不提當年受過難嘅戰俘,但呢度係佢哋主場,都無計. 去軍艦島(應該話去長崎)旅行,對於華人來講應該係屬於dark tourism,同去德國集中營,柬埔寨killer field,越南戰爭博物館沒有什麼差別,唯一唔同嘅就係個tour 唔會同你講呢度過去死過幾多人,包括日本人.成個行程不停歌頌三菱重工係軍艦島採煤對日本嘅經濟貢獻,個啲什麼不屈不撓嘅日本精神云云.事實嘅真相就係軍艦島係日本政府虐待政治犯同埋侵略地囚犯嘅地方,當年日本佔領朝鮮後,軍艦島頂點時有成3000個朝鮮政治犯被當成奴隸在軍艦島工作,有命回到朝鮮的卻沒有幾多個. 40分鐘後船去到軍艦島,因為都外海咁滯,所以浪都係唔細的.船長會圍住軍艦島轉2個圈比大家影相.根據其他人所講,因為軍艦島所在海域風浪相當難預測,所以有1/4機會會上唔到岸,原船遣返.我去個日雖然落住毛毛細雨,但係天公係上岸一刻做美,停雨停浪. 上岸後導遊就會馬拉松式不停講解,但係因為我一句日文都唔識聽,所以可以唔理佢四圍行影相,佢見你戴住外國人boarding pass都唔會理你.成條棧道全長約1公里左右,只係圍住東南部,占個島嘅海岸線1/8都無.棧道距離危樓亦都有一段距離(安全問題),想影靚相建議帶長焦距鏡頭.成個trip就係啲日本人有日本人聽,外國人有外國人四圍走.除非你對軍艦島同長崎嘅歷史一無所知,否則呢個會係一個相當沉重嘅trip,我建議大家去完軍艦島可以去原爆紀念館,咁樣可以將所有嘅沉重感覺group 埋一日,唔駛分開2日受. 返到常盤港大約會係13:30,大家應該肚餓想去揾嘢食,買咗閃閃書嘅應該會去長崎港食sashimi:「千祈唔開去」,「千祈唔好去」,「千祈唔好去」,很重要所以要講3次.除非你想比千兩嘅價錢食爭鮮嘅嘢,唔係「千祈唔好去」.(很重要所以講多次) 如何前往 Getting there 旅客可以經過長崎或福岡空港前往,其中只有福岡空港提供國際航班服務. 簽證須知 Visa Requirements 持有以下護照人士可免簽證入境 Visa Waiver is granted […]


text:
平時喺街市或者超級市場買生果,都唔知邊啲熟啲,邊啲好味啲.日本節目《相葉マナブ 『マナブ目利き塾・春の果物編』》就搵嚟高級水果店「銀座千疋屋」嘅買手,教大家點樣分辨4種靚同唔靚嘅春天時令水果!大家之後買生果就要識揀啦!
車厘子:要留意莖部顏色,如果莖部較綠,就代表較新鮮,食起上嚟更有口感!
另外都要留意莖部粗幼,莖部愈粗代表樹木會傳送多啲養份,所以營養同味道都會更加好.
士多啤梨:下圖可以見到左邊嘅葉有反起,右邊就冇.左邊嘅葉會反起係士多啤梨儲存嘅水分較多所致,所以左邊嗰粒味道就會鮮甜啲啦.
士多啤梨形狀唔同,都會有分別:由於士多啤梨一般都會從再底部開始熟透(顏色變紅),而且愈肥營養愈高,所以肥嘟嘟嗰粒士多啤梨B就會好食啲. 至於食唔晒嘅士多啤梨,用報紙包住保溫,就唔會咁快變壞.
香蕉就當然越直越好啦,又健康又高養分呀!所以A香蕉係好味啲嘅!想保存得耐啲,同樣可以用報紙包住,再放入紙袋保存.
奇異果形狀越肥越好,因為越肥嘅奇異果通常都喺近樹幹嘅地方結果.換言之,B奇異果嘅養分又會高啲,好味啲啦~
原來品嚐水果都有咁高學問,下次去買生果要落足眼力睇真啲!
圖:《相葉マナブ 『マナブ目利き塾・春の果物編』》截圖


text:
深圳箍牙會唔會影響食嘢?
鋼絲箍牙除咗影響美觀外,每次食完嘢都要擦牙相當論盡.帶着鋼絲牙套,食完嘢唔擦牙漱口,常常會有很大嘅異味,食物殘留付喺牙套上發酵,還會滋生很多細菌.目前有一種牙套,隱形箍牙可以唔戴牙套食飯.
隱形箍牙呢種方法並唔適合所有人,目前主要針對牙齒錯位唔系很嚴重嘅患者.呢種方法除咗美觀之外,至大嘅優勢系患者唔使戴着牙套食飯了,喺食飯陣可以摘下嚟,食完飯後,把牙齒清潔干凈再戴上,對口腔衛生嘅影響比較小.
做牙齒隱形矯正醫生首先會用計算機把患者嘅牙齒進行三維重建,分析邊些牙齒需要矯正,然後用計算機調整牙齒位置,比如一顆牙齒需要郁2毫米,咁可以用10步嚟逐步進行,每步郁0.2毫米,把每一步郁後嘅圖像輸出,按圖制作牙套,患者戴上牙套進行矯正,呢個系一種用塑料做嘅牙套,厚度大概喺零點幾毫米,包喺牙齒上,對牙齒有力量,旁人唔容易睇出嚟做了牙齒矯正.
牙齒隱形矯正系一種安全嘅隱形牙套,材料系金屬嘅矯正器,但系佢系戴喺牙齒內側,根據牙齒嘅受力點,承重點,從唔銹鋼托槽,鋼絲等各個方面嘅改變嚟矯正牙齒,由於粘喺牙齒里側,睇起嚟就跟冇戴矯正器一樣.但系由於位於牙齒嘅內側,操作起嚟難度很大,因此治療費用比一般嘅要貴,呢種方法適合於各種牙齒錯位嘅患者.
以上就系「深圳箍牙之後會唔會影響食嘢?」嘅具體介紹.深圳鵬程口腔醫院擁有頂級嘅醫師團隊同優越嘅治療環境,喺箍牙領域有多年嘅經驗,至今已幫助多位香港口腔患者重拾牙齒健康,深受香港地區口腔患者嘅信賴.如有疑問仲可以在線咨詢或通過whatsapp同我哋嘅專家進行一對一嘅交流,同時通過網上預約掛號,可免問診金,口岸專車接送,到院無需排隊優先就診服務.
相關推薦:
《杜牙根可以治療邊D牙病?》
《點解杜牙根咁貴?》


text:
係好早之前朋友已經試過Derma 21 Medical一個皇牌療程,話Derma 21唔會好似黑店咁叫你買D冇用既療程呃錢,去暗瘡效果仲非常好,就一直心思思,計劃自己去試下,睇睇係咪真係可以令自己塊臉重回剝殼雞蛋既時光!揀療程時我都有睇返價格自己能唔能夠接受,如果自己長期糧尾唔夠pay都無用,即使療程效果好好,都係無能為力.聽到朋友話Derma 21三位數一個療程都好放心去試.
入正題,以下係我當日係Derma 21 Medical試做既心得:
美容院既職員都幾nice:我約果段時間係lunch hour,美容師比較少,估唔到我無幾耐就有專業美容師帶我入房,然後同我講解左成個療程細節同內容.美容師根據我個皮膚情況比左我唔少建議,針對我既皮膚情況都做左全面分析,俾我了解返問題根源,幫我設計個人化療程同講解左治療既方式.Derma 21既美容師好專業到point,唔會好似黑店sales咁一尾叫我買療程,抵讚.
美容師針清手法溫柔:Derma 21 Medical 既美容師手勁每次都岩岩好,唔會太大力,係清除暗瘡去膿消炎,我又只係覺得有少少刺痛.其他part美容師仲溫柔到我差d訓著.收尾時美容師再次幫我清潔同護理.感覺自己塊臉涼浸浸,皮膚吸收左好多養分,好似飲飽水咁,特別係佢地既護膚精華用起黎真係唔錯,好容易吸收而且皮膚唔會有敏感跡象.
美容師態度認真又細心:經過成個治療過程,我覺得我面上既暗瘡印淡左好多,其中有D已經見肉眼睇唔到,之前只係抱住嘗試既心態黎試試,無諗過居然清到咁乾淨,好驚喜.而且美容師會講好多護膚tips,成個療程教左我好多野.
治療後,翻到屋企都無出現敏感或紅腫情況.依家我d朋友同屋企人見到我都話皮膚好左.Derma 21 Medical試做體驗俾到我最有效既治療同最滿意既服務,所以特登寫低同擔心揀錯黑店既sis分享,有暗瘡既朋友快d 試下Derma 21 Medical啦.
鐘意SeeWide的分享,給我們一個Like吧!
-
-
-
- 攻略日期:N/A
- 攻略地點:旺角
-
- 攻略時間:N/A
- 是次消費:N/A
-


text:
「屏幕」
今時今日十個九個人都會係低頭族,我哋每日嘅生活彷彿只剩下一個細小嘅屏幕.依家出去食飯多數見到嘅情況都係每個人自己揸住自己部電話,一係就睇新聞,一係睇睇短訊,一係就打緊機.依家如果啲人發短訊俾你好似奉旨你一定會睇到,一定要立刻回覆.老實講究竟科技係拉近人與人之間嘅距離定係令將人與人之間嘅距離拉開呢?依家啲電話唔係用嚟打而真係用嚟睇!
「手機」
自從郭大少出咗世之後,真係覺得自己越嚟越少用手機,除咗我哋唔想佢咁早接觸手機同變成電子奶咀之外,照顧一個小朋友真係無時間同手去揸住部電話.依家用手機最多嘅應該係用嚟影相同拍片,因為有時唔會下下帶部相機出街,所以手機就變成主要嘅攝影器材.其實人與人之間係需要溝通,尤其係小朋友,所以同郭大少返學係一件幾開心嘅事,因為全程唔會拎部電話出嚟,可以完完全全享受親子樂!
「忽略」
當然要完全唔用手機係有啲困難,因為自己嘅工作係無可能唔上網.但係有時我都覺得依家大家淨係每分每秒都淨係對住部手機而忽略咗身邊好多嘢.仲記得我嫲嫲講過,你哋依家成日影相但係又唔曬返啲相俾佢睇,咁影咁多相嚟仲乜.諗返又係喎,因為佢哋嘅手機真係攞嚟打電話,而我哋嘅手機係攞嚟睇.所以有時大家都應該分下場合,幾時應該睇手機,幾時唔應該睇手機.人與人之間嘅關係唔係靠手機嚟維繫嘅!
Also published on Medium.


text:
「平安」
相信好多人都聽過「平安鐘」嚟樣嘢,但係你對佢哋嘅服務有幾多嘅認識?或者你覺得你無需要嚟個服務,但係其實如果你屋企有老人家嘅話,嚟個服務真係有必要.而家佢哋所提供嘅服務同以前好唔同,為咗配合唔同嘅需要,佢哋有唔同嘅方案.其實老人家佢哋如果遇到問題,好多時都真係未必識得打電話或者打到電話,所以平安鐘嘅一掣式設計就適合啲老人家用.
「服務」
或者你未用過平安鐘嘅服務,不過如果你有用過嘅話就知道佢哋嘅服務真係好好.有幾次屋企有事,佢哋會先了解咗情況,有需嘅話就要會幫老人家打咗緊急電話先,然後再打俾屋企人,通知佢哋.雖然每次自己見到電話係由長者安居協會打理都知道一定係屋企有事,亦都唔希望見到佢哋個電話打嚟.但係每次都覺得佢哋嘅服務好好,而我真係建議如果屋企有老人家嘅話真係應該幫佢哋申請嚟個服務.
「申請」
不過好多老人家都有一種心態就係唔好煩到人,而佢哋通常都覺得無必要申請平安鐘嚟個服務.只不過意外嘅嘢真係好難講,你唔知幾時有事,甚至乎有事嘅時候老人家自己都唔知點樣處理.平安鐘嚟個服務其實解決緊香港社會人口老化嘅問題,事關好多老人家其實都係自己生活,如果佢哋係屋企或者係街到遇到問題嘅時候,至少㩒個掣就可以隨時搵到人幫手.所以就算佢哋覺得煩,但係真係有必要幫佢哋申請!
Also published on Medium.


text:
隱適美箍牙consult醫生+價錢比較分享, 已揀好醫生lu
最近心思思想箍牙, 於是呢一個月黎就搵左幾位比較有名氣既牙醫做consult,由於覺得自己問題唔嚴重(幾位醫生都話我唔洗剝牙), 所以無打算搵專科,因為專科醫生比普通科貴好多.第一個consult係長沙灣趙x波, 報價$48000, 咁多個之中最貴,而且佢係每3個月先覆一次診, 係我consult幾位醫生之中最耐,我準時到達, 不過等到我變左化石, 等左個幾鐘,如果每次覆診都要等咁耐真係唔掂, 所以一定唔揀.其實有朋友好多年前係佢度箍, 佢已經警告過我會等到痴線,不過諗住反正consult唔洗錢就去聽多個意見.第二個係林x怡, 報價$42000, 價錢合理好多, 而且唔算等好耐,不過林醫生有講到明個case唔會全程都係佢跟,唔係全程佢跟都唔緊要啦, 不過最重要係唔會係固定醫生,即係可能次次都唔同醫生, 而且感覺佢好似有少少hea,所以都唔係太岩心水.第三個係Dr Nicholas, 係之前睇到香討呢度個jm長篇分享所以去,曾醫生報價$38000, 我去到等左5分鐘就入左房見醫生,佢好溫柔, 講解都好詳細, 仲比左同我情況差唔多既相比我睇,感覺呢個醫生唔錯.第四個係游x華, 報價咁多個之中最平$32000, 有介紹人減$3000,即係最平$29000就有得做, 不過就講明唔係游醫生做而係指派其他固定醫生,如果想搵返游醫生既話, 就要加多$7000, 即係$37000, 但唔包固定器,而套固定器其實都要幾千蚊一套, 而且之前睇左jm既分享, 都好認同搵主要個位醫生去做療程既重要性,游醫生都唔算要等太耐, 不過指派既醫生就唔知, 當日無即時落決定.其實原本仲有諗過去consult中環羅x道, 感覺佢都幾多人搵佢做,而且我follow開既blogger龍x媽媽早排力推. 不過上網做左好多research,又係隱適美既官方facebook度爬文, 睇到唔止一個網友留comment話比佢箍衰左,所以即時放棄左念頭.返去考慮過各種因素之後, 都係比Dr Nicholas既溫柔吸引到(講笑),價錢都係考慮之一, 報價$38000, 不過有jm做介紹人即減$2000,另外依家有coupon攞又減$1000, 二人同行再每人有得減$2000,我係第2個forum好快已經搵到人同我夾, 即係減左$5000, $33000就做到.完成2項任務之後仲送一次洗牙, 琴日我已經比左$8000印左模啦! 期待1個月後睇clincheck!希望我呢篇分享可以幫到各位想箍隱適美既朋友仔,不過既然醫生做consult係免費既, 建議大家有時間既話做多幾個慢慢揀,雖然話早箍早享受, 但都唔急在個一時, 揀醫生最緊要岩feel.


text:
「態度」
好多時做人做事都要有一個正面嘅態度,如果樣樣嘢一開始就已經抱住玩玩下嘅心態,又或者覺得無可能做到嘅話,其實從一開始你就已經無可能成功!如果你睇返人類嘅歷史,通常啲人話唔得嘅嘢通常到最後都係顛覆社會嘅嘢.所以所有嘢都係有可能發生,只要相信自己嘅能力,不斷嘗試,唔好放棄,就算到最後失敗,都唔緊要.因為係過程中你會有唔同嘅得著,而失敗係成功必經嘅階段.
「可能」
依家遇到好多年輕人都會講「無可能」嚟三個字,但係佢哋講「無可能」之前佢哋其實係未嘗試過做唔做到.當然好多嘢係唔可以格硬嚟,但係試都未試過嘅話就真係有啲問題.好多時我都唔相信無嘢係做唔到,只係你肯唔肯去嘗試,因為只要嘗試就有可能.雖然有啲人會覺得你鬥氣,但係其實只不過係對自己嘅要求.就算到最後真係做唔到,最起碼自己嘗試過,盡咗自己最大嘅能力.當然嗰啲一開始睇死你嘅人就會跳出嚟講風涼話.
「能力」
我由細到大都係相信自己嘅能力,當然自己係有啲好勝,所以好多人覺得我唔得嘅嘢我都會盡力去做.就好似中學嘅時候,個個話唔好讀藝術,亞洲人讀藝術成績一定唔好,但係偏偏我成績就好好.唔讀書無學位就好難搵工,但係偏偏就入咗大公司做嘢.係香港做數據分析好難,但係偏偏我係香港做咗數據分析咁多年.所以話無嘢係無可能,只係自己嘅信念有幾強,唔怕失敗,繼續嘗試,仲有一日你係會成功!
Also published on Medium.


text:
夫利曼特 必去景點及泳客海灘附近酒店推介
泳客海灘附近酒店預訂
神秘優惠價幫你慳更多
即時揭開神秘優惠價,慳得更多
夫利曼特必去推介 - 泳客海灘
想去 夫利曼特 自由行?等 Hotels.com 帶你玩盡 夫利曼特泳客海灘 啦!留意我地文章,話你知去夫利曼特 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋夫利曼特泳客海灘 附近有咩酒店,等你更加容易計劃行程,慳返酒店來回景點嘅時間.
夫利曼特泳客海灘 自由行
去得夫利曼特泳客海灘 自由行最緊要一定係揀啱日子去.一啲熱門景點例如,夫利曼特 嘅 泳客海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
夫利曼特泳客海灘 交通
想去泳客海灘 暢順無阻濟,最好就係出發前,睇清楚夫利曼特泳客海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
夫利曼特泳客海灘 必食必買攻略
夫利曼特泳客海灘一直都係旅遊熱門地點,去到夫利曼特泳客海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
蘭特威特梅杰 必去景點及崔斯里恩灣附近酒店推介
崔斯里恩灣附近酒店預訂
神秘優惠價幫你慳更多
即時揭開神秘優惠價,慳得更多
蘭特威特梅杰必去推介 - 崔斯里恩灣
想去 蘭特威特梅杰 自由行?等 Hotels.com 帶你玩盡 蘭特威特梅杰崔斯里恩灣 啦!留意我地文章,話你知去蘭特威特梅杰 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋蘭特威特梅杰崔斯里恩灣 附近有咩酒店,等你更加容易計劃行程,慳返酒店來回景點嘅時間.
蘭特威特梅杰崔斯里恩灣 自由行
去得蘭特威特梅杰崔斯里恩灣 自由行最緊要一定係揀啱日子去.一啲熱門景點例如,蘭特威特梅杰 嘅 崔斯里恩灣,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
蘭特威特梅杰崔斯里恩灣 交通
想去崔斯里恩灣 暢順無阻濟,最好就係出發前,睇清楚蘭特威特梅杰崔斯里恩灣 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
蘭特威特梅杰崔斯里恩灣 必食必買攻略
蘭特威特梅杰崔斯里恩灣一直都係旅遊熱門地點,去到蘭特威特梅杰崔斯里恩灣,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
箍牙過程好順利咁進行著,啱上牙套陣牙齒又酸又痛,只能食流食,牙齒唔可以進行輕微嘅咀噍,希望箍牙順利.
喺唔知唔覺中箍牙已經過咗半個月了,牙齒同之前相比有咗小小嘅變化,中間去醫院復診咗一次,換咗上排牙齒嘅鋼絲,換咗鋼絲之後過咗一個星期,食嘢比啱換完個陣方便了,可以正常咀噍,就系牙齒經常要掛菜葉子,有點尷尬,依家嘅牙齒同剛開始箍牙相比整齊咗啲,虎牙喺慢慢嘅郁到正確嘅位置,啱帶牙套時有點磨嘴,依家已經適應咗戴牙套嘅感覺,等到摘牙套嘅嗰一日可能會唔適應嘴里冇嘢嘅感覺,牙齒喺慢慢嘅變整齊,好期待最後矯正嘅結果,期待摘下牙套嘅嗰一天.
從剛開始戴上牙套到今日已經過了一個月了,將近一個月嘅時間,牙齒從一開始戴上牙套之前相比一個月嘅時間牙齒有咗唔小嘅變化,下排牙齒整齊咗好多,上排牙齒嘅虎牙亦喺向正確嘅方向喺慢慢郁,依家牙齒食嘢已經唔系太大嘅問題了,大部分食物可以正常進食,之前掹咗四顆牙留下嚟嘅空隙系度慢慢嘅縮小,掹牙留低嘅傷口亦愈合得好好,琴日刷玩牙自己動手換皮筋陣,發現右下角嘅支架唔小心跌咗,呢個系第二次將支架畀整跌了,以後食飯擦牙陣需要注意呢個問題.
好長好長嘅時間冇更新日記了,每日忙住其他嘅事都遺忘咗日記嘅更新,牙套適應好好,好似冇牙套嘅存在一樣,牙齒跟矯正之前相比有咗非常大嘅變化,虎牙亦喺牙套嘅作用下慢慢歸位了,牙齒整齊咗好多,自鎖牙套嘅優點之一就系比較唔會磨嘴,因為摩擦力嘅原因,牙齒排整齊嘅速度亦比傳統嘅金屬托槽要嚟嘅快,所以想要快點完成矯正過程嘅可以選擇自鎖金屬托槽,依家雖然仲帶住牙套,但系大部分嘅食物都可以正常食用,我依家仲系跟帶牙套之前嘅飲食習慣一樣,聽日准備去復診了.
上個禮拜五去醫院復診了,隔了好長一段時間冇去復診,到咗醫院復診陣醫生講牙齒因為長時間冇去復診所以出現咗副作用所以做牙齒矯正嘅各位一定要聽醫生嘅話按時復診,如果唔系牙齒出現副作用會導致矯正嘅過程唔太順利,啱去換完鋼絲之後牙齒有輕微嘅酸痛感,之不過跟剛戴上牙套嘅嗰段時間相比,酸痛感減少咗好多,啱換完鋼絲嘅嗰兩日,食飯有點困難,只能食比較軟嘅食物,過咗兩三日之後就可以照常進食了,以後一定要按時復診,保證箍牙嘅過程順利進行.


text:
檀香山 必去景點及卡維卻海灘公園附近酒店推介
卡維卻海灘公園附近酒店預訂
神秘優惠價幫你慳更多
即時揭開神秘優惠價,慳得更多
檀香山必去推介 - 卡維卻海灘公園
想去 檀香山 自由行?等 Hotels.com 帶你玩盡 檀香山卡維卻海灘公園 啦!留意我地文章,話你知去檀香山 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋檀香山卡維卻海灘公園 附近有咩酒店,等你更加容易計劃行程,慳返酒店來回景點嘅時間.
檀香山卡維卻海灘公園 自由行
去得檀香山卡維卻海灘公園 自由行最緊要一定係揀啱日子去.一啲熱門景點例如,檀香山 嘅 卡維卻海灘公園,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
檀香山卡維卻海灘公園 交通
想去卡維卻海灘公園 暢順無阻濟,最好就係出發前,睇清楚檀香山卡維卻海灘公園 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
檀香山卡維卻海灘公園 必食必買攻略
檀香山卡維卻海灘公園一直都係旅遊熱門地點,去到檀香山卡維卻海灘公園,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
最近搵到個 muffin 食譜幾得意,係用罐頭忌廉粟米蓉嚟整,不過就唔知味道係甜定鹹.見做法簡單,又喺好奇心嘅驅使下,今日就試整咗喇!
材料:
低筋麵粉 200 克
粟米粉 100 克
泡打粉 1 茶匙
梳打粉 1/4 茶匙
鹽 1/4 茶匙
黑椒粉 少許
糖 2 湯匙
橄欖油 50 毫升
粟米蓉 300 克
雞蛋 2 隻
馬蘇里拉芝士 適量
- 所有粉類過篩 3 次後,將黑椒粉,鹽同糖加入均勻混合,備用.
- 雞蛋拂打成蛋液,將油同粟米蓉加入拌勻.
- 將粟米蛋液倒入粉類材料中,用膠刮快手拌勻.
- 將麵糊倒入紙模內,灑上適量芝士碎.
- 放入已預熱至 180 °C 嘅焗爐內焗約 20 - 25 分鐘至熟.
以上材料份量可做中 size 鬆餅 12 個.
食譜係出自劉明燕嘅《 Homemade 特級甜品 1 》.
都唔識得形容呢個 muffin 係鹹定甜,甜中帶鹹,鹹中又帶甜!
成日都覺得用液體油整嘅 muffin 始終唔及用牛油霜整嘅 muffin 咁鬆身,
唔知定係今次我又偷懶無用電動打蛋器攪拌麵糊而出事呢!?
Notes:
- 原食譜係用自發粉及粟米油 60 毫升.
- 攪拌麵糊時一定要輕手及快手,以免因攪拌過度而產生筋性,影響成品唔夠鬆軟.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
因為升唔到班,唔想留班.目的都係想佢學識游水,所以就搵個私人教練.
今日第一堂,星期日!所以細佬都一齊嚟睇哥哥游水.
叫佢攬住細佬影張相,竟然……
Rex:「打」完人又攬到實一實,想點呀哥哥你?
游足一個鐘絕無欺場!都好攰㗎啦!努力呀!一定快啲要學識呀!
又又又煮新嘢!
每逢星期日乜都自己做,但反而愈做愈起勁!摩打 run 開停唔到!!
因為之前買咗兩盒 whipping cream 都冇用過,所以就上網搵食譜用咗佢.
原來煮忌廉湯都會用到 whipping cream,所以就地取材,屋企有幾個薯仔,就用薯仔嚟煮啦!
我用咗兩個中型薯仔,半個洋蔥,兩盒250ml嘅雞湯,半盒 whipping cream (只需半盒!即係要再煮多次或煮其他嘢去用埋佢!)
做法都好簡單,先炒洋蔥,再落薯仔炒一陣,加雞湯,煮10分鐘左右,薯仔夠稔啦!就用攪拌機攪蓉,最後落啲鹽,黑胡椒粉同 whipping cream 攪勻就完成啦!
不過由於blend完啲薯仔仲好杰,所以加咗少少水.但係出嚟都係超級濃,或者下次只用一個薯仔,或者再加多啲水.
我覺得好好味喎!可惜冇人鍾意飲…一係就話濃咗啲.可能係因為我太鍾意食薯仔啦!😂


text:
短租富豪設施用地 六問局長本土研究社
2017/9/16 — 14:13
CC: 發展局局長,地政署署長,林鄭月娥及相關富豪
同地政總署交手咁多年,成個體制可以話係「官僚之中既官僚」:不斷自己創作一百種自保既理由去阻礙任何改革,連政府內部都驚左佢.今次面對富豪短租公有地做私家游泳池既問題,公眾一定要幫手花多一百倍的火力追問落去,先真正可以從政府手上拎番大家市民既租地權,令土地資源唔會向某啲階層傾斜.
收集左近幾日政府對我地個研究報告既回覆,依家有六大問題要繼續追問局方,希望大家都幫手廣傳出去,一齊追查到底逼局方回應.
1. 幾時交代富豪後花園地全港位置分佈?
地政署長近日繼續操弄數字,以前又唔見佢拎,今次就拎埋租俾公營部門 (機管局 1600公頃)既條短租大數,黎溝淡條富豪後花園條數 (34公頃),誤導公眾講到其實呢類富豪後花園地加埋得個2%好細啫 (其實有30幾個標準足球場咁大),唔好咁吝嗇俾啲富豪啦.
但係成件事過唔過分,唔會因為你計下個%就改變左.政府必須要全面交代哂依家1700份富豪後花園既地理位置同面積,呢啲係公家地黎唔係政府你自己既財產,拎張地圖出黎,等大家判斷究竟依家啲富豪後花園係咪好合理囉,我地追左你交幾年啦.
2. 點解公有地既審批理由政府都當係「個人私隱」?
局長話肯未來會公開新短租土地的租金同面積,好透明左咁,但係依家所有既短租租約就唔公開得,因為涉及「個人私隱」.
我想講,依家大家要知既係個啲「富豪設施用地」,啲富豪最先係點樣獲得呢啲土地資源,佢係因為霸番黎 (先霸後租),頂手頂番黎,定係直接問地政申請先租俾啲富豪,呢啲係你政府自己既決定黎,同個人私隱有咩關係呢? 唔好成日拎「個人私隱」做擋箭牌,損害公眾就公家地既知情權.
3. 點解有馬路連接既富豪短租地,都係私下批地而唔係公開招標?
政府口口聲聲話啲依家成為左富豪後花園既公有地,唔直接租俾啲富豪根本租唔到俾其他人,所以私下批租係行之有效既「一貫做法」.但係今次我地既研究報告其實有個重要發現,就係31個富豪設施用地當中,有11個短租位置根本係有馬路相連,即係話根本唔一定係要俾個相鄰獨立屋地主租.如果你直接批俾個地主而唔係公開招標,實情上就係扼殺左市民租用呢啲土地既機會.
你地政又唔係市民心裡面條蟲,憑乜知道冇市民想租個塊地黎用只有個富豪想租?
4. 唔公開冇競爭私下傾出黎既租金叫「市價」?
政府聲稱佢地自己有測量師估值,所以出租一定係「市價」,儘管劉皇發個塊私下批個塊萬呎後花園其實只係每月$0.6呎租,附近做個園圃租金都去到十幾二十蚊.所謂市價,其實唔係本身應該係0係個公開市場上,經過市場競爭,市場上既人大家都知,咁先叫「市價」咩?
依家你啲短租地私底下直接批租俾個富豪做游泳池網球場,你又唔公開,然後啲做開呢行既專家話平均租緊$1-2賤價,我鬼知你個個係唔係市價?
5. 點解公開招標唔係最好保障土地資源唔會向富豪傾斜既方法?
前日局長茶聚話(我地冇份架),政府話公開招標好煩好多程序,所以要啲短租地全面公開招標係「不設實際」,經過咁大單野重諗著保留「直接批租」既做法.喂大哥,世界上好多地方,國家拎一塊公有地出黎俾市民租用,都會保障市民平等租用個塊地既機會,都係以公開招標作基本原則,如非必要都唔會私下了斷,亦唔會拎話咩資源唔夠或者咩冇效率既理由,扼殺左其他市民租塊地既權利.
依家短租制度咁千瘡百孔,要徹徹底底將好由一個黑箱作業既土地制度變成「民用化」,政府唔應該係要撥啲資源去做公開資料及申請審批,等啲土地資源多啲俾到有需要既人手上咩而唔係剩係俾啲富豪咩?
6. 點解地政可以批塊有路入重要大過業主塊地面積十倍既短租地俾個富豪十幾年?
今次除左揭示出短租制度審批黑箱,資訊黑箱,準則黑箱,重發現左好多「名為短租實為長租」,唔爆佢出黎分分鐘真係50年不變無限永續俾富豪,更甚者有唔少過案係批左塊比業主本身擁有個塊地大幾倍既短租地俾佢做私人游泳池.即係話,如果我0係一個地方買左一個好細塊既地,其實就已經可以賤租埋隔離塊好大塊既公家地,然後再轉個手賣俾人真係發過豬頭,今次揭發個個西貢閣就係咁既例子.
地政總署話唔評論個別個案,又唔肯交個批落既整體「市價」租金,咁你係冇解釋點解短租可以冇限永續,係咪即係同市民講:我地就係會繼續益依家啲富豪?
* * *
最後,我們懇請相關部門唔好再拎「數量不多」,「一貫做法」,「資源唔夠」,「務實」,「市價」,「私隱」呢堆字,變左你地地政總署偏袒制度失敗既藉口,你地可以做慣官用開呢啲字,但市民聽到真係難聽過粗口,最後只係變左合理化現行向富豪傾斜既批地制度.
本土研究社希望政府能夠盡快解答以上問題,唔係相類似既研究報告將會陸續有黎.


text:
醒目貼士!十招分辨Vintage手袋真偽!
每個女生都一定有手袋,而有啲人因資金有限,所以會選擇購買二手手袋,又或喺旅遊期間於跳蚤市場買一兩個「vintage」手袋,但你知道手袋係唔係品牌嘅親生子,定係冒牌貨呢?市面上有不少無良商人以仿真度極高嘅手袋,魚目混珠,所以以下十種分辨手袋真偽嘅方法你一定要知!
第一招:以貌取袋
睇手袋嘅設計似唔似貴價貨,而且每個品牌都有專屬嘅設計,例如有標誌性嘅花紋,圖案,Logo等,如果冇呢啲特色或印錯字,就一定係假貨.最好就上品牌嘅官網核對一下有冇呢款手袋.
第二招:仔細睇拼接位
要近距離檢查拼接嘅位置,奸商為求盡快出貨,所以拼接細節都好隨便,粗糙,甚至唔理會皮革嘅紋理.但名牌手袋十分嚴格,連縫合位係有特定嘅尺寸,而且縫口位係整齊,乾淨.
第三招:留意標籤
手袋內嘅標籤上多數都會有品牌個名,有啲會印有品牌嘅名字或系列名稱,以上一樣都冇嘅話就一定係假!
第四招:摸清楚
名牌手袋用上等嘅物料製作,或罕有嘅物料.要摸手袋質感,假手袋只會用廉價嘅物料,不論質感,光澤,紋理都輸貴價袋幾個馬鼻.名牌手袋嘅皮革更有一種特別嘅皮香味,而唔會刺鼻.
第五招:內在美
名牌手袋除了沒注重外觀,仲會悉心襯托內袋嘅襯布.內袋嘅布袋多數係柔軟嘅布料,仲會有與手袋襯色.
第六招:壽命短
假冒嘅手袋用了咗幾星期,手握位同拉鏈位都好快磨損.
第七招:拉鏈順暢度
拉鏈拉得唔順暢,九成係假貨.而且部分名牌嘅拉鏈扣是係有品牌嘅名字或logo.
第八招:LOGO
名牌手袋一定有專屬Logo;但如果袋上冇或印錯字,咁一定是假!
第九招:佢嘅編號
每品牌都有獨特嘅手袋編號,例如Louis Vuitton喺唔同時期係有唔同排列.
第十招:價錢平得唔合理
一分錢一分貨,品牌手袋之所以貴,全因手工精細,採用高級物料;即使係Vintage手袋,都唔會平到一個唔合理嘅地步.


text:
韓劇《她很漂亮》的4個亮點!
小編無煲韓劇
一段時間,不過《她很漂亮》就重燃起我對煲劇嘅熱情,因為呢套劇有4大亮點:
1.感人的友誼線
唔少韓劇
嘅focus都落喺愛情線,但呢套除咗愛情線,對女主角金惠珍(黃靜茵飾)同朋友夏莉(高俊熙飾)嘅友情描寫都有一定篇幅,而且當中嘅劇情都幾感動架.
好似惠珍無怪夏莉鍾意咗男主角成俊(朴瑞俊飾),仲因為驚夏莉受傷而暫時無同成俊一齊.而夏莉雖然情難自控,但都打算自己同成俊交代返成件事.
2,搞笑非常的崔始源
飾演金信赫嘅崔始源喺呢套劇入面真係好搞笑,而且表情多多,小編好記得佢為咗保護惠珍,唔俾成俊發現塊砌圖而攬住成俊嗰幕呀!而且劇中成日都好唔正經嘅佢,其實好深情,真係越睇就越同情兼鍾意佢!
3.因內在美而愛上
成俊同信赫鍾意惠珍,都係出於欣賞惠珍嘅內在美,呢點小編真係超鍾意!好記得信赫諗起見到惠珍扶婆婆坐好先叫司機開車,然後就講咗句「真的好美」嗰一幕.
小編深信一個真心愛你嘅人,係無論你有無化妝,又或者個樣隨住年紀漸長而老去,都一樣會咁愛你.
4.男女主角的演繹
呢套劇係《Kill Me Heal Me》嘅「男二」同「女一」做男女主角,未睇之前小編已經有啲期待.
今次雖然女主角嘅角色成日都好嘈咁,但黃靜茵好演繹到嗰種傻更更同好善良嘅性格.而朴瑞俊飾演嘅成俊超有魅力,上次喺《Kill Me Heal Me》好搞笑嘅佢,今次雖然主力耍帥而唔係行搞笑,但有啲表情小編都覺得好好笑架!
圖片來源:微博,instagram,Facebook


text:
[其實我是來求seed的] 《我和殭屍有個約會2》其實幾好嘢,九十年代尾流行啲乜全部大包圍,玩動漫(平行宇宙改變歷史完全是美漫水,第二集片頭直頭係EVA添啦),玩《Matrix》(都未使講慢鏡同一樣懶型嘅動作設計,兩隻邪殭屍叫奇洛同李維斯已經擺明tribute),又美劇式玩單元,剛剛個單元玩埋電影《貞子》再crossover《盜墓迷城》,頭幾集飛歐洲今次飛多轉日本,仲搵埋真係做貞子個日本妹扮多次貞子,亞視拍一套劇可以落本成噉都算歷史性,不過套劇只播咗三分一劇情未正式入高潮已經神級好睇,老細唔肯落咁重本去拍先至有問題.
歲月留聲好睇在集體回憶,當年2000上網仲係好新奇好奢侈一回事,未經歷過56K逐個鐘計PNET嘅後生一代唔會明白點解老嘢見返ICQ,超樣衰Geocities網站,用HTML打成個網出嚟係幾咁激動(廣告時間:劉Sir個網同貞子個網一樣,都係100%全人手逐句HTML code打出嚟架),見到況天佑話「佢個電話打唔通,一定係上緊網」會心微笑,當然唔少得見到求叔「我send度符俾你」跟住開scanner send張符入電腦打鬼真係cult到爆炸,唔好笑呀貞子X互聯網呢家嘢正版貞子十幾年後3D版先至有咋,亞視其實好鬼前衛走在時代最前端架.
只係題材關係導演有點一反之前風格想走深度路線,經常好/太刻意要劇中角色講好多上網世代道理,搞到有點怪又有點拖,最後講貞子背景最明顯,可能見俾咁多錢請當時數一數二出名嘅日本妹拍港劇所以有幾盡用幾盡,講佢點樣成魔講足半集就真係太花時間喇.同埋最後血咒講到點樣勁點樣人類絕種,轉個頭條街啲人照行街睇戲好似頭先乜大事都冇發生一樣 - 呢個係當年港劇通病,鍾意玩到好大,但就算件事世界末日級仍然永遠好似全世界只得香港有事,件事一解決全人類立即回復正常冇死過人馬照跑舞照跳,將好多問題過份簡化同忽略,欠一份宏觀視野.
但除咗呢兩樣真係無懈可擊,貞子篇係傻強之外杜汶澤演技最高峰,最後兩次菠蘿油告白配埋主題曲,《假如真的再有約會》個「劇場版Mix」根本就係為杜汶澤決定留低電腦世界同貞子一齊呢幕而創,如果首歌可以有一個完整版係用呢個女聲intro就好喇.全個單元拍出一份磅礡電影氣勢,當編,演,導都超水準,就算唔搵真正個貞子嚟做其實都冇大分別.所以亞視今次終於醒目,下星期開始提早一個鐘八點半開始播,早就應該啦,因為九點半撞《M Club》都仲有師奶唔肯轉台,但八點半《西遊記》喎柒到連我老母咁鍾意睇無記垃圾劇睇完都屌喎,打對台的話分分鐘收視可以有雙位數.
所以,就要來求seed了,因為轉咗個靚時間個禮拜我先睇唔到.有冇人知邊度有得一次過download晒三集靚聲靚畫版?下星期有幾日唔喺香港,就想搵嚟睇定先廢事返到香港時唔知頭唔知路,我都知Youtube有晒全集,但想順便搵晒三集高畫質版珍藏.我都知難架喇就算強國都未必有種,莫非要上東門華北走返轉睇仲搵唔搵得到翻版DVD?


text:
好多人嘅牙齒并唔系生來就系整齊兼美白嘅,大多數人嘅牙齒都會偏黃色,愛美嘅人都希望自己嘅牙齒可以又白又整齊.下面給你介紹一下深圳瓷貼面嘅優點.
瓷貼面系薄殼,覆蓋你嘅天然牙齒,以隱藏缺口,如縫隙或污漬.由於佢哋系定制嘅,因此通常需要更多時間喺牙醫診所進行放置.佢哋也比復合膠合板貴.然而,呢種額外嘅前期時間可以獲得回報,因為瓷貼面通常可持續長達10年或更長時間.
無論你嘅牙齒有多嚴重受損,瓷貼面都會產生巨大嘅差異.佢哋基本上系薄殼,覆蓋受損或染色嘅牙齒表面,以糾正諸如間隙,裂縫,碎片或未對准等輕微缺陷.佢哋不僅可以改善你嘅笑容,還可以保護下方受損嘅牙齒.通常,瓷貼面系用於糾正小問題同缺陷嘅經濟實惠嘅解決方案.另一方面,瓷貼面同牙齦嘅親和力吻合得比較好,顏色也比較貼近牙齒嘅顏色,深受年輕人嘅喜歡.
以上就系「深圳瓷貼面嘅優點」嘅具體介紹.深圳鵬程口腔醫院擁有頂級嘅醫師團隊同優越嘅治療環境,喺牙齒美白領域有多年嘅經驗,至今已幫助多位香港口腔患者重拾牙齒健康,深受香港地區口腔患者嘅信賴.如有疑問仲可以在線咨詢或通過whatsapp同我哋嘅專家進行一對一嘅交流,同時通過網上預約掛號,可免問診金,口岸專車接送,到院無需排隊優先就診服務.
相關推薦
《深圳羅湖瓷貼面後保養方法》
《深圳牙貼面價錢系幾多?》


text:
話說巴塞隆拿同車路士都係兩大歐洲豪門,我就兩隊都唔鍾意.不過呢,感覺上除非真係皇馬或者愛斯賓奴球迷,否則一般人都好難憎巴塞.但係講到車仔……就算唔討厭車仔,一般非車迷對佢印象都係麻麻.箇中原因查實好簡單,巴塞幾有錢都好,都落晒心機去青訓.美斯,恩尼斯達,沙維,巴斯基斯……場上一堆青訓出品.而車仔呢,除左泰利之外,呢幾年真係諗唔到邊個青訓出品喺一隊站穩陣腳.
HEA搞青訓
尋日(12月5日)睇經濟日報,睇左梁振英專訪,竟然諗起巴塞車仔呢兩隊波.點解呢?梁振英話如果香港人才不足,要發展經濟就要搞寬鬆啲嘅入境政策,吸引更多人才來香港喎.嗱!輸入外援呢家野,其實我就唔反對,我去睇港超(係!我有睇港超!)都唔會見佢係外援國援就問候佢啦.但係睇返香港自己又有冇真係用心培訓人才呢?當年董生要大搞高等教育迎接乜鬼知識型經濟,點知政府又唔肯駛錢,於是就搞副學士呀,自資院校咁.呢啲課程唔單止成日被人視為次一等,更因為政府唔資助,結果呢一代的同學仔咪十個有七個孭住沉重學債.搞好教育變左製造貧窮,認真威水!
政府鼓勵我地讀多啲書,但又唔信自己體制培訓出來啲人.優才計劃,專才計劃先後推出,又俾大學收更多非本地生等佢地可以留喺香港搵野做,到頭來又係用「人才不足」四個字解釋!咁咪即係車仔囉!培訓人才係HEA做,諗住靠輸入外援撐起香港經濟就算.啲孭住學債又冇好路數啲香港青年人點呢?睇下車仔啲青年軍咪知囉.有個叫麥伊治蘭,四年被借左去五間球會,你估佢第時真係做到一隊正選?仲有,而家打緊東南亞錦標賽,菲律賓國家隊個射手以前咪係車仔青年軍,而家踢菲律賓聯賽呀!唔怪得知梁振英一面話要輸入人才,一面叫香港年青人離開香港發展事業啦.
有錢佬最著數
我地三任特首都走車仔路線,而唔走巴塞路線,其實又好合理.阿巴莫域治用錢買車仔返來咪可以也武也文囉.巴塞會長?喂,民選個喎!我地特首係有錢人選出來,中央任命,就梗係睇實有錢人荷包,唔會喺佢地身上拎錢喺我地嘅教育身上啦!球會買外援就掟錢出去買.香港啲大企業輸入人才其實連轉會費都隨時唔駛俾架!真係人地育成,大企業接收成果!有啲人更係來香港俾十零萬學費讀大學至得以留港搵工,根本就變相等政府唔駛用稅收幫補大學咁多,真係送埋嫁妝俾你香港啲有錢人添呀.所以成個plan對香港啲有錢人真係好SO!
其實有幸喺香港幹一番事業又點呢?忠心球員收山,球會都會幫你搞場告別賽俾退休金你.就算唔留喺球任教,得閒返去主場都被奉為上賓.香港呢?冇全民養老金,安老院舍又不足.今年睇施政報告,話政府要向深圳同肇慶嘅院舍買住俾香港啲老人家住.真係為香港貢獻一世然後再趕你走,認真無良!
點都好,希望梁振英呢個鴻圖大計唔好搞得掂!否則我地唔只變做毫無靈魂的車仔,仲可能變埋德甲惡霸拜仁!HEA搞青訓,去自己啲競爭對手到掠奪晒人地啲人才,豈不是拜仁所為!唉……不過最應該離港發展事業嗰個梁振英家下仲賴死唔走,睇來香港都係會繼續HEA搞青訓,甚至用青訓製造貧窮,咁樣上面班有錢佬咪繼續玩晒!


text:
書面語
書面語,亦叫書面文,係人喺用嚟寫嘢同埋睇(閱讀)嘅文字.基於口講嘅說話發展出來,係有字之後跟住出現.
並唔係所有民族都有書面語,因此亦只係得識字嘅人先識書面語.
特色[編輯]
書面語基於口語,慢慢發展成唔似口語嘅,自成一格嘅語言,有自己一套邏輯,叫文法.書面語係需要學嘅.書面語亦會反過嚟影響返口語.
口語需要會講嘅人,如果會講嘅人死晒,呢種口語就冇咗.即使,識某種書面語嘅人死晒,嗰種書面語可以繼續存在,好似埃及嘅象形文字.
書面語唔使靠人把口,可以通過其他途徑傳開,傳播速度同範圍比口語快同遠.
因為書面語係人喺文本上面交流所用嘅語言,相對於口語,有佢嘅內在嘅穩定性.呢樣體現喺空間同時間兩個跨度上面:
- 喺空間跨度上,就算各地方言迥異,口語好唔同,甚至可能係用唔同嘅語言,但都重可以用一樣嘅書面語(比如講古代中國文言喺南,北方嘅使用以及對日,韓等東亞國家嘅影響).
- 喺時間跨度上,就算口語會以幾十或上百年為週期做大嘅演變,但係書面語喺呢段期間變化好細.相對嚟講,書面語比口語變得慢.
書面語唔單止可以記錄歷史上面語言嘅變化,重隨住文字嘅傳播,會將一種語言向其他語言地區擴散,等其他語言範圍裏面受教育嘅人俾另外一種書面語影響,而將呢種書面語嘅成分帶入口語,影響當地口語嘅變化,等各種唔同語言加快互相融合嘅速度同範圍.


text:
妹妹唔識玩,哥哥出手相助?
傻啦~梗係出手搶左去玩啦!可憐細細粒既妹妹已經比哥哥蝦慣左,只係喊左幾聲啫…而恆恆搶馬之後就絕塵而去喇,結果騎木馬既頭啖湯就咁比哥哥飲左喇!
最終奪回木馬車嘅潼潼勁開心!
後記:兩日後, 潼潼已經識騎部木馬車喇,仲騎得好開心添!
近來潼潼因為頭髮長左,成日嬲住塊面仔好唔舒服,於是媽咪就買左個頭箍比佢帶喇!帶住頭箍既潼潼好似跳健身舞咁既look…
二月四日,年初十,同上年一樣又係立春!寶貝女潼潼今日一歲大喇!
與嫲嫲同日生日
潼潼今年既新曆生日咁啱同嫲嫲既舊曆生日係同一日,由於爸爸家每年都會齊集同嫲嫲慶祝的,今年再加埋潼潼,可謂雙喜臨門!於是一家四口又一次由東涌返到鰂魚涌同大家一齊慶祝喇!
順手拜年
由於爺爺同嫲嫲新年返左大陸,我地一家到今日先出黎同晒所有人拜年~潼潼雖然未識逗到利是,但係人地比利是佢就會揸到實,而且對住相機任人影!恆恆就繼續扮 cool,明明識同人拜年又偏偏唔肯,而且成晚都叫住要走!結果多次比人拖左落街,仲次次都有收穫添!咩收穫?咪佢最愛既車仔囉!
哥哥一歲時去迪迪尼
講開哥哥,記得佢一歲果日,兩公婆帶左佢去迪迪尼,不過佢當時對果道冇咩興趣(同爸爸媽媽一樣!),加上恆恆一歲時仲未識行,全程BB車可能都幾悶!如果比著潼潼的話,家陣帶佢去應該會四圍走,好玩過哥哥好多既!潼潼第時知道唔知會唔會嬲嬲呢?
錯過了重要時刻
由出街搭車到食埋晚餐,潼潼其實已經好攰喇,切蛋糕之前就訓著左喇!一歲生日正日都冇得聽生日歌同吹蠟燭,有D可惜呢!潼潼第時睇番呢編文,千萬唔好嬲爸爸啊,爸爸保證以後會年都會唱生日歌比你地兩兄妹聽既!
生日快樂
點都好啦,一歲大喇,已經識行既潼潼算係大個女喇,希望佢以後健健康康,繼續日日笑口常開啦!
潼潼唔使逗都收到利是,好開心!
嫲嫲&潼潼 生日快樂!!
切蛋糕前潼潼已經訓著左lu~


text:
老表話我呢排多咗出街 (其實佢意思係話我多咗出外活動),梗係啦,依家大把時間量地同拍烏蠅,吃喝玩樂同 shopping 又唔多啱我,咁做義工就最好不過啦,有意義之餘又可以打發時間,幫到人又幫埋自己,何樂而不為呢!俾著以前,請得郁我呢個宅男都真係唔易㗎!! :D
上次幫 Pinkdot 做義工時,周圍都係英文人,估唔到今次就全場都有好多 "煲冬瓜" 人,因為其實好多台灣同內地嘅 LGBT 團體飛過嚟參加遊行,加上本地好多專上學院都有收內地學生,所以國語人多都唔出奇嘅!反而值得欣賞嘅係見到都有啲父母帶埋自己仔女一齊嚟參加遊行,從小就教識佢哋社會上嘅多元性,對自己人多啲理解同明白,就可以減少誤解同恐懼,繼而減少歧視!
起點係喺維園,好彩噚日都唔算好曬好熱,仲曾經落過雨,
如果好似今日咁熱就死得囉,肯定又好似上次咁曬傷哂啲皮膚!
大會場刊,今年大會揀咗長頸鹿做吉祥獸,寓意等
香港嘅平權及反歧視條例等到頸都長!
我呢啲完全唔可以做搬,抬,托嘅人,自然要揀啲無咁
heavy 嘅工作,所以選擇做宣傳物品派發.
據我所知,每年遊行都有好多唔同團體參加,大專院校學生
就佔好大部份,仲有其他唔同組織,不過因為要工作
嘅關係,所以無暇周圍影相做個記錄.
攪掂好哂手頭上嘅工作之後,組長就叫各位
義工一齊加入遊行隊伍,出發!
行到灣仔油站位置,見到長毛喺度幫手喊口號.
真係好佩服施先生,咁大年紀著住套 "晚裝" 同高踭鞋嚟遊行,我自己
著住對波鞋,企足,行足全日都好辛苦,行緊嘅時候腰都
痛埋,我問佢做乜唔著波鞋,佢話費事拎起條裙時
見到對波鞋咁難睇喎,真係夠哂專業!
終點係行到添馬公園,大會喺嗰度搭咗個舞台,有一連串
嘅表演,開場第一個節目係 pole dance.
跟住係 drag queen show.
今年嘅彩虹大使係藝人梁梓禧 (梁奕倫) 及立法會議員
張超雄,不過張議員工作關係未能出席!
平時上網睇片就睇得多,真係完全無諗過會咁近距離見到男神,
而且佢真係好有專業精神,原來前一日仲係病得
好嚴重,不停咁嘔吐,噚日仲係帶病撐場!
無意中發現,中環其中兩幢商廈外牆都打上不斷變色嘅彩燈,唔知
關唔關呢次 function 事呢?因為六色彩虹係 LGBT community
嘅代表,其實係都唔出奇,因為做得 LGBT function 嘅
贊助商大多數都係外資大行,投行及商業機構.
走到添馬公園最出嘅位置,見到呢個咁靚嘅夜景,仲咁好彩俾我
見到鴨靈號駛過,所以就即刻拎起手機影低佢,不過可惜
相片影得唔多靚,唔知係我唔識用部手機
定係部機個鏡頭解像度唔高呢!


text:
「阿叻」
仲記得之前無線搞嗰個「乜乜乜頒獎典禮」而通常之後都會訪問嗰啲得獎者.因為無睇晒嘅關係,所以唔知點解陳百祥,阿叻有份.我第一個反應係有關你事,人哋攞獎,你又唔係主持,點解會出現係個節目到發噏瘋呢?原來之後先知道佢攞咗個老人獎,唔怪之得啦.其實所謂「乜乜乜演藝人大獎」咁多年都係俾啲做咗好多年嘅藝人,但係睇番過去咁多年,點解今年會頒俾陳百祥呢?
「言論」
今日先至得閒睇阿叻係港台節目「我係乜乜乜」個訪問,睇完之後其實真係唔需要理會佢,基本上係一個生活係自己幻想嘅香港人先至會講啲咁嘅嘢.唔怪得佢可以攞到「乜乜乜演藝人大獎」!如果絕大部份上網嘅人都係「憎人富貴厭人」,咁都幾大鑊!如果讀書叻先至係成功嘅一步,講真係唔係有啲膚淺呢?就係呢個諗法已經知道係讀壞書啦!睇完我只可以話佢只係會堅持己見,任得佢噏,佢講嘅就係道理,講完!
「問題」
要總結今次阿叻單嘢,其實真係好簡單!佢做完個測試都已經話咗比你聽佢係一隻「花生魷」,我哋講咁多仲乜呀,佢咪繼續食花生咋嘛!佢啲咁嘅人當然你講多啲仲好,等佢有位入,有生存空間.其實咁多年佢係演藝界嘅生存之道未就係咁囉,何必比佢利用到呢?成鬼日以為自己好叻,但係佢真係死淨把口.講啲嘢都唔經大腦,一個節目就再一次證明佢幾有質素.講到尾佢都係一隻「港豬」!


text:
香港啲 的士 已經變成一種膠物,今日一單的士車禍,成架車唔知點解掛咗喺行人隧道入口上面,情節猶如GTA咁,即時諗起經典愛膚堅廣告裡面,懷疑 的士 司機香港腳發作無搽愛膚堅,然後成架車踩錯油行一嘢飛咗上去.雖然,正確對付香港腳藥物,應該係 樂膚舒 ,唔係愛膚堅.
香港 的士 司機嘅駕駛安全意識真低
香港嘅 的士 ,由使用嘅車款,到司機嘅服務態度,以至付款方式都落後都爆,用埋啲輕飄飄,唔舒服嘅豐田comfort,跟住 的士 司機認路水平同服務態度差,又只收現金,啲收據又蒙過蒙太奇,呢種服務態度,就係香港Uber迅速興起嘅理由.但香港 的士 司機更大問題係駕駛態度,唔係工作過勞,就係好似道路炸彈咁亂揸一通,你見過Uber司機炒到GTA咁未?Uber啲車一般乾淨,我相信司機未必有香港腳,但 的士 就十分之難講,著涼鞋揸車嘅司機我都見過,你話愛膚堅嘅廣告係唔係啲廣告佬求其作出嚟,我睇又唔係,呢個根本係香港 的士 業界一貫以嚟嘅通病, 的士 炒車炒出膠亦唔係第一次.
香港 的士 業搞到千瘡百孔,問題唔喺Uber競爭,成件事問題喺炒牌制度,令車租唔合理地高,車主根本無心保養架車,同埋維持良心服務態度,佢地車租照收,但 的士 機件,司機態度以至乘客利益就完全關人X事,咁樣係唔掂.紅小果啲瘋狂司機已經係好得人驚,只不過,紅小果啲司機嘅駕駛技術其實都係叫唔錯,只不過豐田Coaster根本唔適合咁飛法,呢班友根本係用中東沙漠戰場嘅駕駛態度喺城市駕駛,已經唔妥.而 的士 ,就簡直係一班唔知自己做緊乜嘅友仔喺度取酬載客,佢地仲好意思唔叫人坐Uber呀,呢班仆街無嘢嘛.
依家政府唯一可以做,係狂發的士牌,然後隊冧個牌價,之後再諗收拾殘局,當然,呢件事,只要譚惠珠條仆街未死,都係好難推嘅,譚惠珠投共好明顯係考慮佢自己盤生意,多過任何政治立場以及公眾利益.如果香港要有番正常嘅 的士 可以坐,歸英就有機會,獨立都未必得,你試吓熱普城班友執政,香港唔出現交通地獄就出奇,由成班中二病管治香港.


text:
每年年初三小豬爸都有一個習慣,就係一家人揸車入新界行吓,行個大運呀!今年當然唔例外,我地一行七人去新界行個大運啦!
第一站我地就去左林村探吓許願樹,可能冇得拋寶碟,所以唔係太多人.我地行左一陣D鋪頭仔,食吓D懷舊小食就走啦!
之後我地就去左士多啤梨園,原本我地都冇打算去摘,諗住八卦吓就算,不過我地又見到其他人摘到好多又紅又大粒嘅士多啤梨,我地當然摘埋一份啦!個場又冇乜人,我地鐘意點摘都得.
嘩~~真係有好多士多啤梨,我地一邊摘一邊玩,好似尋寶咁,見到又紅又大粒就衝去摘,真係好好玩呀!
依盤就係合我地七人摘出嚟嘅成果,唔好睇少佢呀,都有成三磅幾呀!依家留番星期一小豬媽佢地上嚟我屋企食.不過偷食過....真係好甜呀!
玩完一輪,就陪小豬媽入去附近嘅雲泉仙觀行左一陣啦!
之後我地就去流浮山進發,因為小豬爸話請我地食海鮮呀!好野...萬歲!
入到流浮山見時間仲早,所以就行左一陣,跟進我地就一齊去買海鮮,準備食餐飽啦!
我地真係冇野玩,係小豬媽揀海鮮時,我地就拎左D海鮮嚟玩,哈哈..真係八厭啦!
今晚個晚餐真係好豐富,都幾好味呀!食都個個都好飽飽咁走呀!
首先就係依個豉油蝦,好味指數真係好高呀!
椒鹽瀨尿蝦,我嘅至愛....
西式辣酒煮蜆,賣海鮮位姐姐介紹咁煮,整出嚟又幾好味!
一人一隻鮑魚仔,我地仲用刀叉食,個感覺幾好feel呀!
清蒸紅瓜子魚,『紅瓜子』係條魚名嚟,都係第一次聽呀!
仲有粉絲象蛂蚌,依個比起其他就麻麻地啦!
最後當然要食碟菜同抄飯啦!
食飽飽就走人,埋單都唔係太貴,都幾抵食.不過唯一美中不足就係加一問題,sell我地嗰位姐姐話冇加一,但最後竟然有收,真係.....原本我地都想理論吓,不過小豬爸話新年就算.
今日就係咁過左啦!真係都又好玩又好食嘅一日,不過肯定又係勁肥嘅一日,因為為食嘅我真係冇停過口呀!


text:
「自首」
真係估方丈唔到,竟然無啦啦又再嘗試平息銅鑼灣書局失蹤事件.今次竟然係話桂敏海係好多年前因為揸車撞死咗個女大學生.而佢因為怕要坐監,所以畏罪潛逃,但係又無啦啦話自己負罪感同愧疚感與日俱增,所以自願返中國自首.最神奇嘅係件事係透過央視嘅獨家專訪播出桂敏海嘅訪問,而佢係訪問入面不斷話事件被炒作,話係個人自願嘅選擇,與任何人無關.真係有無人信呀...
「故事」
銅鑼灣五人失蹤事件真係越嚟越搞笑,唔通方丈當我哋啲香港人係傻嘅?整件事到今時今日其實仲未釋除香港人對桂敏海,李波同其他三人嘅失蹤嘅疑慮.原因好明顯就係疑點實在太多,無啦啦五個人失蹤,無啦啦有人報平安,無啦啦話用自己嘅方法返中國,無啦啦話撞死咗人去自首.件事真係越解越令人憂慮!真係有冇咁啱得咁橋呢?整個故事真係疑問百出,同無綫嘅編劇有得揮!
「平息」
事件到今時今日真係越描越黑,唔做好過做.如果中國政府真係想平息事件,真係唔好再將一啲唔合理嘅解釋合理化,因為問題只會越鬧越大.由李波嘅家書到桂敏海嘅訪問,一次又一次令香港人不安,而最重要嘅係到今時今日仲未有一個合理嘅解釋.不論係中國政府,甚至乎香港政府都無一個人可以企出嚟同香港市民講究竟發生乜嘢事.今次仲要巧合到訪問一出,家書隨即送到,真係橋到講都唔信!
Also published on Medium.


text:
「夜晚」
好多時大家都會見到我夜麻麻都仲上緊網,當然好多時都係做緊嘢.雖然有時候好眼瞓,但係最多嘢諗就係夜晚嘅時候.有時夜晚食完飯真係想擘大眼都唔得,亦都唔輪到你控制,真係坐係到都瞓得著!但係有時瞌咗陣之後又鬼打咁好精神,所以起身之後又繼續做嘢.講真其實真係無乜規律可言,但係有時真係無辦法,因為今日唔做聽日都要做,唔做嘅話,慢慢就會越積越多嘢做.
「安靜」
點解有時要夜麻麻做嘢?其實深夜先至係最安靜嘅時間,因為日頭要處理好多唔同方面嘅嘢,根本好多嘢基本要等到夜晚先至開得工.如果要自己一個可以安安靜靜係度靜思,沉澱,釋放真係要等所有人瞓晒覺先至有少少空間去安頓自己.好多人有可能會見到我工作嘅一面,但係其實我鍾意寧靜.如果自己係屋企嘅話真係可以一啲聲都無.所以深夜係最寧靜嘅時間.
「思考」
好多人會話早睡早起精神好,其實我都認同.之不過以往係大公司試過輪班,返工係晏晝嘅兩點,而放工已經係夜晚十點嘅事!所以基本上係日夜顛倒.自此之後其實我真係好唔習慣返朝九晚五嘅工作.依家朝頭早都係出去見客戶同開會,所以應該要做嘅工作真係要等到返屋企食完飯先至開到工.而我其實係需要一個寧靜嘅空間同時間等自己可以安安靜靜咁做嘢,因為朝頭早真係有太多人會搵你都知無法集中精神處理身邊嘅嘢.


text:
更多
2018-08-21 893 瀏覽
唔知由幾時開始香港突然興起食新派中菜,早幾日成班人約食飯又唔想食西餐,所以就揀咗去中環嘅唐宮小聚試吓啲小菜同點心啦🥟第一款嚟到嘅係成日見到嘅黑金奶皇包,加咗三行金色嘢有style得嚟包身軟熟,奶皇亦都好香濃,相當唔錯.之後嘅猛虎咬豬係塞咗一大舊肥豬肉嘅包點,醬汁幾香,大量酸菜中和返豬肥腩嘅油脂,但如果一個人食曬都幾濟.🦑椒鹽魷魚鬚味道一般,粉太厚,不推薦🙅🏿♂🍍火燒菠蘿入面裝住辣汁牛腩,牛腩幾淋,但係可能辣汁太濃味,唔太食到菠蘿味,但我相信送飯係唔錯嘅!乳鴿係全餐最好味嘅,呢度嘅乳鴿比平時食到嘅多咗少少唔sure係茶葉定香料嘅味,價錢亦唔貴,推介2個人叫一隻!另外仲有叫咗幾款嘢,但係就冇乜特別,所以都唔專登介紹了.整體嚟計呢度價錢中上,但食中餐嚟計都幾舒服,一班人食吓嘢傾吓計係唔錯嘅👍🏿
第一款嚟到嘅係成日見到嘅黑金奶皇包,加咗三行金色嘢有style得嚟包身軟熟,奶皇亦都好香濃,相當唔錯.
之後嘅猛虎咬豬係塞咗一大舊肥豬肉嘅包點,醬汁幾香,大量酸菜中和返豬肥腩嘅油脂,但如果一個人食曬都幾濟.
🦑椒鹽魷魚鬚味道一般,粉太厚,不推薦🙅🏿♂
🍍火燒菠蘿入面裝住辣汁牛腩,牛腩幾淋,但係可能辣汁太濃味,唔太食到菠蘿味,但我相信送飯係唔錯嘅!
乳鴿係全餐最好味嘅,呢度嘅乳鴿比平時食到嘅多咗少少唔sure係茶葉定香料嘅味,價錢亦唔貴,推介2個人叫一隻!
另外仲有叫咗幾款嘢,但係就冇乜特別,所以都唔專登介紹了.整體嚟計呢度價錢中上,但食中餐嚟計都幾舒服,一班人食吓嘢傾吓計係唔錯嘅👍🏿
張貼


text:
朗肯科瑪 必去景點及朗肯科瑪湖附近酒店推介
朗肯科瑪湖附近酒店預訂
神秘優惠價幫你慳更多
即時揭開神秘優惠價,慳得更多
朗肯科瑪必去推介 - 朗肯科瑪湖
想去 朗肯科瑪 自由行?等 Hotels.com 帶你玩盡 朗肯科瑪朗肯科瑪湖 啦!留意我地文章,話你知去朗肯科瑪 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋朗肯科瑪朗肯科瑪湖 附近有咩酒店,等你更加容易計劃行程,慳返酒店來回景點嘅時間.
朗肯科瑪朗肯科瑪湖 自由行
去得朗肯科瑪朗肯科瑪湖 自由行最緊要一定係揀啱日子去.一啲熱門景點例如,朗肯科瑪 嘅 朗肯科瑪湖,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
朗肯科瑪朗肯科瑪湖 交通
想去朗肯科瑪湖 暢順無阻濟,最好就係出發前,睇清楚朗肯科瑪朗肯科瑪湖 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
朗肯科瑪朗肯科瑪湖 必食必買攻略
朗肯科瑪朗肯科瑪湖一直都係旅遊熱門地點,去到朗肯科瑪朗肯科瑪湖,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
「絲襪」
要講香港茶餐廳文化當然唔會少得絲襪奶茶!其實奶茶同蛋撻一樣都係源自英國嘅下午茶,但係傳統嘅英式奶茶係以紅茶為基礎,只用少量牛奶,不用鮮奶油,有時會加入食糖.而港式奶茶點解由叫做絲襪奶茶,其實原因係因為用嚟過濾奶茶嘅棉紗網經奶茶浸泡後,顏色同樣貌就好似絲襪咁嘅樣!但係點解要用棉紗茶袋濾過啲奶茶?原因係令到奶茶比較細滑,同時茶味更加均勻.
「奶茶」
香港人飲奶茶其實好講究,當然同飲咖啡一樣,每個人嘅喜好都唔同.有啲人鍾意茶味濃啲,有啲鍾意奶味香啲,而沖一杯好嘅奶茶真係同沖一杯好嘅咖啡一樣,都係好難.而每間茶餐廳都好唔同,因為啲茶葉唔同,用嘅奶唔同,師傅唔同.要搵一杯適合自己嘅奶茶真係好難,人哋覺得好飲嘅,你未必覺得好飲.大家又搵唔搵到一杯自己鍾意嘅奶茶呢?不妨大家又分享下!
「師傅」
之前有媒體做咗個全港蛋撻嘅調查,其實係唔係應該都做一個全港奶茶嘅調查呢?香港嘅奶茶其實可以加咖啡就變成鴛鴦,加煉奶嘅就變成茶走.搵一杯好嘅奶茶真係好難,以前住係港島都會去屋企附近間茶餐廳飲奶茶,但係搬咗之後就搵唔到有邊間好飲!最慘嘅係有啲茶餐廳啲奶茶質素好唔穩定,有時好飲,有時又完全唔得.所以除咗茶同奶之外,師傅真係好緊要!
Also published on Medium.


text:
「階段」
要成功要經過六個階段?當然首先要確保自己可以生存落嚟,如果唔係講乜都無用!沉潛等待,堅持落去,因為成功係需要時間.要肯定自己過去所累積嘅經驗同實力,要記住自己比想像中更強.要假裝成功,但係假裝成功,唔等於講大話,亦都唔係裝俾人哋睇,而係俾自己睇.好多時會同人比較,但係真係唔好同已經成功嘅人比較,因為好容易令自己陷入自我批判嘅負面情緒中!
「成功」
係最需要正能量嘅時候,睇到一位朋友嘅分享.成功嘅企業家必經嘅六個階段!睇完都真係覺得每一日都過緊篇文入面嘅嘢.正如文章所講,如果覺得提唔起勁工作或者想要放棄,就係讀嗰篇文章嘅時侯.所以我將佢紀錄落嚟,希望之後遇到同樣問題嘅時候可以提醒自己.因為要知道嗰啲負面嘅情緒和壓力,都係邁向成功嘅必經之路.雖然唔知幾時會成功但係應該離佢唔遠掛!
「撐住」
撐過成功之前嘅挫折低谷真係好似形容現時嘅情況,係追尋成功嘅過程中,通常都會碰到掘頭路,低谷和懸崖嚟三種狀況.遇到懸崖或者死胡嘅同時,應果斷放棄,嚟個係贏家懂得見好就收,經常見風轉舵嘅策略.如果遇到嘅只係低谷,咁就必須評斷係唔係應該投入所有嘅資源及時間,堅持下去,以獲得最終嘅成功.而成功人士同一般人唔同在於佢哋能迅速脫離掘頭路,並在遇到低谷時保持專注,全力以赴,因為他們知道障礙愈大,突破障礙後獲得的報酬就愈驚人.
Also published on Medium.


text:
哈雷瓦 必去景點及鯊魚灣附近酒店推介
鯊魚灣附近酒店預訂
神秘優惠價幫你慳更多
即時揭開神秘優惠價,慳得更多
哈雷瓦必去推介 - 鯊魚灣
想去 哈雷瓦 自由行?等 Hotels.com 帶你玩盡 哈雷瓦鯊魚灣 啦!留意我地文章,話你知去哈雷瓦 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋哈雷瓦鯊魚灣 附近有咩酒店,等你更加容易計劃行程,慳返酒店來回景點嘅時間.
哈雷瓦鯊魚灣 自由行
去得哈雷瓦鯊魚灣 自由行最緊要一定係揀啱日子去.一啲熱門景點例如,哈雷瓦 嘅 鯊魚灣,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
哈雷瓦鯊魚灣 交通
想去鯊魚灣 暢順無阻濟,最好就係出發前,睇清楚哈雷瓦鯊魚灣 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
哈雷瓦鯊魚灣 必食必買攻略
哈雷瓦鯊魚灣一直都係旅遊熱門地點,去到哈雷瓦鯊魚灣,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
牙齒畸形對形象造成好大影響,為咗避免呢種影響嘅出現,好多人都會選擇去醫院做牙齒矯正手術,但系依家口腔醫院有太多了,患者根本唔知點先可以選擇到一家好嘅口腔醫院.
深圳鵬程口腔醫院醫生指出,一個好嘅口腔醫院除咗要具備基本嘅一啲嘢,對醫院嘅醫生同設備亦系有一定嘅要求嘅.
專業嘅矯正技術
深圳鵬程口腔醫院推出隱形矯正技術,患者可以喺醫生嘅指導下,通過3D椅旁系統睇到自己牙齒畸形嘅狀況,並且通過屏幕可以睇到牙套將要點樣安裝,點樣施力矯正.采用國外先進嘅牙頜三維數字化技術及快速成形技術,結合現代正畸理念,打破傳統治療「鐵嘴鋼牙」,為你量身定做一系列透明矯治器,只需每2周更換一副,就可以讓俾原嚟嘅「老虎牙」,「齙牙」等令你難堪嘅牙齒喺唔被人發覺嘅情況下得到有效嘅矯正同改變.而呢個技術矯正嘅時間更短,就可以輕松舒適嘅令難睇嘅牙齒統統「立正,站齊」.
好嘅矯正醫生
民間有句俗語:好馬配好鞍.而依家可以改成「好馬配好鞍,矯正配好醫」,一個好嘅矯正技術,並唔系講求其邊個醫生放喺臨床上操作使用都能攞得好嘅效果嘅,必須系技術精湛,經驗豐富,與時俱進嘅矯正醫生先可以更好嘅操作好好嘅矯正技術,實現臨床上嘅矯正掂.深圳鵬程口腔醫院聘請嘅矯正主治醫生都系具有豐富嘅臨床矯正經驗,一般都喺10年以上,甚至20年以上嘅矯正經驗.注重口腔細微處調整轉化,每一個步驟流程精細操作,每一顆牙齒嘅塑造皆屬專業美牙醫師精心之作,彰顯個性與品位.
影響矯正價格嘅因素
牙齒矯正價格受到好多因素嘅影響:(1)選用矯正方法唔同;(2)牙齒畸形情況,矯正越難費用越高;(3)地區同選擇嘅機構唔同,牙齒矯正價格並唔系全國統一價,會受到地區嘅影響同具體機構嘅水平嘅影響.


text:
先唔好講佢入波有幾神,單係體能已經係神級,佢上陣嘅時間甚至比迪基亞仲多!直到收筆一刻為止,迪基亞上陣時間為2970分鐘,而伊巴竟然達3120分鐘,連普巴3102分鐘都要輸畀佢.計跑動?聯賽佢平均一場跑足9公里,多過盧卡古少少;哈利卡尼每場比賽跑多伊巴1.5公里左右啦,而山齊士都係多佢100米左右咋.35歲仲有咁嘅體能,仲唔係超人係咩?講到入波嘅效率,雖然季初好多聲音都話佢係「浪費機會者」,唔少黃金機會都把握唔到,不過睇返數字其實一啲都唔失禮,連利雲度夫斯基都係122腳攻門入25球,阿蘇就110腳起腳入25球,伊巴138腳入24球都唔算有幾浪射.睇完,筆者都有啲懷疑伊巴係唔係人類之餘,亦開始有啲擔心曼聯的未來.
史高斯其實有講過,佢認為依家曼聯太過依賴伊巴了.都無辦法,計計埋埋曼聯都真係無一個提供到穩定入波數字嘅球員出現,唔好講今季,呢幾年都無.聯賽一季入夠20個入波?對上嗰個已經係雲佩斯喇.當然伊巴仲未入夠20球啦,不過打咗25場波已經有15球入波,要破20應該唔困難.曼聯呢一季要追車未必有機會,不過離開聯賽第二位嘅曼城其實只有4分的差距,離第3,第4的熱刺,阿仙奴都只係2分,打唔打得返入前四真係好睇伊巴嘅發揮,最少呢一季佢一定係MVP之一.只不過,放眼望去的話,要曼聯真真正正中興,得伊巴係唔夠嘅.
曼聯的死對頭舒利亞都好認同伊巴在曼聯的重要性,佢認為伊巴最重要的任務唔係為球隊帶嚟入波,而係帶嚟一個改變:「伊巴的影響力可以媲美簡東拿,而我亦好明白點解.佢個人的能力固然非常重要,不過更重要係佢嘅魅力,同埋佢點樣成為球隊嘅動力源.對於年輕球員而言,伊巴嘅渴求,佢自己嘅能量,同埋佢嘅野心係好好嘅學習對象.在比賽場上伊巴的表現當然可足學習,而日日都同佢朝見口晚見面,在訓練場同埋更衣室去學習,對於年輕球員而言其實更為重要.」而史高斯亦提到同樣的事情,佢認為曼聯陣中有一位球員長遠而言可以做到伊巴嘅工作,佢就係拉舒福特:「睇到伊巴踢波,就同上一堂足球課無分別.而拉舒福特更加應該要日日睇實伊巴點訓練自己,因為我肯肯定佢有一日會代替伊巴成為曼聯的主要入球者.」
而筆者自己,就認為唔單止拉舒福特,就連馬迪爾都受到伊巴影響唔少.唔單止係學到伊巴嘅攻門技巧,最重要係要學到佢嘅自信,嗰種「有我一定得」嘅氣牆,因為打逆境波又好,對比自己隊伍更強的對手都好,都一定要有呢一種自信同霸氣,先可以有力壓對手的可能.而馬迪爾近幾場比賽表現出嚟嘅傲氣,筆者認為唔多唔少都受到伊巴嘅薰陶.過2日就上演聯賽盃決賽,因為卡域克,米希達利恩的受傷,曼聯的情況比想像中惡劣,不過呢個時候正正就係伊巴發揮其霸氣力壓對手,取得勝利嘅最好時候.但係姑勿論伊巴能唔能夠再次成為呢場比賽嘅關鍵人物,佢一定係曼聯再興嘅其中一位重要人物.
如果喜歡我們的文章,請即分享到︰
fanpiece 推薦
留言
-
Real Ho 於 24/02/2017 評論 NO. 1
D細既跟佢學到野先重要!
-
Jason Li 於 24/02/2017 評論 NO. 2
伊巴王唔王朝,對佢對曼聯黎講唔重要,最重要嘅係以佢嘅表現希望可讓後輩吸收,希望可以有一位新伊巴承繼到依家嘅伊巴先係對佢對曼聯最大得著
-
ManHon Ho 於 24/02/2017 評論 NO. 3
佢當時話黎果時我從來無懷疑佢入波有問題,只係會懷疑佢可以踢到幾多年
-
Ken Chan 於 24/02/2017 評論 NO. 4
冇摩佬點會黎,佢打鳩V92都似
-
Samson Chan 於 24/02/2017 評論 NO. 5
-
Terry Chan 於 25/02/2017 評論 NO. 6
家有一老,如有一寶
-
Deff Bri Wong 於 25/02/2017 評論 NO. 7
佢係前場做支點其實好好多
-
Ares Chu 於 25/02/2017 評論 NO. 8
所以現在Rooney 係球隊重要性同影響慢慢減少左,伊巴分擔左球隊主要領導者角色,但現在曼聯好需要呢兩位球員去令球隊重回正軌.
-
tinchi3721 於 25/02/2017 評論 NO. 9
長遠落去真係唔係辦法 曼聯係中峰同控制節奏既防中上真係要買人 科素文沙有潛質 但普巴既到來令到佢冇機會


text:
「鹹蛋」
以前細個食月餅,食粽都唔鍾意食入面嘅鹹蛋黃.最好就當然係淨白蓮蓉或者鹼水粽,因為兩者都係甜.當然或者細個唔識欣賞鹹蛋黃呢樣嘢,所以見一到啲蛋黃都係俾晒屋企人食.有時出街見到啲人食飯食鹹蛋,老實講以前真係唔明點解啲人咁鹹都鍾意食,而通常都係一啲年紀比較大嘅人先至會食燒味飯加隻鹹蛋.不過依家你問我嘅話,間唔中我都會叫四寶飯,但佢有半隻鹹蛋.
「好味」
之前講過人大咗口味都會變,而大咗之後除咗會食苦瓜之外,另一樣嘢就真係鹹蛋.以前好多人話你唔識食,因為食月餅都係為咗隻蛋黃,食鹹肉粽如果無隻鹹蛋黃邊樹好食,而食燒味飯有點可以無鹹蛋.當然食得多係對健康無益,但係就真係好吸引,而中秋節好快就到,相信大家鐘意食鹹蛋黃嘅,諗起都應該會好想食,尤其係隻蛋黃起晒油嗰啲.
「經歷」
不過講真鹹蛋黃真係好高膽固醇,所以真係唔可以日日食.人嘅好味雖然隨著年齡而改變,或者嚟啲就叫做「食得咸魚抵得渴」.人生經歷多咗,難免有時會食少少屎,但係唔緊要,因為「吃得苦中苦,先為人上人」.所以如果你唔明白點解會有人鍾意食苦瓜或者有人咁鐘意食鹹蛋,唔緊要.因為當你老咗嘅時候,你就會明白箇中嘅道理.
Also published on Medium.


text:
動態牆
-
-
臺南市政府更新了消防水源資料資料集中的107年2月臺南市消防水源統計資源 1 month ago
-
臺南市政府在消防水源資料資料集中新增了107年2月臺南市消防水源統計資源 1 month ago
-
臺南市政府更新了消防水源資料資料集中的106年10月臺南市消防水源統計資源 1 month ago
-
臺南市政府在消防水源資料資料集中新增了106年10月臺南市消防水源統計資源 1 month ago
-
臺南市政府更新了消防水源資料資料集中的106年9月臺南市消防水源統計資源 1 month ago
-
臺南市政府在消防水源資料資料集中新增了106年9月臺南市消防水源統計資源 1 month ago
-
臺南市政府更新了消防水源資料資料集中的106年8月臺南市消防水源統計資源 1 month ago
-
臺南市政府在消防水源資料資料集中新增了106年8月臺南市消防水源統計資源 1 month ago
-
臺南市政府更新了消防水源資料資料集中的106年7月臺南市消防水源統計資源 1 month ago
-
臺南市政府在消防水源資料資料集中新增了106年7月臺南市消防水源統計資源 1 month ago
-
臺南市政府更新了消防水源資料資料集中的106年6月臺南市消防水源統計資源 1 month ago
-
臺南市政府在消防水源資料資料集中新增了106年6月臺南市消防水源統計資源 1 month ago
-
臺南市政府更新了消防水源資料資料集中的106年5月臺南市消防水源統計資源 1 month ago
-
臺南市政府在消防水源資料資料集中新增了106年5月臺南市消防水源統計資源 1 month ago
-
臺南市政府更新了消防水源資料資料集中的106年4月臺南市消防水源統計資源 1 month ago
-
臺南市政府在消防水源資料資料集中新增了106年4月臺南市消防水源統計資源 1 month ago
-
臺南市政府更新了消防水源資料資料集中的106年3月臺南市消防水源統計資源 1 month ago
-
臺南市政府在消防水源資料資料集中新增了106年3月臺南市消防水源統計資源 1 month ago
-
臺南市政府更新了消防水源資料資料集中的106年2月臺南市消防水源統計資源 1 month ago
-
臺南市政府在消防水源資料資料集中新增了106年2月臺南市消防水源統計資源 1 month ago
-
臺南市政府更新了消防水源資料資料集中的106年1月臺南市消防水源統計資源 1 month ago
-
臺南市政府在消防水源資料資料集中新增了106年1月臺南市消防水源統計資源 1 month ago
-
-
臺南市政府更新了消防水源資料資料集中的105年12月臺南市消防水源統計資源 1 month ago
-
臺南市政府在消防水源資料資料集中新增了105年12月臺南市消防水源統計資源 1 month ago
-
臺南市政府更新了消防水源資料資料集中的105年11月臺南市消防水源統計資源 1 month ago
-
臺南市政府在消防水源資料資料集中新增了105年11月臺南市消防水源統計資源 1 month ago
-
臺南市政府更新了消防水源資料資料集中的105年10月臺南市消防水源統計資源 1 month ago
-
臺南市政府在消防水源資料資料集中新增了105年10月臺南市消防水源統計資源 1 month ago
- 讀取更多


text:
年紀大左,皮膚好似冇以前咁好
-
30歲的女人 last edited by
話說年紀開始大,慢慢feel到自己嘅新陳代謝開始慢落黎.
最明顯就係d皮膚無以前咁有光澤同彈性,
明明我都已經好勤力做護膚,
但係點解都無任何改善架?到底我可以點做好?
-
ECA last edited by
做機啦,好快會有人出黎講邊間美容院好咖啦
-
Lana last edited by
ECA said:
做機啦,好快會有人出黎講邊間美容院好咖啦
叫人做機個個好似係你!
回樓主: 都唔係得你一個先係咁, 唔洗唔開心.
-
涼涼 last edited by
不過皮膚差嘅話,成個人望落都會老左好多咁.
尤其係出左法令紋之後,照鏡好似老左10歲咁.
-
PINKY last edited by
一係推銷美容院
一係就推銷去紋產品
-
思思 last edited by
哈哈,我都覺得係(笑左出來)
-
PINKY last edited by
但佢果句>>明明我都已經好勤力做護膚
似美容院多D
我留名等睇邊間美容院咁7先
-
思思 last edited by
30 歲就有發令紋?
做打手都唔搵下D資料先?
-
SHE last edited by
frederique D 機真係好差
-
6 last edited by
個代言人都好樣衰
-
CANON last edited by
開估未呀?
-
* last edited by
莊思敏真係好樣衰,得個高字
-
Fion last edited by
佢個妹都一樣醜
-
ABC last edited by
比人識破左,樓住走佬
-
VVB last edited by
原來真係frederique打手
-
Y last edited by
笑了!!!!!!!!!!!!!!!!!!!
-
1 last edited by
UP POST~


text:
一.「老人家VS後生仔」
你要搵蛇齋餅老人實搵到一堆,要剪埋一齊話比人聽「呀婆呀伯好憎後生仔」一啲都唔難.不過無知就無分年齡,大把建制派年輕人,亦一樣有老人家早就同權貴同中共抗爭幾十年.咁點解要剪到「老人大戰後生仔」咁?又話要團結打大佬,不斷製造「XX矛盾」,好難拉攏人力喎.
二. 「大陸人唔知點解要黎,搶路搶樓搶奶粉,有公屋住,讀書唔駛錢咩都唔駛錢」
點解要移民?香港人應該好明白吧,段片自己都有講.香港人九七前後為爭排隊拎本無國藉的BNO護照,在街上大打出手添.為工作,覺得自己地方唔自由,屋企人係哥邊,希望小朋友將來好啲.因為呢啲原因移民,又會係不同崗位貢獻嘅人,真係可以一句「為左黎搶資源」黎解釋佢點解移民?「大陸人唔做野呃綜援」?咁周圍果啲在酒樓,茶記做樓面,在地盤做野,在保安清潔崗位的新來港人士,唔通係幽靈,你見佢唔到?或者黎香港照顧家人,讓其他家人可以外出工作揾錢嘅新移民又係咩黎呢?咩地方都有唔同的人,一竹篙打一船人,咁做生做死都要俾你鬧埋,唔啱香港人數口精的核心價值囉.
三. 「收到萬九蚊都話好似乞衣咁囉」
如果係講緊哥啲綜援家庭拎二萬蚊一個月哥啲新聞,好多文章解釋條數計錯,係假新聞了.綜援好易攞咩?大家都可以打電話去社署查詢睇下係咪咁易申請囉,社署查詢電話:2343 2255
四. 人大釋法與大陸人
段片講好多大陸移民,睇到條片最後,原來係講人大釋法.前者鬧嘅對象係大陸人,後者要鬧嘅對象係中共政權.放埋一齊講,姐係當中共同大陸人係一體?吓,咁香港人同梁振英政府係咪又係一體?唔通喎!不過之前唔係話,不論出生地點,擁護香港價值就係香港人咩?咁大家問左新移民擁唔擁護香港價值未?(不過查實香港價值係點定義?) 唔清唔楚又撈埋一齊黎講,好似唔啱數喎.真係數口精,就要記得,N年前港府開到人大釋法先例,靠的就是大家都好憎大陸人的輿論!(就係釋法釋走左在香港辛勞一生的老人家的內地子女的居港權嘛,無人話你知咩?)


text:
10-16 Oct 神戶四國自駕遊之旅 8:05出發
今次旅行都plan佐好耐
上次我去沙巴時佢地最後決定去四國
我就冇乜所謂既 只要未去過就ok
今次搭印航 8:05機
時間來回最好 早機去晏機番
去之前啲朋友問驚唔驚印航機有味呀....
結果係唔駛驚 係冇既
食完個麥記早餐先上機so飛機餐都冇乜點食
同埋都麻麻地好味
lily一早book定車去酒店
機場最左邊個counter都有得即場book 不過冇book定就要等耐啲
冇諗過兩個人都有準備咁大架車喎
真係好
而且價錢唔貴 好似$200/人
我地今次入住既酒店
酒店房比一般日本房大
好乾淨張牀都好c服
休息一陣就出發去北野異人館喇
酒店門口有呢款巴士(CityLoop)直接去到
係遁環線嚟 每30分鍾一班
我地個站係第17號
坐去北野異人館大約只需要30分鍾左右
都三點喇
我地決定早兩個站落車去醫醫肚先
呢間小食店上網搵到既
好有特色既小店
我好鍾意呢種怖置
有張反思櫈仔
係狗仔既開餐地方 haha 唔通佢時時刻刻都要反思
隻狗仔好乖 不停聞lily以為有嘢比佢食
我嗰杯係mixed berries smooties
好好飲 好似milk shake咁
仲叫佐個芝士ham比得包
同咖喱飯
比得包材料好豐富
有好多沙律菜同芝士夾喺中間 好好味
店主係兩公婆嚟
兩個都好有style
女店主教我地一直向上行就會見到北野異人館


text:
Manunaloa 必去景點及穆莫米海灘附近酒店推介
穆莫米海灘附近酒店預訂
神秘優惠價幫你慳更多
即時揭開神秘優惠價,慳得更多
Manunaloa必去推介 - 穆莫米海灘
想去 Manunaloa 自由行?等 Hotels.com 帶你玩盡 Manunaloa穆莫米海灘 啦!留意我地文章,話你知去Manunaloa 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋Manunaloa穆莫米海灘 附近有咩酒店,等你更加容易計劃行程,慳返酒店來回景點嘅時間.
Manunaloa穆莫米海灘 自由行
去得Manunaloa穆莫米海灘 自由行最緊要一定係揀啱日子去.一啲熱門景點例如,Manunaloa 嘅 穆莫米海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
Manunaloa穆莫米海灘 交通
想去穆莫米海灘 暢順無阻濟,最好就係出發前,睇清楚Manunaloa穆莫米海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
Manunaloa穆莫米海灘 必食必買攻略
Manunaloa穆莫米海灘一直都係旅遊熱門地點,去到Manunaloa穆莫米海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
結婚前要問嘅7件事!
打算同另一半拉埋天窗,組織家庭係一件開心事,但係都唔可以一味淨係期望美好嘅事來臨,每個人嘅人生裏面總會遇到難關,兩個人係咪決心一齊過,真係需要諗清諗楚.
問自己
1. 準備好未?
你決定好同呢個人過埋下一世未?感情嘅嘢,有時除咗愛,仲需要其他條件嘅輔助去應付問題,你係咪完全無猶疑?
2. 有幾必要?
結婚呢回事,有人慢慢嚟,有人好心急,你哋屬於邊種?趕唔趕?點解趕?點解唔趕?問清楚自己,可以幫到你去做決定.
3. 點解咁做?
人人結婚嘅原因都唔同,有啲係因為家庭壓力,另一半嘅壓力,亦可以係因為年紀問題,覺得唔結無乜安全感等等,清楚知道自己嘅動機,衡量過,先再行出呢一步都唔遲.
4. 你想要一個怎樣的家?
每個人心目中嘅溫馨的家都未必同一個樣,有人想要小朋友,有人唔想,喺你自己心目中,一個理想嘅家係點嘅樣,而你另一半又係咪一個理想嘅主理人 ?
問大家
5. 夠唔夠錢?
呢個問題好現實,但一定要傾清楚,結婚係要使錢嘅,無論係「豪」結定「簡」結,大家一定要取得共識,甚至要同雙方屋企人取得共識!
6. 幾十年後會點?
有人鍾意安安定定,有人鍾意不斷試新嘢,呢一點你哋要有明確嘅共識,坦承俾對方知道,對於居住環境,事業發展,人生追求呢啲方面,個人嘅彈性有幾大,了解咗先可以picture到打後幾十年嘅生活應該點規劃.
7. 要唔要小朋友?
將來要唔要小朋友,最緊要雙方有共識.但假如大家都打算要小朋友,婚前最好討論一下教育方針,如果事與願違,大家有咩睇法同打算.如果兩個人對下一代嘅睇法分歧好大,係可以好傷感情架.


text:
好多人一聽到「旅遊達人」呢個職業,可能馬上就會聯想到:「返工就係去玩,唔使做就有錢收,最識嘆係你啦.」其實,世上係冇不勞而獲嘅事,喺風光嘅表面背後,佢哋為咗賺取足夠嘅收入去實踐四處遊歷嘅目標,可能要付上比平常人更多嘅毅力同堅持!
你又有冇心思思想將旅遊變成職業?jobsDB今次專訪「Amazing Journey 2018」比賽兩位旅遊達人評判──由大埔踩單車去南非嘅阿翔,同埋旅遊,電影雙料Blogger「有故事的旅人」Jacky,分享佢哋從事呢份另類工作嘅點點滴滴.
Jacky(左一)及阿翔(左二)頒獎予優勝隊伍
jobsDB:你哋之前係做咩工作?係乜嘢原因驅使你哋轉做旅遊Blogger?
阿翔:我之前係喺主題樂園度做Event management㗎!因為我本身都好鍾意旅遊,所以我一直都有寫開旅遊Blog.後來我辭咗職去Working holiday,又有接吓旅遊書嘅Freelance寫書工作,但Freelance始終唔足夠維持生計.之後我決定用年半時間由大埔出發,踩單車去南非;返嚟香港之後,多咗好多同旅行社,觀光局合作嘅機會,所以就正式開始咗全職旅遊人嘅生活啦!
Jacky:我本身係讀酒店,畢業之後去咗做商場管理.其實我一開始係寫開電影Blog先嘅,後來辭職去咗Working holiday,撻著咗自己條「旅行癮」,就開始寫埋旅遊Blog啦.返嚟香港之後,我去咗全職做旅遊書嘅編輯,工作上接觸到好多觀光局,旅遊相關行業,酒店等等,就開始發現自己可以點樣將旅遊變成職業.
jobsDB:你哋去過咁多地方,不如講吓令你哋最深刻嘅一次經歷吖!
阿翔:最深刻嘅一次係我踩單車去南非嗰陣,去到途中啲中亞國家,咁啱遇上落大雨,唯有第一次硬住頭皮咁去一個當地人嘅屋企敲門借宿.雖然大家語言上溝通唔到,但大家透過微笑同身體語言,都會知道大家想表達啲乜.佢哋好好客,好歡迎我,亦畀我了解到佢哋嘅風土人情,係一次好開心嘅經歷.之後嘅旅程我都有繼續搵當地人借宿!
Jacky:至於我就係遊巴爾幹半島嘅一次經歷.一般香港人入去塞爾維亞係搭飛機同埋免簽證,而我當時就經陸路搭巴士由馬其頓入去塞爾維亞,點知去到塞爾維亞邊境,啲關員一見到我本香港護照寫住「China」就唔畀我入,無論點解釋都唔聽.嗰時三更半夜,架巴士又走咗,咁我唯有行高速公路行返去馬其頓,條路又黑,又有啲車喺度穿插,好鬼危險.點知一行到去邊境,啲軍警仲舉起支槍指住我,因為一般都係搭巴士過境,我行住路咁過去,差啲畀人當係非法入境者咁辦.最後搞咗一大輪先入得返去,仲要兜個大圈咁先去到個目的地……自此之後我每次要過邊境嘅時候都好驚,哈哈.
jobsDB:旅遊都要維持生計㗎喎,可唔可以分享吓做Blogger其實係點樣搵錢?
阿翔:當然單靠寫自己個Blog係搵唔到錢㗎啦!所以主要係為一啲旅遊平台,雜誌同報紙寫稿,同觀光局合作等等.好似我上年同台灣觀光局合作,佢哋贊助我踩單車環島,經費可以支持到我嘅旅費之餘仲有少少錢剩.另外亦有同旅行社合作,幫佢哋寫稿同拍旅行團宣傳片等等.
Jacky:我都同阿翔差唔多,另外亦有接吓啲Freelance嘅編輯,Social media工作,同埋喺網上電台主持吓節目咁.其實搵到幾多錢係好睇你嘅Sponsor出手幾多,前排有個新開嘅旅遊平台搵我寫個比較少人寫嘅題材,一個月寫咗五,六篇稿,收入可以仲多過一份正職.不過始終唔係穩定工作,今個月有錢,下個月可能一個仙都冇!
jobsDB:聽落其實做旅遊Blogger都唔係一件輕鬆嘅工作喎!仲有咩其他辛苦之處呢?
阿翔:正因為收入唔穩定,所以一定唔可以等運到,要主動做個Project出嚟去搵人合作同傾贊助,傾咗又未必成功,傾成咗返嚟又要落手落腳做.好多人以為做Freelance好自由,好似寫幾隻字就會紅咁,但事實唔係咁,其實係好忙,好辛苦㗎!而且去嗰個旅行又未必係自己好享受,要不停咁拍片同寫稿.
Jacky:同埋做我哋呢行都好容易被人誤解.當我真心推介一樣嘢嘅時候,好多人會話:「你讚到佢咁好,一定係收咗錢啦!」但其實真係冇……同埋有時好彩影到一啲靚相,又會畀人話:「你為咗呃Like走去P圖P到咁,明明我去嗰陣冇咁靚!」初初我都好在意呢啲評語,後來都接受咗.
jobsDB:你哋覺得出嚟做咗旅遊Blogger之後,同以前返Office嘅自己相比,有咩唔同咗?
阿翔:以前我係一個比較被動同內向嘅人,而家我就主動咗好多,因為呢一行真係識人好過識字,人脈要夠廣先可以搵到足夠嘅客源.另外亦意識到唔好將自己睇得太高或者太低,要爭取人哋嘅認同,但亦唔可以強求超過自己應得嘅回報;畢竟最初我嘅目的只係想去旅行,而爭取認同只不過係支持我繼續去旅行嘅手段.
Jacky:以前返工就只係朝九晚六,做唔做都係收咁多錢,做唔掂啲同事,上司又會幫你頂.但而家就係自己盤生意,交唔切稿啲客就會甩.我試過一日要交九篇稿,真係要好自律,校定鬧鐘逼自己七點就要起身做,仲忙過返Full-time工.
jobsDB:而家好似好多後生仔,同學仔都想做旅遊Blogger,你哋有咩建議可以畀佢哋呢?
阿翔:其實我絕對支持佢哋去做自己想做嘅事,喺打工以外搵一條自己嘅出路.但你一定要知道自己嘅定位係乜,當全世界嘅人都話想做KOL嘅時候,你點樣突出自己係與別不同,令人哋一講起某個主題就諗起你呢?
Jacky:坦白講,而家喺Facebook做KOL個市場已經有啲飽和,如果你想好快可以用個Page嚟搵錢,可能真係要好Aggressive,有啲好爆嘅內容先有機會.所以不妨先抱住分享嘅心態去經營個Page,而且最重要都係自己本身真係鍾意做呢件事先.
相信大家對旅遊Blogger呢個工作嘅認識都加深咗唔少啦!全靠呢班旅遊達人嘅用心分享,令我哋去旅行時可以從更多角度去了解一個國家嘅面貌.你又有冇興趣加入成為佢哋嘅一分子?
延伸閱讀:
此文章由jobsDB HK撰寫/編輯.如欲刊登於其他網站或刊物,請電郵至[email protected]與我們聯絡.如有發現侵犯版權,jobsDB保留採取法律行動的權利.
想尋找你下一個機遇? 立即瀏覽jobsDB最新Tourism / Travel Agency職位
想尋找你下一個機遇? 立即瀏覽jobsDB最新Tourism / Travel Agency職位


text:
如果你問我做左媽媽之後,最容易受傷既部份
唔洗講,一定係條腰架啦
其實我真係搵左不少既方法去改善腰痛問題
貼野?搽藥膏去埋做按摩啦都係解決到一排又痛過
之前有個朋友仔,突然間腳軟屈一屈
個腳眼位見到佢痛足個幾兩個月
但係前排見番佢又唔再聽到佢講痛或者行起上來怪怪地
原來佢去左佐敦睇左個針炙醫生,
佢話利用左針炙同推拿,去左幾轉就好番左7成
聽完好心郁,就捉左我朋友帶我去呢個木源堂睇下先
係黎之前,其實朋友已經幫我約定左醫生
唔講唔知,除左針炙/跌打問題
係木源堂仲有中醫睇,有關腸胃問題
仲可以幫助你減肥既藥療,不過仲係人奶緊
唔好攪咁多野住,處理左條腰既問題先
好記得第一次去個陣,腰既右邊痛到起身都有難度
一打側訓個人直情係痛到標眼水
所以一去到同醫生講既問題,佢已經話係扭到加發炎
開頭以為腰係要真係閃親先叫扭到,
但係原來有時真係坐姿唔好
用錯力都會整到腰間發炎扭傷
首先醫師會安排我訓在床上,由於第一次到診
都會先詢有否試過針炙,亦會先試上一兩針先試效果
會否不舒服或者有任何痛既問題
然後就開始電療,整個位置有一點抽下抽下但係唔痛的
好放鬆,開頭都驚針炙係超痛超恐怖的
但係原來手勢好係唔痛架
等大約15mins 左右就完成電療針炙部份
然後就由姑娘們幫手拔針,
如果醫師唔係睇緊其他症都係佢拔針
不過真係放心,姑娘們既手勢都好好
係拔針之前都會同你講聲既,
然後醫師再幫我搽好藥油,然後就按番我既患處
重點就係幫我一壓,咩痛咩根都即鬆一鬆
雖然醫師個一壓係幾大壓力,但你只要你放鬆
就唔會覺得好驚,然後就貼埋藥貼走得架啦
但係真係好似我咁有痛症,記得最好一星期去一次覆診
好似我咁拖足一個月就唔好啦
不過去左兩次我條腰都已經好少再痛啦
本身都唔洗再番去搵盤醫師,點知近排呢
唔知做乜突然好似Chok 到條頸,有懷疑係唔係早排成日打機
亦懷疑係唔係抱仔用錯力,
痛左足足一星期,左手又突然超痛
都係頂唔順,襯拎左半日假順便約下醫師攪攪佢
醫師就指我肌肉勞損又加上Chok 到,
但係冇上次條腰咁發炎
不過由於今次有少少接近唔知咩位,
所以就會痛到抬唔起頭咁解
今次真係搵醫師打救完,頸痛問題真係即時舒緩
起碼再抬頭時亦唔痛,同樣都減少左長期對電話
同埋坐姿都係一個要留意既問題
其實我自己都覺得盤醫師幾健談,
同埋唔洗指咩位痛,講完佢好快就知最痛係咩位
不過身邊既媽媽朋友都話有媽媽手,
我都有推介盤醫師,雖然收費上唔算係好抵
但係半小時,可以解決痛症
好過你痛到做唔到任何野,當你係媽媽時候就會明
錢可以再搵,身體只有一個
對自己要好一點!
講埋醫師地址係:
九龍佐敦上海街17-23號恆福大廈地下19號舖
(佢既位置係女童軍總會既斜對面,
粥底火鍋既對面)
就這樣完結啦,下次再見!(拜~)
◕‿◕如有任何合作事宜.
歡迎以電郵或者到FB Page找我 ◕‿◕
謝謝唷!
Contact me:manman811@gmail.com
IG: angelbaby811


text:
揭開立山七大神秘傳說 精選
立山位於3015米高海拔,因為地理位置導致一年淨係得八個月係對外外放,其餘時間都受大風雪影響而關閉.一直以嚟,呢個龐大嘅山脈中誕生左唔少鬼怪故事,今日就逐一揭開神秘嘅面紗!
傳說一丶女性止步
圖片來源
作為神山之一嘅立山,由古至今都係眾神聚居嘅地方.以前淨係容許修行嘅僧侶進入;而平民,特別係女性係一定唔可以進入.相傳有幾個女性偷偷地登山,畀山神發現之後,就活生生變成巨大嘅立山杉, 亦即係依家美女平所在嘅地方.不過到左今日,立山係無性別限制,所以無論係男女都可以上山!大部分人都會選擇坐巴士上山,以一日遊形式就最方便!
傳說二丶升天之路
圖片來源
相傳誠心登山參拜嘅人,可以透過感受「六道輪迴」——由人間界,修羅界,畜生界,餓鬼界,地獄界到天界,從而淨化靈魂,消除內心嘅惡念同罪孽,然後得道升天.加上江戶時期出現一幅佛教畫作——《立山曼荼羅》;畫裡面描繪眾神居住喺立山山頂,因為咁佛教信徒相信立山係眾神嘅地方,所以吸引大批信徒前往朝聖參拜.想自己行程自己話事,可以搭JR遊立山㗎!
傳說三丶雄山神社
圖片來源
圖片來源
喺立山主峰雄山山頂上有一個雄山神社,當中有三個主殿:峰本社,芦峅中宮祈願殿,同埋岩峅前立社壇.傳說神社係由一位叫做有頼少年同佢父親得到文武天皇嘅支持,聯同志願者所設立.全因為少年有一次意外遇見化身成為黑熊嘅如來佛祖,化身成為白鷹嘅不動明王,受到佢地犧牲自我為眾生所教化,喺山頂上建築神社,以如來佛祖為「伊邪那岐神」,以不動明王為力量強大嘅「天手力雄神」,去開發呢座山,建築連接凡土同立山嘅十界淨土,鎮護國家,普渡眾生.
傳說四丶餓鬼田
圖片來源
圖片來源
「餓鬼投胎」一定有聽過!喺彌陀原,有好多半池塘半稻田嘅地貌.由於立山係6界相連,呢度就是其中被稱為地獄地貌之一.相傳生前浪費食物或者過得太奢華嘅人死後會墮入地獄嘅餓鬼道,而呢啲餓鬼被罰長年都要忍受著飢渴,而餓鬼為左填飽自己就由地獄跑出黎,喺一啲好淺嘅池塘種植食物,但好可惜佢地種黎種去都只能夠種出高層濕原嘅草木,到秋天就會自然枯毀.但係餓鬼為左填飽自己,會喺池塘裡面狼吞虎嚥,將附近嘅所有植物塞入口裡面,呢個情景就係我地講嘅「餓鬼投胎」啦!
傳說五丶地獄谷
圖片來源
圖片來源
如果有一日,你可以深入地獄,你又會唔會去?立山山體的其中室堂山(標高約2,670m)其實係一座活火山,但從未試過爆發, 正正因為立山擁有活火山,四周彌漫住硫磺味,附近嘅土地其實係寸草不生,成個土地係火山灰嘅黑灰色.成個山頭一啲生命跡象都無,荒蕪嘅地面上有大量洞孔噴出濛濛嘅水蒸氣,古時嘅人認為呢到貌似地獄的景色,因而命名為地獄谷.
傳說六丶血池
圖片來源
圖片來源
有無幻想過世界上有血池嘅出現?雖然叫血池,但就唔會佈滿鮮血,而係立山濕地入面散佈住好似血咁嘅紅色水窪.而水中含有好多氧化鐵成分而呈現出紅色.睇落去就好似鮮血一樣,感覺就係地獄國度.以前會叫佢做血池地獄,係「立山地獄」景貌之一.
傳說七丶雪女
[/b]
圖片來源
圖片來源
雪女嘅故事相信唔少人都有聽過,不過你地又知唔知雪女係咩人呢?相傳雪女係山神嘅女兒,掌管冬季嘅雪,有時會以雪球嘅形狀出現.而好多時傳說都係話雪女身穿白色和服,肌膚似雪,身材窈窕,一頭淡藍色嘅長髮,臉龐又白又圓潤,加上一對水汪汪嘅大眼睛.不過亦有啲傳說指雪女會裸身企係雪中,只露出面,頭髮同陰部;喺雪上無聲無息咁飄過.
佢地藉住自己嘅美貌同年輕去吸引合眼緣嘅男人,仲會引誘佢地成為自己丈夫.生左小朋友之後,如果男人虐待小朋友,雪女就會無情咁離開.如果雪女嘅丈夫發現佢地真實身分,佢地就會融化或者變成暴風雪消失.其實關於雪女嘅講法,仲有好多好多!
圖片來源
所以當你到達立山嘅時候,欣賞完宏偉嘅雪璧後,望住一片白茫茫嘅雪景,遇到一個好靚嘅女仔,你就千其唔好慌,話唔定就係雪女看中你!!!
一直以嚟,關於立山嘅傳說都係口耳相傳,真實性仲係未知,所以與其繼續猜疑,不如藉住到訪當地,去返傳說中嘅地方,自己揭開佢嘅神秘面紗!
▲認識KKday▲
想挑選心水行程又怕浪費時間比較?KKday 作為亞洲最大旅遊體驗平台,網絡橫跨全球 54 個國家,174 個城市,為您搜羅超過 6,000 種特色行程體驗.只需安坐家中,就能訂購世界各地具品質保證,價格實惠的旅遊產品,助你輕鬆自主行程,創造獨一無二的旅遊體驗.
▲前往 KKday 網站,訂購心水行程!"
▲訂閱 KKday電子報,獲取更多旅遊優惠!
關注KKday社交平台動向:
▲Facebook ▲Instagram ▲YouTube ▲旅友討論區


text:
褚簡寧 今日喺南華早報發膠音,質疑要求港獨嘅人,點解唔睇自己嘅膚色先.如果 褚簡寧 係一個純中國或香港背景嘅香港人,咁我唔怪佢,畢竟大部分華裔人士,都以為血統同國籍掛鈎.但 褚簡寧 如果唔係因為南華早報派佢做駐美記者,因為J簽證(記者簽證)可以當移民簽證用,因駐喺美國五年而成為美國公民,我相信 褚簡寧 同我一樣,係BN(HK)A 1997下嘅英國公民嚟.而佢應該知道,國籍同血統唔一定掛鈎,我本身就係果個特例.
香港人 本來就係多元嘅
首先,黃皮膚唔代表一定係中國公民,如果照呢個邏輯,香港嘅韓裔人士好大件事,因為韓國人係中國嘅民族組成之一,如果將韓裔推論係中國血統,咁全香港韓裔人士有永久居民都應該有中國國籍,呢樣係黐線.同樣,俄國人亦可以推論有中國血統,而得到中國國籍,大家知道乜嘢叫內蒙古恩和俄羅斯族鄉,你就知中國血統呢樣嘢根本係黐撚線.
甚至更膠嘅事出現,無錯,華裔印尼人呢種奇怪生物,根據《中華人民共和國和印度尼西亞共和國關於雙重國籍問題的條約》,印尼出世嘅華人及其後代,可以被推論無中國國籍,亦即係我本人.我點睇膚色嚟認自己身份,喺香港政府眼中,我只不過一個揸英國護照,講流利香港語文粗口嘅印尼人,同褚簡寧係一個揸美國護照,講流利香港粗口嘅印度裔人一樣.
褚簡寧 應該問吓自己良心,有幾多幾代喺香港世代以香港為家嘅你嘅同胞,講流利香港語文,甚至你聽口音同一個香港華裔人士無分別,但因為中國嘅法西斯國籍政策,所以佢地喺一個半天吊狀態,你俾佢地British Citizen又點,佢地根本無法融入英國社會,佢地及其後代變成in the middle of nowhere.你依家 褚簡寧 叫人睇膚色決定認同,你條友為咗投共出賣自己同胞,你有資格叫人睇膚色咩?
邊度有自由,邊度係我嘅祖國,呢個至係現代文明社會嘅原則,我一直都講,中國要解決港獨問題,其中一個方法係容許BNO持有人及其後代選擇做英國人,同你中國一刀兩斷,但中國只係識迫人做中國人.呢啲黐撚線國籍政策,就係今日香港社會分歧嘅根源.依家啲中國人,就係無周恩來年代啲人嘅政治智慧.


text:
(即時娛樂)(每個月點算好)自爆怕見血 唐詩詠:睇到自己滴血落地下就暈咗
左起馬國明,唐詩詠,郭晉安,李佳芯
馬明同唐詩詠今次演離咗婚嘅夫婦.
郭晉安,馬國明,唐詩詠同李佳芯等今日喺將軍澳電視城試新劇《白色強人》嘅造型,馬明同老友唐詩詠今次演離咗婚嘅夫婦,話晒之前網民一直都話佢哋兩個好襯,加上佢哋又識咗咁耐,演情侶自然默契十足,今次係馬明繼《On Call 36小時》系列再扮醫生,佢透露為咗拍得逼真啲,仲安排咗真正醫生教授佢哋有關醫學嘅知識,令佢哋可以掌握個角色點樣去演.
唐詩詠喺訪問中,佢話受《妙手仁心》影響,之前已好想演醫生,不過佢自爆怕血,見到血會暈,有次睇到自己滴咗滴血落地下,佢就暈咗,馬明就搞笑叫唐詩詠唔使怕,佢會幫唐詩詠做人工呼吸,馬明仲笑言無懼女友黃心穎呷醋:「救命啊!吃甚麼醋呢,救人最重要.」
早前先同心穎BB行孖咇去樂易玲屋企團拜,不過馬明就話未去心穎屋企拜年,因為女友屋企人唔喺香港,至於馬家對心穎BB係咩印象,馬明竟然扮唔知,仲交個波俾阿媽:「我要問一問我媽.」
此外,郭晉安喺新劇《白》演醫生,要幫病人做開腦手術,安仔笑言好在唔怕見到内臟,佢仲話可以試吓買豬腦返屋企練戲,講到仔女嘅利是,安仔話暫時幫佢哋保管住,等仔女有咩要買,先再俾佢哋用呢筆錢.


text:
「電車」
由細到大因為我住係港島區,所以電車對我嚟講係一個非常有意義同回憶嘅交通工具.仲記得細細個我哋都會叫啲電車做「叮叮」因為嚟個名係源於電車開車或警示所用嘅鈴聲嚟提醒路上面嘅行人.而電車係香港嚟個城市嘅一大特色,如果你話香港再無電車嘅話,我覺得呢個就再唔係我哋嘅香港!每個城市係應該有自己嘅特色,如果無咗嘅話仲有咩野特別呢?
「顧問」
真係唔知邊個咁低能,竟然建議全面取消電車呢個交通工具.香港人多車多,最大問題嘅係啲巴士,小巴同的士.輪都未輪到電車啦!將一個又一個香港嘅特色逐一摧毀,香港再唔喺香港,係唔係經濟重要過文化同特色?有經濟冇文化,冇歷史,咁係乜嘢嘅社會呢?電車唔單止係童年回憶,仲係香港其中一個好重要嘅歷史同文化嘅標記.點可以隨隨便便就話取代佢?有無腦㗎?
「回憶」
以前細個好鍾意坐電車,因為你可以慢慢欣賞香港大部分地區嘅特色,由屈地街一直坐到去筲箕灣,雖然要花一段時間,但係沿路嘅風土人情,我相信係嚟個世界無一個地方可以見到同感受到.而有時搭電車係一種態度,因為可以等你喺一個咁急速嘅城市入面,好自然咁慢落嚟.雖然係慢啲同舊啲,但係有啲嘢唔一定用經濟效益嚟到考慮佢存在嘅意義.而電車就係其中一種!


text:
點解染頭髮會令皮膚痕癢
轉眼間夏天轉季既時候又到啦~想比人有種煥然一新既感覺,我地除咗可以喺衣服上有唔同既顏色配搭外,近年來頭髮上既顏色都一樣千變萬化,所以有時都會係屋企染髮,不過唔知大家會唔會每次染完頭髮後既頭皮或近住耳仔既皮膚都會變得痕癢!?
其實市面上染髮劑既牌子種類有好多,一般我地亦未必會注意到每種染髮劑既成份,可能純粹因為被個色澤吸引而購買.但原來染髮劑都同護膚產品一樣,亦有機會含化學物質既成份而引致皮膚過敏或痕癢情況出現哦.
某d化學染髮劑一般都含有苯類和氨水(Ammonia 阿摩尼亞),雙氧水同埋化學色素,而染髮劑內既成份主要係令毛髮膨潤,令表皮層既毛鱗片張開,取代頭髮當中既原色.
而最常導致皮膚痕癢既成份有以下2種:
- 對苯二胺 PPD 全名 Para Phenylene Diamine ,1,4-diaminobenzene等
- 對甲苯二胺 PTD全名Toluene 2,5-diamine
而且疾病控制與預防中心都將呢個成份列為接觸後會引致皮膚敏感源頭,另外衛生署亦規定產品中,用量不得超過4%.
咁意思係咪唔好再染頭髮呀?其實又唔係,只不過建議大家日後要多d留意用係身體上既成份,而染髮劑其實都有天然成份既產品哦,總言之我地既頭皮亦都係同面上既皮膚一樣需要好好照顧哦,咁就靚得黎又健康啦!*^^*


text:
想當年小弟有機會去新加坡做嘢,係非常偶然嘅場合下識咗個幾可愛嘅坡妹.本身都係諗住留下個contact,點知臨到我走嗰日,佢話不如我哋出嚟食餐飯,於是佢叫埋佢個friend一齊出嚟食嘢.應該識喱一個女仔算係咁多坡妹之中冇咁mean嘅一個.
Btw,如果你覺得A&F Hollister 班過氣偽ABC好正嘅話,pretty sure你會幾鍾意波妹,因為個個都係小背心加條熱褲再加對拖鞋就已經出得街.仲要得閑同你一路行吓之後又撥下頭髮咁.雖然皮膚黑黑地又有啲似賓妹(但你可以當佢嘅膚色係小麥色嘅),又雖然佢地啲accent係幾難接受,但請記住 – 當大部分港男連最極品嗰批港女都頂到嘅時候,坡妹,又算得啲咩?
跟住我哋食完個飯之後,坡妹提議話不如落去Clarke Quay(克拉碼頭)飲下野.我心諗:喱句suppose唔係男仔講架咩?當然我就一q定唔會reject佢嘅.悠悠晚風輕送,我拎起杯hoegaarden係到望,我望唔透,而家係唔係發緊夢.
飲完野之後,坐喺新加坡河旁邊,望住Clarke Quay嘅招牌照亮整個夜晚,跟住我地將雙腳空懸於新加坡河之上,一路講下坡仔,有時講下港女咁,一路傾就傾到三點幾,然之後我哋行去搭的士,途中經過條行人隧道嗰陣時,有個阿叔拎住結他喺度彈,問我地去邊度.
我嗰個都算新識嘅friend淺泛紅暈略帶半醉甘答佢「We’re gonna have a threesome!」我聽到嗰一刻,雖然個腦處於微醺狀態 process得有啲慢,但嘴角卻條件反射地點染一絲淫邪嘅笑意.當然我都好配合,輕輕甘攬一攬兩條坡妹扮下野交下戲啦.
望見拎住結他嘅uncle嗰一絲可望一而不可即嘅唏噓眼神,就好似香港啲毒L望住比比鳥頭MK攬住你女神一路行一路車, 而你雖然個心話佢係臭雞,但其實你做汁男嘅資格都無.
Anyway,到最後當然係一齊搭的士去…… 返我嘅hotel,佢返去佢嘅屋企.到最近又到佢有機會黎香港做嘢,於是又輪到我招呼佢.有時世事啲嘢就係咁玄妙.所以我而家都係到諗緊點食…呀唔係,係帶佢去邊到食野好?


text:
街霸 Agent Smith讀者投稿
2018/3/7 — 12:59
(文:地產界小薯)
每次新盤賣樓班地產代理(agent)喺售樓處附近聚集,情況就好似 Matrix一樣,一班西裝友Agent Smith圍你想sell你買樓,令你寸步難行.有時通街都係「準」,有可能樓盤真係筍,或者發展商俾佣俾得豪爽啲,亦有可能係發展商背後吹雞谷人氣營造效果,形成萬人空巷嘅感覺.佢地基本上乜人都圍,尤其係做世界盤,有殺錯無放過,好似通街嘅人都可以隨時攞幾百萬出嚟做首期,買樓好似買棵菜咁.行內統稱呢班人為「街霸」.
好多叻仔嘅「準」一早call到客就唔駛喺條街等運到啦.呢批「街霸」通常都係啲散仔,好多都係初出茅廬,有時仲有啲師奶阿嬸添,真係乜人都有.無辦法,地產代理門檻太低,只要中五畢業同無犯過法,再考埋個牌就搞掂.有時啲「街霸」真係要執執佢,唔喺著左老西就係pro.作為一個樓盤Sale屎,一個促成幾千萬幾百萬交易嘅人,你嗰死𡃁仔頭又唔梳,衣衫不整,條褲又吊腳,仲要揸住張梅菜咁霉嘅樓盤leaflet,一嘢隊俾啲客,做得成生意都奇啦.
「街霸」無所不用其極,除咗喺行人路揾客,佢哋藝高人膽大,喺附近嘅馬路仲會追車添.閒閒哋追幾條馬路,人哋落車就圍住人,試過有啲誇到成個人趴喺車頭.唔係淨係班男人咁大膽,有啲𡃁妹仔著住斗零踭都照追車.都明嘅,有車即係有啲米啦,仲要喺附近出現,好大機會係潛在客戶.佢哋搏晒老命都係為隻佣啫,有啲可能全年食緊白果,食粥食飯睇今次.貴啲嘅樓隻佣可能真係夠個代理全年洗㗎.
作為發展商嘅小員工,啲 「街霸」又未必認得你(就算你係揸盤人,都會有傻仔唔認得你),當你要去售樓處,喺路上除非你著制服, 佢地都係一班人湧埋嚟sell你.你嘅員工證就會成為你嘅擋箭牌, 再加埋講句「我係XX員工」,你就可以變成Matrix嗰Neo 咁,班Agent Smith會自動彈開,你尤如有一個無形嘅力場保護一樣.
班「街霸」爭客打交好可能係發展商暗地裡最期待嘅畫面.打得交即係爭崩頭,啲單位搶爆,實係紅盤啦!其實就唔驚嘅,EAA成日派人在場幫手維持秩序,最多咪揾「食蕉」去拆,再唔係報警囉 .總之唔係搞到發展商自己友,唔係太大鑊,班發展商同事日以繼夜係樓廠又悶悶地,咪當睇下MMA無咁悶.
作者簡介:如筆名,我係地產界嘅Small Potato,喺發展商打滾左一段時間,對呢個行業有一定認識,行內結識唔少朋友,聽咗好多八卦嘢.我專寫行內gossip同分享行內知識同經驗,令更多人對呢行有更深嘅了解.